ޚިޔާނާތްތެރި ވުން އަދި އޭގެ ސަބަބުތައް. | ދެމަފިރިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ދެމަފިރިން ޚިޔާނާތްތެރި ވުން އަދި އޭގެ ސަބަބުތައް.\n26 ނޮވެމްބަރު 2004\nކައިވެނީގައި ގިނަފަހަރަށް ޚިޔާނާތްތެރި ވަނީ ފިރިންނެވެ. އަދި ހުރިހާ މުޖްތަމަޢެއްގައިވެސް ތަފާސް ހިސާބުތަކުން ދައްކާ ޙަޤީޤަތަކީ އަނބިންނަށް ވުރެ ގިނައިން ފިރިން ޚިޔާނާތްތެރިވާ ކަމެވެ. ނަމަވެސް ފިރިންނަށް ޚިޔާނަތްތެރިވާ އަންހެނުން ހުރިހާ މުޖްތަމަޢެއްގައިވެސް އެކި މިންވަރަށް އުޅެއެވެ. އެކި މީހުން ޚިޔާނާތްތެރިވަނީ އެކި މިންވަރަށް އެކި ގޮތްގޮތަށެވެ. ނަމަވެސް ކޮންމެ ޚިޔާނަތަކީވެސް އެއީ ޝައްކެއްވެސް\nނެތް ގޮތުގައި ޙަރާމް ކަމެކެވެ. އަދި ފިރިއަކަށް ޤަބޫލުކޮށްގަންނަން ދަތިކަމެކެވެ. މި ކަމަކީ އަނބިމީހާ ވިޔަސް އަދި ފިރިމީހާ ވިޔަސް ކޮށްގެން ނުވާނެ، ބޮޑު ފާފައެކެވެ.\nއަނބިމީހާ ޚިޔާނާތްތެރިވާކަން އެނގިއްޖެނަމަ ހަދާނީ ކިހިނެއްހެއްޔެވެ؟ އޭނާ މަރާލާނީ ހެއްޔެވެ؟ ތަޅައި އަނިޔާ ކުރާނީ ހެއްޔެވެ؟ އަނބިމީހާ -ކުދިން ލިބިފައިތިބިއްޔާ ކުދިންގެ މަންމަ - ބޭޒާރުކޮށް މުޖްތަމަޢަށް އެވާހަކަ ފަތުރާލާނީ ހެއްޔެވެ؟ ނޫނީ ވަރިކޮށްފައި ގެއަށް ފޮނުވާލާނީހެއްޔެވެ؟ ނޫނީ އެނގޭކަމަށްވެސް ނަހަދާ، އަޅާވެސް ނުލާ ހުންނާނީހެއްޔެވެ؟ އެހެން ނޫނީ ވަރިކޮށްލާނީހެއްެޔެވެ؟ ނޫނީ އަނބި މީހާ އަށް ނަސޭޙަތް ދީގެން ނުވަތަ އޭނާ އަމިއްލައަށް ކުރެވުނު ކުށަށް ތައުބާވެ އިސްލާޙު ވުމުން ކުރިއެކޭ އެއްގޮތަށް އުފާވެރިކަމާއެކު ޙަޔާތް ކުރިއަށް ގެންދާނީހެއްޔެވެ؟\nއެންމެ ފުރަތަމަ އެ އޮތް ގޮތް އެއީ ހަމަގައިމުވެސް ހުއްދަ ގޮތަކަށް ނުވާނެއެވެ. މީހަކު މެރުން އެއީ އެއްވެސް ހާލަތެއްގައި ކޮށްގެން ވާނެ ކަމެއް ނޫނެވެ. ދީނީ ގޮތުންނާއި ޤާނޫނީ ގޮތުންވެސް އެއީ މަނާ ކަމެކެވެ. އަދި އެއީ ހަމަ ޖެހޭ ފިރިހެނެއް އިޚްތިޔާރު ކުރާނެ ކަމެއް ނޫނެވެ.\nތަޅައި އަނީޔާ ކުރުން އެއީވެސް ހުއްދަ ގޮތެއް ނޫނެވެ. އަނބިމީހާއަށް އަނިޔާ ކުރުން އެއީ ފިރިމީހާއަށް ލިބިފައިވާ ޙައްޤެއް ނޫނެވެ. އަދި އަންހެނަކަށް އަނިޔާކުރުމުން ދޭހަވަނީ ފިރިމީހާގެ ޝަޚްޞިއްޔަތުގެ ބަލިކަށި ކަމާއި، އޭނާގެ ނުކުޅެދުންތެރި ކަމެވެ.\nއަނބިމީހާ ބޭޒާރު ކޮށްފައި އެ ވާހަކަ މުޖްތަމަޢަށް ފެތުރުމުގެވެސް އެއްވެސް ބޭނުމެއް ނެތެވެ. އަނެއްކާ ދީނުގައި އަންގަވާފައިވަނީ މީހުންނަށް ކުރެވޭ ކުށްފާފަތައް ފޮރުވައި ސިއްރު ކުރުމަށެވެ. އިންސާނުންނަށް ކުރެވޭ ފާފަތައް ފަރުދާ ކުރެއްވުން އެއީ ﷲ އަަހަރެމެންނަށް މިންވަރު ކުރައްވާ ރަޙްމަތެކެވެ. އަދި ރަސޫލާ އަންގަވާފައިފައިވަނީ މީހަކު ފާފައެއް (މިސާލަކަށް ޒިނޭ) ކޮށްފައި އެކަން މާތް ﷲ މީސްތަކުންނަށް ހާމަ ނުކުރައްވައި ފަރުދާ ކުރެއްވުމުން، އެކަން އަމިއްލައަށް ހާމަ ނުކުރުމަށެވެ. އަދި އެކަމުން ތައުބާ ވުމަށެވެ. އެހެންވެ ދީނުގައި އޮންނަ ގޮތުން ޒިނޭ ކުރާ މީހާ އަމިއްލައަށް ޤާޟީ ކައިރިއަށް ގޮސް ތިމަންނަ އަށް ޒިނޭ ކުރެވިއްޖެއޭ ވީމާ ހައްދު ޖަހައިދޭށޭ ބުނާކަށް ނުޖެހެއެވެ. އޭގެ ބަދަލުގައި އޭނާ ކުރަން ޖެހޭ ކަމަކީ ތެދު ތައުބާއެއްވެ، އެފަދަ ކަމެއް ދުވަހަކުވެސް ނުކޮށް، އިޞްލާޙު ވުމެވެ.\nއަޅާ ނުލައި އެނގޭ ކަމަށްވެސް ނަހަދައި ހުރުން މިއީ ހެޔޮވާވަރުގެ ކަމެއް ނޫނެވެ. ޤިޔާމަތް ދުވަހު މާތް ﷲ ރަޙްމަތުގެ ބެއްލެވުމަކުން ބައްލަވައިވޮޑި ނުގަންނަވާނެ ތިން މީހެއްގެ ތެރޭގައި ދައްޔޫޘް ހިމެނެއެވެ. ދައްޔޫޘް އަކީ އޭނާގެ އަންހެނުން ފާޙިޝް ކަންތައް ކުރުމުން ނުވަތަ ޚިޔާނާތްތެރިވުމުން އެކަމާ އަޅާ ނުލާ، އަންހެނުންނާ މެދު ޣީރަތްތެރި ނުވާ މީހުންނެވެ.\nމީހަކު ގޯސް ކަމެއް ކުރަންޏާ އެ މީހަކަށް ނަސޭހަތް ދީ އެ މިހަކު ނުބައި މަގުން އެއްކިބާކުރުން އެއީ ކޮންމެ މުސްލިމެއްގެ މައްޗަށްވެސް ވާޖިބެކެވެ. ވީއިރު އަދި އަނބިމީހާ ތެދުމަގަށް އެޅުވުން ކިހާ މުހިއްމުވާނެ ހެއްޔެވެ. ސޫރަތުއް ތައުބާ ގެ 71 ވަނަ އާޔަތުގައި މާތް ﷲ ވަޙީ ކުރައްވަނީ: وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاء بَعْضٍ يَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ وَيُقِيمُونَ الصَّلاَةَ وَيُؤْتُونَ الزَّكَاةَ وَيُطِيعُونَ اللّهَ وَرَسُولَهُ أُوْلَـئِكَ سَيَرْحَمُهُمُ اللّهُ إِنَّ اللّهَ عَزِيزٌ حَكِيمٌ\nމާނައަކީ : " މުއުމިން ފިރިހެނުންނާއި މުއުމިން އަންހެނުންނީ އޭގެ ތެރެއިން އެއްބަޔަކު އަނެއް ބައެއްގެ އެހީތެރި އެކުވެރިން ކަމުގައިވާ ބައެކެވެ. އެބައި މީހުން ހެޔޮކަމަށް އަމުރު ކުރެއެވެ. އަދި ނުބައިކަން ނަހީ ކުރެއެވެ. އަދި ނަމާދުކޮށް ޒަކާތް ދީ މާތް ﷲ އާއި އެކަލާނގެ ރަސޫލާއަށް ކިޔަމަންވެ އުޅެތެވެ. އެބައި މީހުންނަށް މާތް ﷲ ރަޙްމަތް ލައްވާނެތެވެ. ހަމަ ކަށަވަރުން މާތް ﷲ އީ ޙިކްމަތް ވަންތަ ކީރިތިވަންތަ ރަސްކަލާނގެއެވެ. "\nވަރިކޮށްލުން ކިހިނެއްވާނެ ހެއްޔެވެ؟ މިއީ ކުރެވިދާނެ ކަމެކެވެ. އަދި ބަލާބެލުމަށް އެންމެ ފަސޭހަ އިޚްތިޔާރުވެސް މެއެވެ. އެކަމަކު ޙަޤީޤަތުގައި މިއީވެސް އޭގައި ގެއްލުންތަކަކާއި ނޭދެވޭ ކަންތައްތަކެއް ހިމެނޭ އިޚްތިޔާރެކެވެ. ޢާއިލާ ރޫޅި، އެތަކެއް ދުވަހު ބިނާ ކުރަމުން އައި ހުވަފެން ފުނޑުފުނޑުވެއެވެ. ދަރިން ވިއްސި ވިހާލިވެ، މަންމަ އާއި ބެހޭގޮތުން ނޭދެވޭ އަޑުތަކެއް އިވި، ނަފްސާނީ ގޮތުން ކުދިންނަށް ނޭދެވޭ އަސުރުތަކެއް ކުރެއެވެ.\nކޮންމެ ޚިޔާނަތަކީވެސް ޚިޔާނަތެކެވެ. ކުޑަޔަސް ބޮޑަސް އެއަށް ދެވޭނެ އެހެން ނަމެއް ނެތެވެ. ކޮންމެ ޚިޔާނަތަކީވެސް ޙަރާމް ކަމެކެވެ. އަނބިންވާ ޚިޔާނާތަށް ބަލާއިރު ތަފާތު ދަރަޖަތަކަކަށް ބަހައިލެވިދާނެއެވެ. އަދި އޭގެ ކުޑަ ބޮޑުމިން، އަދި ނުބައިކަމުގެ ކުޑަ ބޮޑުމިން ތަފާތެވެ.\nމިސާލަކަށް އަނބިމީހާ އެހެން ފިރިހެނެއް ދެކެ ލޯބިވެ އެކަން ހިތުގައި ފޮރުވައިގެން ހުރުމާއި، އެ ލޯބިވެރިއާއާއި ވާހަކަ ދައްކައި ބައްދަލުކޮށް ހެދުން ތަފާތުވާނެއެވެ. ހަމަ އެހެންމެ ހިލޭ ފިރިހެނަކާއި ވާހަކަ ދެއްކުމާއި އޭނާއާއި ޖިންސީ ގުޅުމެއް ހިންގުމާ ވެސް ތަފާތުވާނެއެވެ.\nއަދި އަންބެއް އިންޓަނެޓަށް ވަދެ އުޅުމުގެ ތެރޭގައި ނުދަންނަ ފިރިހެނަކާއި ދިމާވެގެން ޗެޓް ކޮށްލުމާއި، އަވައްޓެރިއާއި ނުވަތަ ރަށު ފިރިހެނަކާއި ރައްޓެހިވެގެން ސިއްރު ގުޅުންތަކެއް ހިންގުންވެސް ތަފާތެވެ. މިއިން ކޮންމެ ކަމަކީވެސް ކުރުން ޙަރާމް އަދި ޞާލިޙް މުއުމިން އަންހެނަކު ކޮށްގެން ނުވާނެ ކަންތަކެވެ. ނަމަވެސް އިންސާނުންނަކީ އިންސާނުންނެވެ. ފިރިންނަށްވެސް ކުށް ކުރެވޭ ފަދައިން އަނބިންނަށްވެސް ބައެއް ފަހަރު، ﷲ އަށް ބިރުވެތި ނުވުމުގެ ސަބަބުން ކުށްކުރެވެއެވެ. ބުއްދިވެރިންނަކީ ފާފައެއް ކުރެވުމުން ތައުބާވެ އިޞްލާޙްވާ މީހުންނެވެ.\nމިފަދަ ކަންތައްތައް ވުމުގައި ތަފާތު ސަބަބުތައް ވެއެވެ. އޭގެތެރޭގައި މިހާރަކަށް އައިސް ބައެއް އަންހެން ކުދިން މުޖްތަމަޢްގެ އާދަކާދައަށް އަންނަ ބަދުލުތަކާއި ގުޅިގެން، ޅަ ޢުމުރުގައި "ލޯބި" ވުން އެއީ ހަމަ އާދައިގެ ކަމެއް ކަމުގައި ދެކެއެވެ. ކިއެއްތަ އެއީ ލާޒިމު ކަމެކެވެ. ބައެއް ކުދިން ވަނީ ހިތުންވާ ލޯތްބެކެވެ. އަނެއް ބައި ކުދިން މި "ލޯބީ" ގެ ތެރެއަށް، އެކަހެރި ތަންތާގައި ބައްެދަލު ކުރުމާއި، ދޮން ދިނުމާއި އަދި މިއަށްވުރެވެސް ބޮޑެތި ޙަރާމްކަންތައް ވައްދައެވެ.\nމި ގޮތަށް އުޅެފައި ގިނަފަހަރަށް އިންނަން ޖެހެނީ ކުރިން "ރައްޓެހިވި" މީހަކާ ނޫނެވެ. ނަތީޖާއަކަށް ވަނީ މީހަކާ އިނީމާވެސް ކުރީގެ މާޒީ ހަނދާންވެ، ކުރިން ރައްޓެހިވި ފިރިހެން ކުދިންގެ މަތިން ހަނދާންވެ، ބޮޑު ވޭނެއްގައި އުޅެން ޖެހުމެވެ. ހަވާ ނަފުސަށް ތަބާވާ ބައެއް ކުދިން މިކަންތައް ބޮޑުވަމުން ގޮސް، ކުރިން ރައްޓެހިވި ކުދިންނާއި ވާހަކަ ދައްކައި އަދި ފިރިމީހާ ރަށުގައި ނުވަތަ ގޭގައި ނުއުޅޭވަގުތު ބައްދަލުކޮށް ނުވަތަ ފޯނުން ވާހަކަ ދައްކައި ހަދައެވެ. އަދި ވެވޭ ގޮތަކުން މިއަށްވުރެވެސް މައްޗަށް ކަންތައް ދެއެވެ. މީގައި ގިނަ ފަހަރު، ކުރިން ރައްޓެހިވި ފިރިހެން ކުދިންވެސް ނުބައި ބައި ކުޅޭކަން ފާހަނގަ ކޮށްލަން ޖެހެއެވެ.\nހަމަ އެހެންމެ، ކައިވެނީގެ ކުރިން އައިސްކްރީމް ބޯލަންދާ ދިއުމާ، ޖަހާލަންދާ ބުރުތަކާ، ކުރާ މަޖަލާ އުޅޭ މިނިވަންކޮށް އުޅެފައި، ކައިވެނި ކުރުމުން މި މިނިވަންކަމަށް އުނިކަން ލިބެއެވެ. ބައެއް އަނބިންނަށް މި ބަދަލު ޤަބޫލުކޮށްގަންނަން އުނދަގުލެވެ. އަދި ކުރީގެ އާދަތައް ދޫކޮށްލަން އުނދަގޫވެއެވެ.\nއަނެއް ބަޔަކު މީހަކާއި އިނީމާ ކުރީގެ އުޅުން ދޫކޮށްލަން ބޭނުންވެއެވެ. ނަމަވެސް ފިރިމީހާ ދެކެ ލޯބި ނުވާތީ، ނުވަތަ ފިރިމީހާ އެނާއާއި އަޅާ ނުލާތީ ނުވަތަ ފިރިމީހާގެ ފަރާތުން އަންހެން ކުއްޖާ ބޭނުންވާ ނަފްސާނީ އަދި ޖިސްމާނީ އުފާ ނުލިބޭތީ އޭނާގެ ހިތުގައި ހުސް ޖާގަ އުފެދި އެ ޖާގައިގެ ތެރެއަށް އިބިލީސް ބިސްއަޅައި، ކުރީގެ މާޒީ މަތިން ހަނދާން ކުރުވައެވެ. މިހެން ވާ ބައެއް ކުދިން އެ ޚިޔާލުތަކާ ދުރުވާން މަސައްކަތް ކުރެއެވެ. އެއްބަޔަކަށް މި މަސައްކަތް ކާމިޔާބު ވާއިރު އަނެއް ބަޔަކު އެ ވޭނެއްގައި ދުވަސްތަކެއް ހޭދަކުރެއެވެ. ނަމަވެސް ފިރިމީހާއަށް މިކަން ރޭކާ ނުލައެވެ. އެއީ މިކަންތައް ހިނގަނީ ހަމަ އެކަނި އަނބިމީހާގެ ހިތުގައި ކަމަށް ވެފައި، އޭނާއާއި މުޢާމަލާތް ކުރުމުގައްޔާއި އެކުގައި އުޅުމުގައި އެއްވެސް އުނިކަމެއް ނުފެންނާތީއެވެ.\nތިންވަނަ ވައްތަރެއްގެ އަންހެން ކުދިންވެސް ތިބެއެވެ. އެއީ ހަމަ އަސްލުގައި ވެސް ވިޔާނުދާ އަޚްލާޤީފެންވަރު ދަށް، އެއް ފިރިހެނެއްގެ އުނގުގައި އޮވެފައި އަނެއް ފިރިހެނެއްގެ އުނގަށް ދާ ހިތްވާ އަންހެން ކުދިންނެވެ. ހުރިހާ މުޖްތަމަޢެއްގެވެސް(ހުޅަނގަށް ވިޔަސް އިރުމައްޗަށް ވިޔަސް) ނަސީބަކުން މި ކަހަލަ ކުދިންނަކީ ވަރަށް މަދު ބައެކެވެ.\nމިހާ ހިސާބުން މީހަކު ބުނެފާނެ ވާހަކައަކީ، ތި ބުނިފަދަ ގޮތަށް ދުވަހަކު ކުއްޖަކާއި ރައްޓެހި ނުވެ، މީހަކާއި އިންނަ މީހުންވެސް ފަހުން ޚިޔާނާތްތެރި ވާ ކަމަށެވެ. ރަނގަޅު ވާހަކައެކެވެ. މިފަދަ އަންހެނަކުވެސް ޚިޔާނާތްތެރި ވެދާނެއެވެ. ﷲ އަށް ބިރުވެތިވާ ތަޤުވާވެރި ނޫން ކޮންމެ މީހަކީ އިބިލީހުގެ ޝިކާރައަކަށް ވެދާނެ މީހެކެވެ. އެކަމަކު މަތީގައި ބުނެފައިވަނީ ވަރަށް ގިނަފަހަރަށް މިކަން ވާ ގޮތެވެ. އަދި ޚިޔާނާތްތެރިވާ އެހެން ސަބަބުތައް އުފަން ކުރުވާ މައިގަޑު ސަބަބަކީ އެއީއެވެ. އަދި އެހެން ސަބަބެއް ކުރިމަތިވުމުން ޚިޔާނާތްވުމުގެ ޤާބިލްކަން، ގިނަފަހަރަށް ހުންނަނީވެސް މިފަދަ ތަޖުރިބާތަކެއް ކޮށްފައިވާ އަންހެނުންގެ ކިބައިގައެވެ.\nފިރިމިހާއަށް ޚިޔާނަތްތެރި ވުމަކީ އެއްވެސް މީހަކު އުފަންވާއިރު ވިރާސީ ގޮތުން ގައިގައި ހުންނަ ސިފައެއް ނޫނެވެ. އެއީ އަމިއްލައަށް ކުރާ ކަމެކެވެ. ޚިޔާނާތްތެރި ވާ ސަބަބު ބައިވަރެވެ. ތިރީގައި މިވަނީ މިފަދަ ބައެއް ސަބަބުތަކެވެ. ޚިޔާނާތްތެރި ވުމުގެ ސަބަބަކީ މިއީ އޭ ބުނުމުގެ މާނައަކީ ފަހަރެއްގައިވެސް ޚިޔާނާތްތެރިވާ މީހުންނަކީ ޢުޒުރުވެރި ބައެކޭ ބުނުމެއް ނޫނެވެ. އަދި އަނބިންގެ އިޚްތިޔާރުން ބޭރު ސަބަބުތަކެއްގެ އަސަރު ކޮށްގެން ޚީޔާނާތްތެރި ވުމުން އެ މީހުންނަކީ ދީނީ، އަޚްލާޤީ، އިޖްތިމާޢީ މަސްއޫލިއްޔަތު އުފުލަން ޖެހޭ ބައެއް ނޫނޭ ބުނަނީކީވެސް ނޫނެވެ.\nޝައްކެއްވެސް ނެތް ގޮތުގައި ހެވާއި ނުބައި ، ޙަރާމައި ޙަލާލް ކޮންމެ މީހަކަށްވެސް އެނގެން ޖެހެއެވެ. އަދި އެއްވެސް އިންސާނަކީ އޭނާގެ އަމިއްލަ އިޚްތިޔާރު ނިގުޅައިގަނެވިފައިވާ މީހެއް ނޫނެވެ. ވީމާ ޚިޔާނާތްތެރިވާ މީހުން ޚިޔާނަތްތެރި ވުމަކީ ކުށެކެވެ. ފާފައެކެވެ. ކުރިންވެސް ބުނިފަދައިން ދީނީ ފުރިހަމަ ތަރުބިއްޔަތެއް ލިބިފައިވާ، ﷲ އަށް ބިރުވެތި މީހަކު ހުރިހާ ސަބަބެއް އެއްފަހަރާ ބޯމަތިވިޔަސް ޚިޔާނާތްތެރި ނުވާނެއެވެ.\n1- ދީނީ ތަރުބިއްޔަތު ނެތުން :\nހުރިހާ ސަބަބެއްގެވެސް އެންމެ ކުރީގައިވަނީ، އަދި އެންމެ ފުރަތަމަ ސަބަބަކީ ޚިޔާނާތްތެރިވާ މީހާގެ ކިބައިގައި ދީނީ ތަރުބިއްޔަތާއި ދީންވެރިކަމެއް ނެތުމެވެ. އެހެން ގޮތަކަށް ބުނާނަމަ ދީންވެރިކަން އެއީ ދެން ހުރި ހުރިހާ ސަބަބަތައް އެއްވިޔަސް، އެ މީހަކު ސަލާމަތް ކޮށްދޭ ދިފާޢީ ނިޒާމެވެ. ވީމާ މި ދިފާޢީ ނިޒާމު ނެތިއްޖެނަމަ އެއްކަލަ ސަބަބުތަކުގެ ތެރެއިން ވަރަށް ކުޑަކުޑަ ސަބަބެއް ކުރިމަތިވިޔަސް ޚިޔާނަތްތެރި ވުމުގެ އިޙްތިމާލު ވަރަށް ބޮޑެވެ.\n2- އަޅާ ނުލުން :\nދެވަނަ ސަބަބަކީ، އަނބިމީހާއަށް ފިރިމީހާގެ ފަރާތުން ލިބެންޖެހޭ އަޅާލުމާއި، އޯގާތެރިކަން އަނބިމީހާއަށް ނުލިބުމެވެ. އެހެން ގޮތަކަށް ބުނާނަމަ އަނބިމީހާއަށް އޭނާއަކީ އިހުމާލު ކޮށްލެވިފައިވާ މީހެއްކަމަށް އިޙްސާސް ވުމެވެ. މިިސާލަކަށް ގެއަށް ވަދެވެސް އަޅާލާކަން ދޭހަކޮށްދޭ ބަހެއް ނުބުނުމެވެ. ކުދިންނަށާ ފިރި މީހާއަށް ކޮށްދޭ ޚިދުމަތް އަގުވަޒަން ނުކުރަމަކީވެސް، ފިރިމީހާ އަޅާ ނުލާކަން އަނބިމީހާއަށް އިޙްސާސް ވެދާނެ ކަމެކެވެ. ރަނގަޅު ކަމެއް ކުރުމުންވެސް ދުވަހަކުވެސް ޝުކުރުގެ ބަހެއް، ޒީނަތްތެރިވުމުންވެސް ފިރިމީހާއަށް އެކަން ފާހަނގަކޮށް "ހާދަ ރީއްޗޭ" ފަދަ ބަހެއް ނުބުނުމަކީ، އަޅާ ނުލާކަން އަނބިމީހާއަށް އިޙްސާސް ވާނެ ކަމެކެވެ. ހަމަ އެހެންމެ އަނބިމީހާގެ މަޝްވަރާ ޤަބޫލު ނުކުރުންވެސް އެއީ އޭނާއަށް އަޅާނުލައޭ އިޙްސާސް ވެދާނެ ކަމެކެވެ.\nމަތީގައިވަނީ އަޅާ ނުލުމުގެ ނަފްސީ ބައެވެ. އަޅާ ނުލުމުގެ މާއްދީ ބައެއްވެސް އޮވެއެވެ. އެއީ އަނބިމީހާ ބުނާކަންތަށް ކޮށް ނުދިނުމާއި، ޚަރަދު ނުކުރުމާއި، އަނބިމީހާއަށް ކޮށްދޭންޖެހޭ ޚިދުމަތްތައް ބަރާބަރަށް ނުކުރުމެވެ.\n3- ފިރިން ގިނަ ވަގުތު ރަށުން ބޭރުގައި އުޅުން :\nއަންބަކަށް ފިރިއެއްގެ ފަރާތުން އެންމެ ބޭނުންވާ އެކައްޗަކީ އޭނާގެ ޙިމާޔަތެވެ. ނަމަވެސް ބައެއް ފިރިން އަނބިމީހާއާއި އަޅާ ނުލާ ހުރިހާ ވަގުތަކާ ހަކަތައެއް ވަޒީފާއަށް ހޭދަ ކުރެއެވެ. އަނެއް ބަޔަކު ބޯޓު ދަތުރު ކުރަން ނުވަތަ ރިސޯޓަށް އެހެން ނޫނީ ކޯހެއްގައި ފުރައިގެން ދެއެވެ. ދާއިރު މި ދަނީ ޒުވާން އަންބެއް އެކަނި މާ އެކަނި ދޫކޮށްފައެވެ. ނަތީޖާއަކީ އެއްކަލަ ޙިމާޔަތް އޭނާއަށް ލިބޭ ކަމުގެ އިޙްސާސް ނުވުމެވެ. އެހެންވެ ދީނީ ނުވަތަ އިޖްތިމާޢީ މިންގަނޑެއްގައި ނުހިފެހެއްޓޭ ބައެއް މީހުން އެހެން މީހެއްގެ ފަރާތުން މި ޙިމާޔަތް ހޯދައެއްވެ. މި ހިސާބުން ޚިޔާނާތްތެރި ވެވުނީއެވެ.\n4- މަޖްބޫރު ކައިވެނި :\nމައިންބަފައިން އަންހެން ކުއްޖާއަށް މަޖްބޫރުކޮށްގެން ނުރުހުމުގައި ކުރެވޭ ކައިވެންޏަކީ، އަނބިމީހާ ޚިޔާނާތްތެރިވުން ވަރަށް ގާތް ކައިވެންޏެކެވެ. ނުރުހޭ މީހަކާ އެކު އުޅެން ބޭނުން ނުވުމާ، ފިރިމީހާ އާއި މައިންބަފައިން ކިބައިން ބަދަލު ހިފުމުގެ ބޭނުމުގައި ވަރަށް ގިނައިން މިފަދަ ކައިވެނި ތަކުގައި އަނބިން ޚިޔާނާތްތެރިވެއެވެ. އަދި އެންމެ ފަސޭހައިން ވަރިވެވޭނީ ޚިޔާނާތްތެރި ވެގެން ކަމަށް މިފަދަ އަނބިން ޤަބޫލު ކުރެއެވެ.\nއަނެއް ބަޔަކު ކައިވެނި ކުރެވުނީމާ ނުވަތަ ކުދިން ލިބުނީމާ އެހެން ނޫނީ، އެހެން މަންފާއެއް ލިބޭތީ ނުވަތަ ވަރި ވުމުގެ ހަޑި ލައްގަނޑު ނުޖެހެންވެގެން " ދެން ހުންނާނީ އޭ " ކިޔާފައި ވަރިނުވެ ތިބެނީއެވެ. ނަމަވެސް އޭނާގެ ހިތާއި ފިކުރުވާނީ އެހެން މީހަކާއި ދިމާލަށް ހުއްޓިފައެވެ. އަދި ވަގަށް އެހެން ފިރިހެނުންނާއި އެކި ފެންވަރުގެ ގުޅުންތައް ބާއްވައެވެ.\n5- ފިރިމީހާ ޚިޔާނާތްތެރިވުން :\nފިރިމީހާ ޚިޔާނާތްތެރި ވާ ކަން އެނގުމުން ބައެއް އަނބިން ބަދަލު ހިފުމުގެ ގެޮތުން، ނުވަތަ އޭނާ ނުވާ ވަފާތެރިއެއް ތިމަންނަ ވުމުގެ ބޭނުމެއް ނެތޭ ހިތައި، ޚިޔާނާތްތެރިވެއެވެ. އަދި ފިރިމީހާގެ މި ނުބައި ޢަމަލަކީ ޚިޔާނާތްތެރި ވުމަށް ލިބޭ އުޒުރެއް ކަމުގައި ބައެއް އަނބިން ދެކެއެވެ. ނަމަވެސް މިއީ މިކަން އޮންނަން ވާނެ ގޮތެއް ނޫނެވެ. ކަން އޮންނަންވީ ގޮތަކީ ފިރިމީހާ ޚިޔާނާތްތެރިވާ ނަމަ، އޭނާއާއި އެ މައްސަލަ ކުރިމަތިކޮށް ޙައްލެއް ހޯދުމެވެ. ނުވަތަ ވަރިވެގެން ޢިއްފަތްތެރި އެހެން ޒަވާޖީ ޙަޔާތެއް ފެށުމެވެ.\n6- ބެހުން :\nއެއީ އޮފީހުގައި މަސައްކަތް ކުރާ ޢިއްފަތްތެރި، ވަފާތެރި އަންބެކެވެ. ނުވަތަ މަދަރުސާއެއްގެ ޓީޗަރެކެވެ. ނުވަތަ ނުވަތަ ގެވެހި އަންބެކެވެ. ނުވަތަ ނަރުހެކެވެ. ނުވަތަ ކޯހެއްގައި ބައިވެރިވެގެން އުޅޭ މީހެކެވެ. ނަމަވެސް ހިތާމައަކީ މުޖްތަމަޢްގައި މީހުންނާއި އިނދެގެން އުޅޭ އަންހެނުންނަށް ކުރަންޖެހޭ އިޙްތިރާމް ނުކުރާ، ވިޔާނުވާ ފިރިހެނުންތަކެއް އުޅޭ ކަމެވެ. މަތީގައި ބުނެވުނު ކޮންމެ ތަނެއްގައިވެސް މިފަދަ މީހަކު ހުރެދާނެއެވެ.\nބުނަން މި އުޅޭ ވާހަކައަކީ، މީހުންގެ އަނބިންނާއި ބެހި، އެ މީހުންނާ ދިމާލަށް ބުނެގެން ނުވާނެފަދަ ބަސްތައް ބުނެ، ކުރަން ނުވާކަހަލަ ތަޢްރީފުތައް ބައެއް މީހުން ކުރާވާހަކައެވެ. ނުވަތަ ފޮނިވާހަކައާއި، ލޯބީގައި ދީވާނާ ވާކަމަށް ބުނެ މީހުންގެ އަނބިންނަށް އުނދަގޫ ކުރާވާހަކައެވެ.\nބައެއް އަންހެނުން މިފަދަ ލޯބީގެ ވާހަކަތަކާއި، ތަޢްރީފުތަކުގެ ކުރިމަތީގައި އަމާންދެއެވެ. އަދި މި މަކަރުވެރި ފިރިހެނުން ދައްކާ ވާހަކައަށް ހެއްލި ފިރިމީހާއަށް ޚިޔާނާތްތެރިވާން ފެއްޓެއެވެ. މިހާރު އިނދެގެން އުޅޭ މީހާއަށްވުރެ ފުރިހަމަ، މުއްސަނދި ނުވަތަ އަޅާލާ "ރޮމޭންސް" މީހަކާއި ގުޅޭހިތްވެއެވެ. މިފަދަ ޙާލަތްތަކުގައި ގިނަފަހަރަށް އަންހެނުން ވަރަށް ފަރުވާތެރިވެ ނެތިއްޔާ ، ނުބައި ސަރަހައްދަކަށް ވަދެވިދާނެއެވެ.\n7- ކައިވެނީގެ ޙަޔާތުން ލޯބި ގެއްލިދިއުން:\nއަނބިން އަދި ފިރިންވެސް ޢާއްމުގޮތެއްގައި ޚިޔާނާތްތެރިވަނީ، ކައިވެންޏަށް އެއް އަހަރު ފަހުން އަދި ފަސް އަހަރު ވުމުގެ ކުރިންނެވެ. ވަފާތެރި ކަންމަތީ ފުރަތަމަ ފަސް އަހަރު ކަޑައްތު ކުރެވިއްޖެއްޔާ ފަހުން ޚިޔާނާތްތެރިވުން ވަރަށް ނާދިރެވެ. މިއިން ނަގައި ގަނެވިދާނެ އެއް ކަމަކީ، ފުރަތަމަ އަހަރަށް ފަހު މަޑުމަޑުން ދެމަފިރިންގެ ދެމެދުގައި އޮންނަންޖެހޭ ލޯތްބާއި ކުލުނު މަދުވުމުން އަނބިމީހާ (ޚިޔާނާތް ވުން ޤާބިލް މީހުން) ލޯތްބާއި ކުލުނު އެހެން މީހެއްގެ ފަރާތުން އިންތިޒާރު ކުރުމެވެ. އަދި ކުރީގައި ބުނެވުނު ފަދަ ގޮތަކަށް ދިމާ ކުރުން، ނުވަތަ ކުރިން ލޯބީގެ ޙަޔާތެއް އޮތިއްޔާ ދިމާ ކުރާ މީހާ ނުވަތަ ކުރީގައި ލޯބިވި މީހާއާއި ގުޅޭގޮތްވެއެވެ.\n8- ދެމަފިރިކަމުގެ ގުޅުމުގައި މައްސަލަ ހުރުން :\nދެމަފިރިކަމުގެ ގުޅުމުން އަނބިމީހާ ލިބެން ބޭނުންވާ އުފާ ނުލިބުމަކީވެސް، ބައެއް މީހުން ޚިޔާނާތްތެރިވާ ސަބަބެކެވެ. މިސާލަކަށް ފިރިމީހާއަކީ މާ މުސްކުޅިއަކަށް ވުން ނުވަތަ ބަލި މީހަކަށްވުން ނުވަތަ ނުކުޅެދޭ މީހަކަށްވުން އެހެން ނޫނީ ދެމަފިރިކަމުގެ ގުޅުމުގައި ފިރިމީހާއަކީ ޖާހިލަކަށް ވުން ފަދަ ކަންކަމުގެ ސަބަބުން އަންހެނުން ފޫހިވެ، އޭނާގެ ފިޠުރީ ގޮވާލުންތަކަށް އެހެން މަގުތަކުން ހައްލެއް ހޯދަން ބޭނުންވެއެވެ.\n9- ޚިޔާނާތްތެރިވުމަކީ މުޖްތަމަޢުގައި އާދައަކަށްވުން:\nމުޖްތަމަޢު ކަންކަމާއިމެދު ދެކޭ ގޮތާއި ބަލާ މިންގަނޑު ތަފާތު ވުމަކީ، އެ ކަމެއް މުޖްތަމަޢްގައ އޮންނަ ގޮތްވެސް ތަފާތުވާ ކަންކަމެވެ. މިސާލަކަށް ޅަ ޢުމުރުގައި ލޯބިވުމަކީ އާދައިގެ ކަމެއް ކަމަށް ބަލަން ފެށުމުން އެއީ މިހާރު އެއްވެސް ކުއްޖަކު ޖެހިލުންވާ ކަމެއް ނޫނެވެ. އަދި ގިނަ މައިންބަފައިންވެސް އަޅާލާ ކަމެއް ނޫނެވެ.\nހަމަ މި ބީދައިން ޚިޔާނާތްތެރި ވުމަކީވެސް މިހާރު މުޖްތަމަޢް ހާސްވާކަމެއް ނޫނެވެ. ނުވަތަ އަޅާލާ ކަމެއް ނޫނެވެ. މިހެން ބުނަންެޖެހޭ ސަބަބަކީ ޚިޔާނާތްތެރިވާ މީހަކާއި މެދު މުޖްތަމަޢް ދަށް ނަޒަރަކުން ބަލާތަން ނުފެންނާތީއެވެ. ޚިޔާނާތްތެރިވެގެން ވަރި ކޮށްފައި ތިބޭ މީހުންގެ މަޤްބޫލުކަމަށް ބަދަލެއް ނާންނާތީއެވެ. އަދި އެ މީހުންނާއި އިންނާނެ މީހުންވެސް ތިބޭތީއެވެ. އަދި މީހުންގެ އަނބިންނާއި ބެހުމަކީ (އަނބިން ނޫނަސް)ފާފައެއް ކަމުގައި ގިނަބަޔަކު ނުދެކޭތީއެވެ.\nޚިޔާނާތާއިމެދު ދެކޭ ގޮތް މިހެން އޮންނަ ކަމަށް ވަނީނަމަ، ޚިޔާނާތްތެރިވާން ބޭނުންވެ، މުޖްތަމަޢްގެ މޫނަށް ބަލާފައި ފަސްޖެހޭނެ މީހެއް ނުހުންނާނެއެވެ.\n10- ޚަބަރު ފަތުރާ ވަސީލަތްތައް :\nހަތަރު ފަރާތުން އޮހެމުންދާ ޓީވީ ޗެނަލްތައް، ފިލްމު ޓީވީ ސިލްސިލާ ފަދަ ތަކެއްޗަކީވެސް ޚިޔާނާތްތެރި ވުމުގައި ނުސީދާ ގޮތަކަށް އެހީތެރިވާ އެއްޗެއްސެވެ. މި ފަދަ އެއްޗެހިން ފެންނަ މަންޒަރުތަކުގައި ޚިޔާނާތްތެރި ވާ މަންޒަރު އެއީ އާދައިގެ ކަމެއްކަމުގައި ދައްކާ ފަހަރު ފަހަރު އާދެއެވެ. އަނެއްބައި ފަހަރު ހުންނަނީ އެއީ ގޯސް ކަމެއްގެ ގޮތުގައި ދައްކަންވެގެން، ޚިޔާނާތްތެރިވާ މަންޒަރު ދައްކާފައެވެ. ބަލާ މީހާއަށް ޚިޔާނާތްތެރިވުން އެއީ ގޯސް ކަމެއްކަމުގައި ފެންނަ ފެނުމާއެކު، އޭނާގެ ސިނކުނޑީގެ އަޑީގައި ޚިޔާނާތްތެރިވާ މަންޒަރުވެސް ހަރުލައެވެ. ވީމާ ބައެއްފަހަރު ރަނގަޅު މެސެއްޖެއް ދޭން ތައްޔާރު ކުރާ ފިލްމުން ބައެއް މީހުންނަށް ނުބައި މެސެޖް ލިބެއެވެ.\n11- މަގުފަހިވުން :\nދެ ޖިންސުގެ މީހުން ބައްދަލުވުމުގައި ބަހައްޓަންޖެހޭ ދީނީ މިންގަނޑުތަކަށް ނުބެލުމާއި، ގޭ ގައި ހިލޭ މީހުން އުޅުންފަދަ ކަންކަމަކީވެސް މި މައްސަލައިގެ ސަބަބެކެވެ. ކީރިތި ޤުރުއާނުގައި ކައިވެނި ކުރުން ޙަރާމް ކުރައްވާފައިވާ މީހުން ފިޔަވައި އެންމެންނަކީ ހިލޭ މީހުންނެވެ. ނަމަވެސް ގެއަށް ހިލޭ މީހުން ވަދެ ނުކުތުމުގައި އެއްވެސް ޤައިދެއް އޮންނަތަން ނުފެނެއެވެ. މިއީ ފިތުނައިގެ އަލިފާންގަނޑެއް ރޯވެދާނެ ކަނިކޮޅެކެވެ.\nފިރިމީހާގެ ބޭބެ، ކޮއްކޮ ނުވަތަ ތިމާގެ މީހުންނާއި ރައްޓެހިން ގޭގައި އުޅުމާއި އަނބިމީހާއާއި އޮންނަ ގުޅުމަކީވެސް ޚިޔާނާތްތެރި ވުމުގައި އެހީވެދޭ ކަމެކެވެ. މިފަދަ ކަންތައް ޢާއްމު ގޮތެއްގައި ހިނގާފައި ހުންނަނީ ފިރިމީހާގެ ރައްޓެއްސެއްގެ ސަބަބުންނެވެ. ފިރިމީހާގެ ތިމާގެ ފިރިހެނުންނަކީ ބައެއްފަހަރު ވަރަށް ނުރައްކާތެރި ބައެކެވެ. އެގޮތުން ރަސޫލުއްﷲ ޞައްލައްﷲ ޢަލައިހި ވަސައްލަމަގެ ޙަދީޘްފުޅެއްގެ މާނައިގައިވަނީ "ފިރިމީހާގެ ތިމާގެ މީހުންނަކީ މަރުފަދަ ބައެކެވެ." މާނައަކީ އެހާވެސް ނުރައްކާތެރި ބައެކެވެ.\nމިފަދަ ކަމެއް ކުރެވުނު އަންބެއް ކަންތައް ކުރާނެ ގޮތް\nއެކެއް :- ތައުބާވުން :\nއެންމެ ފުރަތަމަ ކަމަކީ ތައުބާވުމެވެ. ތައުބާ ނުވެވޭ ކުށެއް ނޯވެއެވެ. ފިރިމީހާ ނޫން މީހަކާ އެކު ޒިނޭ ކޮށްފިނަމަ ނުވަތަ، ޚިޔާނާތްތެރިވެވޭފަދަ ޢަމަލެއް ކޮށްފިނަމަ ނުވަތަ ދީނުގައި ޙަރާމް އެހެން ކަމެއްވެސް ކޮށްފިނަމަ އެންމެ ފުރަތަމަ ވެސް ކުރަން ޖެހޭ ކަމަކީ ތައުބާ ވުމެވެ. ތައުބާވާނީ ތައުބާގެ ހުރިހާ ޝަރުޠުތައް ފުއްދަމުންނެވެ. އެއީ ތައުބާވާ ކުށް ކުރުން ހުއްޓާލުން، ކުށާމެދު ދެރަވެ ހިތާމަ ކުރުން، އެފަދަ ކަމެއް ދުވަހަކުވެސް ދެން ނުކުރަން ޢަޒުމް ކަނޑައެޅުމެވެ.\nއަދި ފާފައަށް ހުށައަޅައިދޭ މަގުތަކާއި ދުރުވުންވެސް މީގެ ތެރޭގައި ހިމެނިނެއެވެ. ތިރީގައި މިލިޔެލަނީ ފިރިމީހާއަށް ނުވަތަ އަނބި މީހާއަށް ޚިޔާނާތްތެރިވެ، ޒިނޭކޮށް، ރާބޮއެ، ޣީބަ ބުނެ، ޤަޛުފުކޮށް، ދޮގުހަދައި، ވައްކަންކޮށް، ޙަރާމް މަންޒަރުތައް ބަލައި، އަނބިން ނުވަތަ ފިރިން ނޫން ފަރާތްތަކާއި ގޮތްތަކަށް ފަރުޖު ރައްކާތެރި ނުކުރާ، ކުޑަޔަސް އަދި ބޮޑަސް ފާފައެއް ކުރެވޭ މީހުންނަށް ތައުބާވެވިދާނެ ކަމުގެ އުއްމީދު އާވާފަދަ އާޔަތްތަކަކާއި ޙަދީޘް ތަކެކެވެ.\n1- ސޫރަތުއް ނޫރް ގެ 31 ވަނަ އާޔަތުގައި ވަޙީ ކުރައްވަނީ: وَتُوبُوا إِلَى اللَّهِ جَمِيعاً أَيُّهَا الْمُؤْمِنُونَ لَعَلَّكُمْ تُفْلِحُونَ\nމާނައަކީ : '' އަދި އޭ މުއުމިނުންނޭއެވެ. ތިޔަބައިމީހުން އެންމެން މާތް ﷲގެ ކިބައަށް ތައުބާވާށެވެ. ތިޔަބައި މީހުންނަށް ނަސީބު ލިބި ދިންނަވާތޯއެވެ. ''\n2- ސޫރަތުއް ތަޙްރީމް ގެ 8 ވަނަ އާޔަތުގައި މާތް ﷲ ވަޙީ ކުރައްވަނީ: يَا أَيُّهَا الَّذِينَ آمَنُوا تُوبُوا إِلَى اللَّهِ تَوْبَةً نَّصُوحاً عَسَى رَبُّكُمْ أَن يُكَفِّرَ عَنكُمْ سَيِّئَاتِكُمْ وَيُدْخِلَكُمْ جَنَّاتٍ تَجْرِي مِن تَحْتِهَا الْأَنْهَارُ\nމާނައަކީ : " އޭ އީމާންވި މީހުންނޭވެ! ތިޔަބައި މީހުން މާތް ﷲގެ ކިބަފުޅަށް، ތެދުވެރިކަމާއެކު ތައުބާވާށެވެ. އެއީ ތިޔަބައި މީހުންގެ ހައްދަވައި ބޮޑު ކުރެއްވި ރަސްކަލާނގެ ތިޔަބައި މީހުންގެ ކުށްތައް ޢަފޫ ކުރައްވާނޭ ކަމަށާއި، އެތަންތާނގެ ދަށުން ފެން އާރުތައް ހިނގަ ހިނގާ ހުރި ސުވަރުގެތަކަކަށް ތިޔަބައި މީހުން ވެއްދުމަށްޓަކައެވެ.\n3- ސޫރަތުއް ޒުމަރް ގެ 53 ވަނަ އާޔަތުގައި ވަޙީ ކުރައްވަނީ: قُلْ يَا عِبَادِيَ الَّذِينَ أَسْرَفُوا عَلَى أَنفُسِهِمْ لَا تَقْنَطُوا مِن رَّحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعاً إِنَّهُ هُوَ الْغَفُورُ الرَّحِيمُ\nމާނައަކީ : " ބުނާށެވެ. އޭ ތިމާމެންގެ އަމިއްލަ ނަފްސުތަކުގެ މައްޗަށް ފާފަކޮށް އިސްރާފުކޮށްފައިވާ އަހަރެންގެ އަޅުތަކުންނެވެ. ﷲ ގެ ރަޙްމަތާމެދު އުއްމީދު ކަނޑާ ނުލާށެވެ. ހަމަ ކަށަވަރުން، ﷲ އަޅުތަކުންގެ ހުރިހާ ފާފަތައް، އެއްކޮށް ފުއްސަވާލައްވަތެވެ. ހަމަ ކަށަވަރުން އެކަލާނގެ އީ ގިނަގިނައިން ފާފަ ފުއްސަވާ، ރަޙީމްވަންތަ މާތް ރަސްކަލާނގެއެވެ. "\n4- މުއުމިނުންގެ ބައެއް ސިފަ ބަޔާން ކުރައްވަމުން ސޫރަތުލް އާލްޢިމްރާންގެ 135، 136 އާޔަތުގައި ވަޙީ ކުރައްވަނީ: وَالَّذِينَ إِذَا فَعَلُواْ فَاحِشَةً أَوْ ظَلَمُواْ أَنْفُسَهُمْ ذَكَرُواْ اللّهَ فَاسْتَغْفَرُواْ لِذُنُوبِهِمْ وَمَن يَغْفِرُ الذُّنُوبَ إِلاَّ اللّهُ وَلَمْ يُصِرُّواْ عَلَى مَا فَعَلُواْ وَهُمْ يَعْلَمُونَ * أُوْلَـئِكَ جَزَآؤُهُم مَّغْفِرَةٌ مِّن رَّبِّهِمْ وَجَنَّاتٌ تَجْرِي مِن تَحْتِهَا الأَنْهَارُ خَالِدِينَ فِيهَا وَنِعْمَ أَجْرُ الْعَامِلِينَ\nމާނައަކީ : " އަދި އެބައި މީހުންނީ ހުތުރުކަން ބޮޑުވެގެންވާ ފާފައެއް ކޮށްފި ހިނދު ނުވަތަ އެބައި މީހުންގެ ނަފްސުތަކަށް އަނިޔާވެރިވެއްޖެ ހިނދު (އެބަހީ ފާފަވެރިވާ ކިތަންމެ ކުޑަކަމެއްވެސް ކޮށްފި ހިނދު) މާތް ﷲ ހަނދުމަކޮށް އެބައި މީހުންގެ ފާފަތަކަށް އިސްތިޣްފާރުކޮށް، އެ ފާފަތައް ފުއްސެވުން އެދި އުޅޭ މީހުންނެވެ. މާތް ﷲ ފިޔަވާ ފާފަތައް ފުއްސަވާނީ ފަހެ ކާކުހޭ؟ އަދި އެބައި މީހުން ނީ އެބައި މީހުން ކުޅަ ކުށް، އެނގި ތިބޭ ހާލު ، ދެމި ނުތިބޭ މީހުންނެވެ. * އެބައި މީހުންގެ ޖަޒާއަކީ އެބައި މީހުން ހައްދަވައި ބޮޑު ކުރެއްވި ކަލާނގެ ޙަޟުރަތުން އެބައި މީހުންގެ ފާފަ ފުއްސެވުމެވެ. އަދި އެތަންތާނގެ ދަށުން ކޯރުތައް ހިނގަ ހިނގާ ހުންނަ ސުވަރުގެތަކެވެ. އެތަންތާނގައި ދާއިމަށް އެބައި މީހުން ދެމި ތިބޭ ގޮތުގައެވެ. "\n5- ސޫރަތުލް ފުރްޤާން ގެ 68-71 ވަނަ އާޔަތުގައި ވަޙީ ކުރައްވަނީ: وَالَّذِينَ لَا يَدْعُونَ مَعَ اللَّهِ إِلَهاً آخَرَ وَلَا يَقْتُلُونَ النَّفْسَ الَّتِي حَرَّمَ اللَّهُ إِلَّا بِالْحَقِّ وَلَا يَزْنُونَ وَمَن يَفْعَلْ ذَلِكَ يَلْقَ أَثَاماً * يُضَاعَفْ لَهُ الْعَذَابُ يَوْمَ الْقِيَامَةِ وَيَخْلُدْ فِيهِ مُهَاناً * إِلَّا مَن تَابَ وَآمَنَ وَعَمِلَ عَمَلاً صَالِحاً فَأُوْلَئِكَ يُبَدِّلُ اللَّهُ سَيِّئَاتِهِمْ حَسَنَاتٍ وَكَانَ اللَّهُ غَفُوراً رَّحِيماً * وَمَن تَابَ وَعَمِلَ صَالِحاً فَإِنَّهُ يَتُوبُ إِلَى اللَّهِ مَتَاباً\nމާނައަކީ : '' އަދި އެބައި މީހުންނަކީ މާތް ﷲ އާ އެކު އެހެން އިލާހަކަށް އަޅުކަންކޮށް ގޮވާ ނަހަދާ މީހުންނެވެ. އަދި މާތް ﷲ ހުރުމަތްތެރި ކުރައްވާފައިވާ ފުރާނައެއް ޙައްޤު ގޮތެއްގައި ނޫނީ ޤަތުލު ނުކުރާ މީހުންނެވެ. އަދި ޒިނޭ ނުކުރާ މީހުންނެވެ. އެއިން ކަމެއް ކޮށްފި މީހާ އެކަމުގެ ޢުޤޫބާތާއި ބައްދަލު ކުރާނެއެވެ. * އެ މީހަކަށް ޤިޔާމަތް ދުވަހު، ޢަޛާބު ދެގުނައަށް އިތުރު ވެގެން ދާނެއެވެ. އަދި އިހާނަތިކަން ލިބި ނިކަމެތި ކުރެވިގެންވާ ހާލު އެ ޢަޛާބު ތެރޭގައި އެ މީހަކު ދެމިހުންނާނެއެވެ. * ތައުބާވެ، އީމާންވެ، ހެޔޮ ޢަމަލަކުން ޢަމަލު ކުރަ މީހަކު މެނުވީއެވެ. ފަހެ އަބައި މީހުންނާ މެދު މާތް ﷲ، އެބައިމީހުންގެ ކުށްފާފަތައް ހެޔޮކަންތަކަށް ބަދަލު ކުރައްވާނެތެވެ. މާތް ﷲ އީ ފާފަ ފުއްސަވާ ރަޙްމަތްވަންތަ ކަލާނގެ ކަމުގައި ވެއެވެ. އަދި ތައުބާވެ ހެޔޮ ޢަމަލު ކޮށްފި މީހާ، ފަހެ ހަމަ ކަށަވަރުން އެ މީހާ އީ ތައުބާވުމަކުން މާތް ﷲ ކިބައަށް ތައުބާވެ ރުޖޫޢަ ވާ މީހެކެވެ. "\n6- ސޫރަތުއް ޝޫރާގެ 25 ވަނަ އާޔަތުގައި ވަޙީ ކުރައްވަނީ: وَهُوَ الَّذِي يَقْبَلُ التَّوْبَةَ عَنْ عِبَادِهِ وَيَعْفُو عَنِ السَّيِّئَاتِ وَيَعْلَمُ مَا تَفْعَلُونَ\nމާނައަކީ : " އެ ކަލާނގެ އެއީ، އެ ކަލާނގެ އަޅުންގެ ކިބައިން ތައުބާ ޤަބޫލު ކުރައްވަވާ، ނުބައި ކަންތަކަށް ޢަފޫ ކުރައްވަވާ، ކަލާނގެއެވެ. އަދި އެ ކަލާނގެ ތިޔަބައި މީހުން ކުރައްވާ ކަންތައް ދެނެވޮޑިގެންވެއެވެ. "\n7- ސޫރަތުއް ތައުބާގެ 401 ވަނަ އާޔަތުގައި ވަޙީ ކުރައްވަނީ: أَلَمْ يَعْلَمُواْ أَنَّ اللّهَ هُوَ يَقْبَلُ التَّوْبَةَ عَنْ عِبَادِهِ وَيَأْخُذُ الصَّدَقَاتِ وَأَنَّ اللّهَ هُوَ التَّوَّابُ الرَّحِيمُ\nމާނައަކީ :" ހަމަ ކަށަވަރުން މާތް ﷲ އެކަލާނގެ އަޅުންގެ ކިބައިން، ތައުބާ ޤަބޫލު ކުރައްވާ ކަމާއި، ޞަދަޤާތް ހިއްޕަވާ ކަމާއި، އަދި ހަމަ ކަށަވަރުން މާތް ﷲ އީ ތައުބާ ޤަބޫލު ކުރައްވާ ރަޙްމަތްވަންތަ ރަސްކަލާނގެ ކަން، އެބައި މީހުން ނުދަންނަނީ ހެއްޔެވެ؟ "\n8- ޞަޙީޙް ބުޚާރީ، މުސްލިމްގައި އައިސްފައިވާ ޙަދީޘެއްގައިވަނީ މިފަދައިންނެވެ.عَنْ  أَنَسٍ  رَضِيَ اللَّهُ عَنْهُ  قَالَ  قَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  اللَّهُ أَفْرَحُ بِتَوْبَةِ عَبْدِهِ مِنْ أَحَدِكُمْ سَقَطَ عَلَى بَعِيرِهِ وَقَدْ أَضَلَّهُ فِي أَرْضِ فَلَاةٍ\nމާނައަކީ : ''ކަލޭމެންގެ ތެރެއިން މީހަކު، ފަޅު ސަހަރާއަކަށް ޖަމަލުގެއްލިފައި ހުއްޓާ(ސަވާރީއެއްގެ ގޮތުގައި ގެންގުޅުނު) ، ކުއްލިއަކަށް އޭތިފެނުމުން އުފާވާވަރަށް ވުރެ ބޮޑަށް، އަޅަކު ތައުބާވުމުން ﷲ އުފާވެވޮޑިގަންނަވައެވެ.'' (ބުޚާރީގެ ބާބުއް ދަޢްވާތުގެ ތައުބާ އާއި ބެހޭ ފަސްލު )\nޞަޙީޙް މުސްލިމްގައިވާ ރިވާޔަތެއްގައި، ފަޅު ޞަޙަރާއެއްގައި ދަތުރު ކުރަނިކޮށް އޭނާގެ ކާނާއާއި ފެން ހުރި ސަވާރި ގެއްލި، ފެނިދާނެ ކަމާމެދު މާޔޫސްވެގެން އައިސް ގަހެއްގެ ދޮށުގައި އިށީނދެ ހުއްޓާ ކުއްލިއަކަށް ސަވާރީ ކުރިމައްޗަށް އައުމުން އުފާވާފަދައަށޭވެސް އޮވެއެވެ.\n9- ޞަޙީޙް މުސްލިމްގެ ބާބުއް ތައުބާގެ، ކުށާއި ތައުބާ ތަކުރާރު ވިޔަސް ތައުބާ ޤަބޫލު ކުރައްވާނެއޭ މި ފަޞްލުގައި ވެއެވެ.عَنْ  أَبِي مُوسَى  عَنْ النَّبِيِّ  صَلَّى اللَّهُ عَلَيْهِ وَسَلَّمَ  قَالَ  إِنَّ اللَّهَ عَزَّ وَجَلَّ يَبْسُطُ يَدَهُ بِاللَّيْلِ لِيَتُوبَ مُسِيءُ النَّهَارِ وَيَبْسُطُ يَدَهُ بِالنَّهَارِ لِيَتُوبَ مُسِيءُ اللَّيْلِ حَتَّى تَطْلُعَ الشَّمْسُ مِنْ مَغْرِبِهَا\nމާނައަކީ : " އަބޫ މޫސާ ކީރިތި ރަސޫލާ އަރިއަހުން ރިވާކުރެއްވިއެވެ. ސަލާމާއި ޞަލަވާތް ލެއްވި ނަބިއްޔާ ޙަދީޘް ކުރެއްވިއެވެ. " ދުވާލު ފާފަ ކުރާ މީހުން ތައުބާ ވުމަށް، ރޭގަނޑު ﷲ ޢައްޒަ ވަޖައްލަ އަތްޕުޅު ފަތުރާލައްވަވައެވެ. އަދި ރޭގަނޑު ފާފަ ކުރާ މީހުން ތައުބާވުމަށް، ދުވާލު ﷲ ޢައްޒަ ވަޖައްލަ އަތްޕުޅު ފަތުރާލައްވަވައެވެ. އެއީ ހުޅަނގުން އިރު އަރައްޖައުމަށް ދާންދެނެވެ. "\nނޯޓް :( ﷲ ސުބްޙާނަހޫ ވަތަޢާލާ ތައުބާ ޤަބޫލު ކުރައްވާ ވަކިވަގުތެއް ނޯވެއެވެ. މިފަދަ ޙަދީޘްތަކުގެ މާނަ ފުރިހަމައަށް އެނގޭނީ ދީނީ ޢިލްމު އެކަށީގެންވާ ވަރަށް އުނގެނިފައި ތިބޭ މީހުންނަށެވެ. އަދި އެކަލާނގެއަކީ އެކަލާނގެއާއި އެއްފަދަ އެއްވެސް އެއްޗެއް ނުވާ ރަސްކަލާނގެއެވެ. ވީމާ އަތްޕުޅު ފަތުރާލައްވައޭ އޮތުން އެއީ މަޖާޒެކެވެ. އޭގެ މާނައަކީ ތައުބާ ޤަބޫލު ކުރެއްވުމެވެ. ޢަރަބި ބަހުގައި މީހަކު ރުހި ޤަބޫލުވެއްޖެނަމަ މިފަދަ މަޖާޒް ބޭނުން ކުރެއެވެ. )\n10- އިންސާނުންގެ ތެރެއިން ކުށުން މަޢްޞޫމީ ހަމަ އެކަނި ނަބީ ބޭކަލުންނެވެ. އެކި މީހުންނަށް އެކި މިންވަރަށް ކުށް ކުރެވެއެވެ. ނަމަވެސް ދިންނެވޭ މީހުންނަކީ ކުށުން ތައުބާ ވާ މީހުންނެވެ. މިކަމާ ބެހޭ ގޮތުން ކީރިތި ރަސޫލާ ޙަދީޘް ކުރައްވަނީ: عَنْ أنَس أنَّ النَبي صَلَّى الله عَليْه وَسَلَّم قَالَ كلُ ابْن آدَم خَطَّاء وَخَيْرُ الخَطَّائين التَوَّابُون\nމާނައަކީ : " ކޮންމެ އާދަމުގެ ދަރިއަކީ ކުށް ކުރެވޭ މީހެކެވެ. އަދި ކުށް ކުރެވޭ މީހުންގެ ތެރެއިން އެންމެ ހެޔޮ ބަޔަކީ، ތައުބާ ވާ މީހުންނެވެ. " (ރިވާ ކުރެއްވީ އައްތިރްމިޛީ ، އިބްނު މާޖާ ، އަދި އަލްބާނީ ޞައްޙަ ކުރައްވާފައި)\nފިރިމީހާ ނޫން އެހެން މީހުންނާމެދު ނުވިސްނާށެވެ. އެގޮތުން މިންވަރަށް ރުހި، ފުދުންތެރިވާށެވެ. ތިމާ އިނދެގެން އުޅޭ މީހާ، ފިލްމީ ތަރިންގެ ރީތި ކަމާއި، މަހުޖަނުންގެ މުއްސަނދިކަމާއި، ކުޅިވަރު ކުޅޭ މީހުންގެ ހަށިގަނޑާއި، ނުވަތަ އެކުވެރިންގެ ފިރިންނާ އަޅާ ނުކިރާށެވެ. ފަހެ އެއްވެސް ފިރިހެނަކީ ފުރިހަމަ މީހެއް ނޫނެވެ. ތި އަޅާ ކިޔާ މީހާގެ އަނބިމީހާ ކައިރީ އޭނާ ވާނީ އުނި މީހަކަށެވެ. އަދި ތިމަންނައަކީވެސް ދުނިޔޭގައި ހުރި އެންމެ ރީތި އެންމެ މުއްސަނދި އެންމެ މޮޅު، އެންމެ ބައްޓަން ރީތި މީހާ ނޫންކަން ހަނދާން ކުރާށެވެ. އުފާވެރިކަމުގެ އަލިފުބާއަކީ ފުދުންތެރިކަމެވެ. ވީމާ ތިމާ އިނދެގެން އުޅެނީ އެންމެ ފުރިހަމަ މީހާކަމަށް ހިތަށް ޤަބޫލު ކުރުވަން ދަތިއްޔާ ، އޭނާ އަކީ އެންމެ ދަށް މީހާ ނޫންކަން ޤަބޫލް ކުރާށެވެ.\nއެކުވެރިން އަންހެނުން އެ މީހުންގެ ފިރިންނާ ބެހޭ ގޮތުން ކަނޑާ ފޮނި ވާހަކަ ޤަބޫލު ނުކުރާށެވެ. ވަރަށް ޚަރަދު ކުރެއޭ، ވަރަށް ހެވޭ، ވަރަށް ބަރާބަރޭ، ކިޔައި ވާހަކަ ދެއްކިއަސް އެ ވާހަކަ މާ ބޮޑު ވާހަކައަކަށް ނަހަދާށެވެ. ކޮންމެ ފިރިއަކީވެސް ތަފާތު މީހެކެވެ. ކޮންމެ އަންބަކީވެސް ތަފާތު މީހެކެވެ. އެހެން މީހުންގެ ފިރިންނާއި މެދު ނުވަތަ އެހެން ފިރިހެނުންނާ މެދު ވިސްނުމަކީ އަމިއްލައަށް އަމިއްލަ ހިތުގެ ޤަރާރުކަން ނަގާލުމެކެވެ.\nތިމަންނަ ފިރިމީހާއަށް ވަފާތެރިވެގެން، ފަރުޖު ރައްކާތެރިކޮށްގެން، ލޯ ތިރިކޮށްގެން ހުރުމުން ލިބެން އޮތް ނިޢްމަތުގެ ބޮޑުކަން ހިތަށް އެރުވާށެވެ. އެ ނިޢްމަތަކީ ސުވަރުގެ ކަމާއި ސުވަރުގެއާއި މި ދުނިޔޭގެ ވަގުތީ އުފަލެއް އަޅާ ނުކިޔޭނެކަން ހިތުގެ އަޑިން ޤަބޫލް ކުރާށެވެ.\nފިރިމީހާއާއި ވާހަކަ ދައްކާށެވެ. ކައިވެންޏެއް ކާމިޔާބު ވުމުގެ އެންމެ މުހިއްމު ކަމަކީ އެކަކު އަނެކަކަށް ދަތުމެވެ. މިކަން ކުރެވޭނީ ދެމަފިރިންގެ ދެމެދުގައި އޮންނަން ޖެހޭ ވާހަކަ ދެއްކުން ރަނގަޅަށް އޮންނަނަމައެވެ. ޒަވާޖީ ޙަޔާތުގައި ހިތްހަމަ ނުޖެހޭ ކަމެއް އެއްގޮތަކަށްވެސް ނެތުން އެއީ މައްސަލައެކެވެ. އޮތުން އެއީ މައްސަލައެއް ނޫނެވެ. ވީމާ ހިތްހަމަ ނުޖެހޭ ކަމެއް ފިރިމީހާގެ ފަރާތުން ފެންނަނަމަ ސާފުކޮށް ރީތިކޮށް ބުނާށެވެ.\nފިރިމީހާއަށް ޚިޔާނަތްތެރިވާން ޖެހުނީ ކީއްވެގެންތޯ އަމިއްލައަށް ވިސްނައި، އެކަމަށް ފަރުވާ ކުރާށެވެ. އެއީ ފިރިމީހާ ވަކިން ދުރުގައި ގިނަ ދުވަސްތަކެއްވަންދެން އުޅޭތީ ހެއްޔެވެ؟ އެހެންކަމަށް ވަންޏާ އެ ވާހަކަ އޭނާ ކައިރީ ބުނާށެވެ. އަދި އެކަމަށް ހައްލެއް ހޯދާށެވެ. އެއީ ފިރިމީހާ ތިމާއަށް އަހައްމިއްޔަތު ކަމެއް ނުދޭތީހެއްޔެވެ؟ އެހެންކަމަށް ވަންޏާ އެ ވާހަކަވެސް ބުނާށެވެ. ތިމަންނަ ކަލާގެ އޯގާތެރިކަމާ އަޅާލުން އިތުރަށް ބޭނުމޭ ބުނާށެވެ.\nއަދި މިކަހަލަ ކަންކަމަށް ރަނގަޅު ދަނޑިވަޅުގެ ބޭނުން ހިފާށެވެ. ތިމަންނަ ބޭނުންވާ ކަންތައްތަކަކީ ކޮބައިތޯ ބުނާށެވެ. ބޭނުންވާ ގޮތްތަކަކީ ކޮބައިތޯ ކިޔައި ދޭށެވެ.\nފިރި މީހާއަށް ޚިޔާނަތްތެރި ވެވޭފަދަ ހުރިހާ ކަމަކާ ދުރަށް ދާށެވެ. ހަރުދަނާ ގޮތެއްގައި ފިރިހެނުންނާ ވާހަކަ ނުދެއްކޭ ނަމަ، ނުދައްކާށެވެ. އަދި ބަލި ހިތްތަކުގެ ވެރި ފިރިހެނުންނާއި ވާހަކަ ނުދައްކާށެވެ. ތިމާ އަކީ ނިކަން ހަރުދަނާ ޝަޚުޞިއްޔަތެއްގެ ވެރި، މީހުން ކުޅޭ ކުޅޭ މީހަކަށް ހެދުނަ ނުދިނުމުގެ ޢަޒުމް ކަނޑައަޅާށެވެ.\nފިރިމީހާ ރިސޯޓުގައި ނުވަތަ ދަތުރު ކުރަން ނުވަތަ އޮފީސް ދަތުރެއްގެއި ބޭރަށް ދިއުމުން، އެއީ ގުޅި ކޮންމެ މީހަކާއި ވާހަކަ ދައްކާފައި، އައި ކޮންމެ މީހަކަށް ސައިދީފައި، ބަލާލި ކޮންމެ މީހަކަށް ހިނިތުންވުމެއް ދީ ހެދުމުގެ ބަދަލުގައި މިވަގުތު އަޅުކަން ކުރުމާ ، ކުދިންގެ ކަންތަކުގައި މަޝްޣޫލްވާށެވެ.\nފިރިމީހާގެ ކިބައިގައި އުނިކަމެއް ހުއްޓަސް އެއީ މާ ބޮޑު ކަމަކަށް ނަހަދައި، ހިތްހަމަ ޖައްސާލާށެވެ. އަދި ކައިވެނި ކުރެވެނީ ހަތަރުކަމަކަށް ( ނަސަބު، މުދާ، ރީތިކަން، ދީންވެރިކަން) ކަމާއި، އޭގެ ތެރެއިން އެންމެ ފުރަތަމަ އިޚްތިޔާރަކީ ދީންވެރިކަންކަމަށް ހެދުމަށް ކީރިތި ރަސޫލާ އަންގަވާފައިވާ ކަން ހަނދާން ކުރާށެވެ. ކުރިންވެސް ބުނިފަދައިން ފުދުންތެރިވާށެވެ. އޭރަށް ހުރިހާ އުނިކަމެއް ލޮލުން ކެހިދާނެއެވެ.\nފިރިމީހާ އަދާ ކުރަންޖެހޭ ވާޖިބުތައް އަދާ ނުކުރާނަމަ ނަޞޭޙަތްތެރިވާށެވެ. ހިތްހަމަ ނުޖެހޭ ސިފައެއް ހުންނަނަމަ ވީ ވަރަކުން އެ ސިފަ ރަގަޅު ކުރެވޭތޯ ބަލާށެވެ. ލޯބި ނުވެއޭ ކިޔާފައި ވަރިނުވާށެވެ. ލޯތްބަކީ އާލާވެސް ކުރެވޭ އެއްޗެކެވެ. ވީމާ މިވަގުތު އަދި ލޯބި ނެތަސް ، އެއްކަލަ ފުދުންތެރިކަމުގެ ބިންގާ މަތީ ލޯބި އާލާ ކުރެވިދާނެއެވެ. ތިމަންނަ ލޯބި ނުވާއިރުވެސް ފިރިމީހާ ތިމަންނަ ދެކެ ލޯބިވުން، އެއީ އޭނާ ދެކެ ލޯބިވުން ޙައްޤު ކަމެއް ކަމަށް ނުދެކެންވީ ކީއްވެހެއްޔެވެ؟!\nއަނިޔާ ދަށުގައި، އަނބިން ތިބުމަކަށް ދީން ނާންގައެވެ. ޙައްޤު ނިގުޅައިގެނެވިފައި، އަނބިން ތިބުމަކަށްވެސް ދީން ނާންގައެވެ. ހިތާމަވެރިކަންމަތީ، އަނބިން ދެމި ދެމިތިބުމަކަށްވެސް ދީން ނާންގައެވެ. ކައިވެނީގެ އުފާ ނު ހޯދުމަކަށްވެސް ނާންގައެވެ.\nމި ފަދަ ކަންތަކަކީ ފަހަރެއްގައި މިއާއި ޚިލާފަށް މުޖްތަމަޢް ދެކިފާނެ ކަންތަކެވެ. ނަމަވެސް ފުރަތަމަ ބަލަންޖެހޭ ސަމުގާއަކީ ދީނެވެ. ވީމާ މިފަދަ އަނިޔާއަކާއި ހިތާމައާއި އަޅާ ނުލުމާއި އިހާނެތިކަމުން މިނިވަން ވުމުގެ ޙައްޤު އަނބިންނަށް ވަނީ ، ދީނުގައި ދެވިފައެވެ. އެއީ ވަރިއަށް އެދުމެވެ. ވީމާ މިފަދަ ކަމެއް ވާނަމަ ވަރިވާށެވެ. އެ ކަމަކު ޚިޔާނާތްތެރި ނުވާށެވެ. ވަރި އެއީ ހުއްދަ ކަމެކެވެ. ޚިޔާތްވުން އެއީ ބޮޑު ޙަރާމް ކަމެކެވެ. ވީމާ ވަގުވަގަށް ، ސިއްރު ސިއްރުން ފިރިމީހާއަށް ޚިޔާނާތްތެރި ވުމުގެ އެއްވެސް ބޭނުމެއް ނެތެވެ.\nޚިޔާނާތްތެރިވެވުނަސް އެކަން ފިރިމީހާއަށް ނޭނގޭނަމަ، އެވާހަކަ ނުބުނާށެވެ. ބުނުމަށް ވުރެ ގިނަފަހަރަށް މަޞްލަޙަތު ބޮޑުވާނީ ނުބުނުމުންނެވެ. ތިމަންނަ ކަލާއަށް ޚިޔާނާތްތެރިވެއްޖައީމޭ ބުނުމުން ، އެހެންހެއްޔޭ! ދެން އެކަހަލަ ކަމެއް ނުކުރައްޗޭ ބުނާނެ ފިރިއެއް ނުހުންނާނެއެވެ. އޭނާ އަންނާނީ ރުޅިއެވެ. ކުރާނީ ވަރިއެވެ. ސިއްރުގައި ކުރެވޭ ފާފައަކީ ސިއްރު ކުރަން ޖެހޭ ކަމެކެވެ. ވީމާ އެ ސިއްރު ސިއްރެއްގެ ގޮތުގައި ބާއްވާފައި، ތައުބާވެ ދެން އެފަދަ ކަމެއް ނުކުރުމަށް ފުރިހަމަ ޢަޒުމް ކަނޑައަޅާށެވެ. އަދި އެ ގޮތުގައި ސާބިތުވުމަށާއި އެ ސިއްރު ފާޅު ނުވުމަށް އެދި ދުޢާކޮށް ނަމާދު ކުރާށެވެ.\nޚިޔާނާތްތެރި ނުވުމަށް އަމުރު ކުރައްވާ ޤުރުއާނާ ސުންނަތުގައި އަންގަވާފައިވާ އެންގުންތައް :\n1 ސޫރަތުލް އިސްރާ ގެ 32 ވަނަ އާޔަތުގައި ވަޙީ ކުރައްވަނީ: وَلاَ تَقْرَبُواْ الزِّنَى إِنَّهُ كَانَ فَاحِشَةً وَسَاء سَبِيلاً\nމާނައަކީ : '' އަދި ތިޔަބައި މީހުން ޒިނޭއާއި ގަތް ނުވާށެވެ. ހަމަ ކަށަވަރުން އެކަންތައް (ޒިނޭ ކުރުން ނުވަތަ ޒިނޭއާއި ގާތް ވުން) އެއީ ހުތުރުކަން ބޮޑުވެގެންވާ ފާފައެއް ކަމުގައި ވެއެވެ. އަދި ނުބައި ކަންތަކަށް ވާ މަގެއް ކަމުގައިވެއެވެ."\nމި އާޔަތުގައި އަމުރު ކުރައްވާފައިވަނީ ޒިނޭ ނުކުރުމަށެވެ. އަދި ޒިނޭ ކުރުމަށް މަގުފަހިވެދާނެ އެއްވެސް ކަމެއް ނުކުރަމަށެވެ. އޭގެ ތެރޭގައި ހިލޭ ފިރިހެނަކާއި އެކު އެކަހެރިވުމާއި ، ބޭނުމަކު މެނުވީ ހިލޭ ފިރިހެނުންނާއި ވާހަކަ ދައްކައި މަޖާ ކުރުމާއި، ޙަރާމް މަންޒަރުތަކާއި ފިލްމުތައް ބެލުމާއި، މީހުން ދައްކާ ފާޙިޝް ވާހަ އަޑު އެހުމާއި، ޙަރާމް ކަންތަކާމެދު ވިސްނުން ހިމެނެއެވެ.\n2- ސޫރަތުއް ނޫރް ގެ 31،30 ވަނަ އާޔަތުގައި ވަޙީ ކުރައްވަނީ: قُل لِّلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ذَلِكَ أَزْكَى لَهُمْ إِنَّ اللَّهَ خَبِيرٌ بِمَا يَصْنَعُونَ *وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا\nމާނައަކީ : " އެބައި މީހުންގެ ބެލުންތައް ތިރި ކުރުމަށާއި އެބައި މީހުންގެ ފަރުޖުތައް ރައްކާތެރި ކުރުމަށް، މުއުމިން ފިރިހެނުންނަށް ކަލޭގެފާނު ވިދާޅުވާށެވެ. އެ ގޮތް އެބައި މީހުންނަށްޓަކައި ސާފުކަން ބޮޑެވެ. ހަމަ ކަށަވަރުން މާތް ﷲ އީ އެބައި މީހުން ކަންތައް ކުރާގޮތް ދެނެވޮޑިގެންވާ ރަސްކަލާނގެއެވެ. * އެކަނބަލުންގެ ބެލުންތައް ތިރި ކުރުމަށާއި، އެކަނަބަލުންގެ ފަރުޖުތައް ރައްކާ ކުރުމަށް މުއުމިން އަންހެނުންނަށް ކަލޭގެފާނު ވިދާޅުވާށެވެ. އަދި އެއިން ފާޅުވެއްޖެ ތަން (މޫނާއި ދެ އަތްތިލަ ފިޔަވައި) އެކަނބަލުންގެ ޒީނަތް (ޒީނާތް ވުމުގެ ތަން) ފާޅު ނުކުރާހުށިކަމެވެ."\n3- ސޫރަތުއް ނިސާ ގެ 34 ވަނަ އާޔަތުގައި މާތް ﷲ ވަޙީ ކުރައްވާފައިވަނީ: فَالصَّالِحَاتُ قَانِتَاتٌ حَافِظَاتٌ لِّلْغَيْبِ بِمَا حَفِظَ اللّهُ وَاللاَّتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ فَإِنْ أَطَعْنَكُمْ فَلاَ تَبْغُواْ عَلَيْهِنَّ سَبِيلاً إِنَّ اللّهَ كَانَ عَلِيّاً كَبِيراً\n" ފަހެ ހެޔޮ ލަފާ އަންހެނުންނަކީ ކިޔަމަންތެރި އަންހެނުންނެވެ. (ފިރިމީހާގެ) ޣާއިބުގައިވެސް މާތް ﷲ ރައްކާތެރި ކުރެއްވި ކަންތައް (ފަރުޖު، މުދާ، އަބުރު ފަދަ ކަންތައް) ރައްކާތެރި ކުރާ އަންހެނުންނެވެ. ކިޔަމަންތެރި ކަމުގެ ދާއިރާއިން ނިކުމެދާނެ ކަމަށް ތިޔަބައި މީހުންނަށް ބިރު ހީވާ އަންހެނުނަށް ނަސޭހަތްތެރިވާށެވެ. (ދެން) އަދި އެކަނބަލުންނާއި އެއްތާ ރޭކުރުމުން އެއްކިބާވެ ދުރުހެލިވާށެވެ. ( ދެން) އަދި އެކަނބަލުން ގައިގައި(ހާނިއްކަ ނުވާގޮތުން) ޖަހާށެވެ. ފަހެ ތިޔަބައި މީހުންނަށް އެކަނބަލުން ކިޔަމަންވެއްޖެނަމަ، އެކަނބަލުންގެ މައްޗަށް އެހެން މަގަކަށް ނޭދޭށެވެ."\nއަނބިމީހާ ނުކިޔަމަންތެރިވެ، ޙަރާމް ކަންތައް ކުރަންޏާ ފިރިމީހާ ފުރަތަމަ ކުރަން ޖެހޭ ކަމަކީ ނަސޭޙަތް ދީ، ނުކިޔަމަންތެރިވުމާއި ގޯސް ޢަމަލުތައް ކުރުމަކީ ކިހާ ބޮޑު ފާފައެއްކަން އަނބިމީހާއަށް ވިސްނައި ދިނުމެވެ. ކައިރީގައި ބަހައްޓައިގެން ރީއްޗަށް ކިޔައިދީ ވިސްނައި ދިނުމެވެ. އަދި އެއީ ދުނިޔޭގައި ﷲ ގެ ލަޢްނަތް ލިބި އާޚިރަތުގައި ޢަޛާބް ލިބޭނެ ކަމެއްކަން ބުނެދިނުމެވެ. މި ނަސޭޙަތް ދޭން ޖެހެނީ އެއްފަހަރޭ ނުވަތަ ދެ ފަހަރޭ ދީނުގައި އަންގަވާފައި ނުވެއެވެ. ވީމާ އަނބިމީހާ އިޞްލާޙް ވާނެ ކަމަށް ފެންނަންޏާ ނަސޭޙަތް ދިނުމުގައި މަސްތަކާއި އަހަރުތަކެއްވެސް ހޭދެ ކުރެވިދާނެއެވެ.\nގިނަ މީހުން ނަސޭޙަތުން އިޞްލާޙް ވިއަސް އަނެއް ބައި އަނބިންނާ މެދު މިއަށް ވުރެ ހަރުކަށި ފިޔަވަޅު އަޅަން ބައެއްފަހަރު ޖެހެއެވެ. އެ ގޮތުން ދެން އޮތީ އަނބިންބާއި އެއްދާން ނުކުރުމެވެ. މީގެ ޙިކުމަތަކީ އަނބިން ޢާއްމު ގޮތެއްގައި ނުކިޔަމަންތެރިވެ، ފިރިމީހާއަށް ބާރު ފޯރުވާ ތަނަކީ ނިދާ ކޮޓަރިއެވެ. ވީމާ މިފަދަ އަނބިންނަށް މި ފުރުޞަތު ނުދިނުމުން އެމީހުންގެ ކިބައިން، ނުކިޔަމަންތެރިވެ ޒީލަ ދެއްކުމުގެ ބާރު ކެނޑިދެއެވެ. ބައެއް އަނބިން ކައިރީ ނުވަތަ ބައެއް ކަހަލަ މައްސަލަތަކުގައި މިއީ ކަމުދާ ފަރުވާއަކަށް ނުވެދާނެއެވެ.\nމިވަރުންވެސް ޙައްލެއް ނުފެނިއްޖެނަމަ ދެން އޮތް އިޚްތިޔާރަކީ އަނބިމީހާގެ ގައިގާ އަނިޔާ ނުވާނެ ފަދައަކުން ޖެހުމެވެ. މިހެން އޮތުމުން އިސްލާމް ދީނުގައި އަނބިން ތެޅުން ހުއްދައޭ ހީ ނުކުރާށެވެ. މިއީ ޤުރުއާނުގެ އާޔަތެއްގައި އޮތަސް ވާޖިބު ކުރައްވާފައިވާ ކަމެއް ނޫނެވެ. ކިއެއްތަ މިއީ ދެއްވާފައިވާ އިޚްތިޔާރެކެވެ. އަދި އިޚްތިޔާރުތައް ތަންޒީމު ކުރުމެކެވެ. އަދި މިއީ ކުޑަ ކުޑަ މައްސަލައެއް ޖެހޭ އިރަށް ބޭނުން ކުރަން ދީފައިވާ އިޚްތިޔާރެއްވެސް ނޫނެވެ. އެކަން އެނގެނީ\nޙައްޖަތުލް ވަދާޢުގައިވެސް އަންހެނުން މަދު ހެޔޮކޮށް ކަންތައް ކުރުމަށް ކުރެއްވި ވަޞިއްޔަތުގައި ޖެހުން ހުއްދަ ކުރެއްވީ ޒިނޭ ކުރާ އަނބިން އިޞްލާޙް ކުރުމަށްޓަކައެވެ.\nއަންބަކު މިފަދަ ކަމެއް ކޮށްގެން ޢާއިލާ ރޫޅުމުގެ ބަދަލުގައި އަނބިމީހާ އިޞްލާޙް ކުރެވޭތޯ ބެލުމުގެ ގޮތުން އަނބިމީހާގެ ގައިގައި ޖަހާއިރު އަނިޔާ ވާ ފަދައިން ނުޖެހުމަށް ދީން އަމުރު ކުރެއެވެ. އަދި ނުކިޔަމަންތެރިވާ ޙާލަތުގައިވެސް އަނބިމީހާ އަށް އިހާނެތިކޮށް ހިތުމާއި ބަދު ދުޢާ ކުރުން ރަސޫލާ މަނާ ކުރެއްވިއެވެ.\nފިރިން ތަޅާ ކަމުގެ ޝަކުވާ އަނބިންތަކެއް ކުރުމުން ރަސޫލާ ޙަދީޘް ކުރެއްވީ: لاَ يَضْرِب خِيَارُكُم\nމާނައަކީ:" ކަލޭމެންގެ ތެރެއިން ރަނަގަޅު މީހުންނީ އަނބިން ގައިގާ ނުޖަހާ މީހުންނެވެ. " އަދި ކީރިތި ރަސޫލާ ދުވަހަކުވެސް އަނބިކަނބަލެއްގެ ގައިކޮޅުގައި ނުޖައްސަވައެވެ.\n4 - ރަސޫލުﷲ ޞައްލައްﷲ ޢަލައިހި ވަސައްލަމަ ޙަދީޘް ކުރައްވާފައިވަނީ: مَا خَلا رَجْل بامْرَأة إلا وَكانَ ثَالثهما الشَّيْطَان\nމާނައަކީ : " ތިންވަނަ މީހަކަށް ޝައިޠާނާ ނެތި، ފިރިހެނަކާއި އަންހެނަކާއި ތަނެއްގައި އެކަހެރިވެ ނުތިބެއެވެ." ( ތިރްމިޛީ، އަޙްމަދު، އަލްޙާކިމް، އަދި އަލްބާނީ ޞައްޙަ ކުރައްވާފައި )\nއެހެން ޙަދީޘެއްގައި ކައިވެނި ހުއްދަ ނޫން މީހަކާ އެކީ މެނުވީ ހިލޭ އަންހެނަކާއި އެކީ ވަކިން ނުތިބުމަށް ރަސޫލާ އަމުރު ކުރައްވާފައިވެއެވެ.\nފިރިމީހާ ރަށުގައި ނެތީސް، އެކުގައި ކިޔެވި ނުވަތަ ރައްޓެހި ފިރިހެން ކުދިން، ގެއަށް އައުމުން ވާހަކަ ދައްކަން ތިބުމަކީ އަންހެނުން ދެކޭ ގޮތުގައި އެއީ ގެއްލުމެއް ހުރި ކަމެއް ނޫނެވެ. ނަމަވެސް މިއީ ދީނުގައި ހުއްދަ ކަމެއް ނޫނެވެ. މިފަދަ ބައްދަލުވުންތައް ޒިނޭއަށް ނުވަތަ ޒިނޭގެ ހަރުފަތްތަކާއި ހަމައަށް ދަނީ ކިތައް ފަހަރުހެއްޔެވެ؟ އަދި ތިމަންނައަށް ގޯސް ކަމެއް ނުކުރެވޭނެ ކަމުގެ ފުރިހަމަ އިތުބާރު އެބަ އޮތޭ ކިޔާފައި، އެކަހެރިވެ ބައްދަލު ކޮށް އެންމެ ފަހުން ފިރިހެނުންގެ ހެއްލުންތަކާ ޝައިޠާނާގެ ދަޅަތަކާއި، ހަށިގަނޑުގެ އެދުންތަކަށް އިޖާބަ ދެވެނީ ކިތައް ފަހަރު ކިތައް މީހުންނަށް ހެއްޔެވެ؟\nވާހަކަ ދައްކަން ޖެހޭވަރުގެ އެކުވެރިއެއް ވިއްޔާ، އެހެން މީހުންގެ ޙާޟިރުގައި ވާހަކަ ދައްކަން ތިބޭށެވެ. އަދި ހަރުދަނާ ވާހަކައެއް މެނުވީ ނުދައްކާށެވެ. އަދި ތިމާ އަކީ މީހެއްގެ އަންބެއްކަމާއި ﷲ އަށް ބިރުވެތިވުން ސިކުންތަކަށްވެސް ހަނދާނުން ކައްސުވާ ނުލާށެވެ.\n5- ރަސޫލުﷲ ޞައްލައްﷲ ޢަލައިހި ވަސައްލަމަ ޙަދީޘް ކުރައްވާފައިވަނީ: لَئِنْ يَطعَن فِيْ رَأسِ أحَدِكم بمَخيْط مِنْ حَدِيْد خَيْر لَه مِنْ أنْ يَمس امْرَأة لاَ تَحِل لَه\nމާނައަކީ : ''ޙަލާލް ނޫން އަންހެނެއްގެ އަތުގައި އަތްލުމަށް ވުރެ، ކަލޭމެންގެ ތެރެއިން މީހެއްގެ އަމިއްލަ ބޮލަށް ދަގަނޑު ތިނޯހެއް ހެރުންވެސް، ރަނގަޅެވެ."\nވީމާ، މީހެއްގެ އަންބަކާއި އަދަބާއި ޚިލާފު ވާހަކަ ދައްކައި އޭނާ ހައްދައި ، ހައްލަން މަސައްކަތް ކޮށް ގައިގައި އަތްލުމުގެ ނުބައިކަން ތަސައްވަރު ކޮށްލާކަށް އުނދަގުލެއް ނޫނެވެ.\n6- عَبْدِ اللَّهِ  رَضِيَ اللَّهُ عَنْهُ  قَالَ  قُلْتُ يَا رَسُولَ اللَّهِ أَيُّ الذَّنْبِ أَعْظَمُ قَالَ  أَنْ تَجْعَلَ لِلَّهِ نِدًّا وَهُوَ خَلَقَكَ قُلْتُ ثُمَّ أَيٌّ قَالَ أَنْ تَقْتُلَ وَلَدَكَ مِنْ أَجْلِ أَنْ يَطْعَمَ مَعَكَ قُلْتُ ثُمَّ أَيٌّ قَالَ أَنْ تُزَانِيَ حَلِيلَةَ جَارِكَ قَالَ  يَحْيَى  وَحَدَّثَنَا  سُفْيَانُ  حَدَّثَنِي  وَاصِلٌ  عَنْ  أَبِي وَائِلٍ  عَنْ  عَبْدِ اللَّهِ  قُلْتُ يَا رَسُولَ اللَّهِ  مِثْلَهُ  قَالَ  عَمْرٌو  فَذَكَرْتُهُ  لِعَبْدِ الرَّحْمَنِ  وَكَانَ حَدَّثَنَ\nމާނައަކީ : " ޢަބްދުއްﷲ ބިން މަސްޢޫދު ވިދާޅުވިއެވެ. އަހަރެން ދެންނެވީމެވެ. " އޭ ﷲ ގެ ރަސޫލާ އެވެ. އެންމެ ބޮޑި ކޮން ފާފައެއްތޯއެވެ؟" ރަސޫލާ ޙަދީޘް ކުރެއްވިއެވެ. " ﷲ ކަލޭ ހެއްދެވުމާއެކުވެސް ކަލޭ އަކަލާނގެ އާ ޝަރީކަކު ބައިވެރި ކުރުމެވެ. " އަހަރެން ދެންނެވީމެވެ. " ދެން ކޮންކަމެއްތޯއެވެ؟ " ރަސޫލާ ޙަދީޘް ކުރެއްވިއެވެ. " ކަލެއާއެކު ކައިފާނެ ކަމުގެ ބިރައްޓަކައި ކަލޭގެ ދަރި މަރާލުމެވެ. " " އަހަރެން ދެންނެވީމެވެ. " ދެން ކޮންކަމެއްތޯއެވެ؟ " ރަސޫލާ ޙަދީޘް ކުރެއްވިއެވެ." ކަލޭ ކަލޭގެ އަވައްޓެރިއާގެ އަންހެނުންނާއި އެކު ޒިނޭ ކުރުމެވެ" ( ޞަޙީޙް ބުޚާރީ / ބާބުލް ޙުދޫދް ، ޞަޙީޙް މުސްލިމް ބާބުލް އީމާން )\nމި ޙަދީޘާއި ގުޅިގެން މާތް ﷲ ސޫރަތުލް ފުރްޤާންގެ އާޔަތްތަކެއް ބާވައިލެއްވިއެވެ. ( ސޫރަތުލް ފުރްޤާން 68-71 )\nوَالَّذِينَ لَا يَدْعُونَ مَعَ اللَّهِ إِلَهاً آخَرَ وَلَا يَقْتُلُونَ النَّفْسَ الَّتِي حَرَّمَ اللَّهُ إِلَّا بِالْحَقِّ وَلَا يَزْنُونَ وَمَن يَفْعَلْ ذَلِكَ يَلْقَ أَثَاماً * يُضَاعَفْ لَهُ الْعَذَابُ يَوْمَ الْقِيَامَةِ وَيَخْلُدْ فِيهِ مُهَاناً * إِلَّا مَن تَابَ وَآمَنَ وَعَمِلَ عَمَلاً صَالِحاً فَأُوْلَئِكَ يُبَدِّلُ اللَّهُ سَيِّئَاتِهِمْ حَسَنَاتٍ وَكَانَ اللَّهُ غَفُوراً رَّحِيماً * وَمَن تَابَ وَعَمِلَ صَالِحاً فَإِنَّهُ يَتُوبُ إِلَى اللَّهِ مَتَابا\nޚިޔާނާތްތެރިވާ އަންހެނުންނާއި މެދު ކަންތައް ކުރަން ޖެހޭ ގޮތް :\nޚިޔާނާތްތެރިވާ އަންހެނުންނާއި މެދު ކަންތައް ކުރަން އޮތް ގޮތަކީ މިއީއޭ ބުނެ، ވަކި ސީދާ އެއް ގޮތެއް ބުނެވޭކަށް ނެތެވެ. އަނބިމީހާ ޚިޔާނާތްތެރިވެއްޖެނަމަ ބައެއް މީހުންނަށް އެންމެ ފަސޭހައިން ކުރެވޭނެ ކަމަކީ، ވަރިކޮށްލުމެވެ. ނަމަވެސް ޚިޔާނާތްތެރިވާ (މިތާނގައި ޚިޔާނާތް މި ބަސް މި ބޭނުން ކުރަނީ، އެހެން ފިރިހެނަކާއި ޙަލާލް ނުން އެއްވެސް ގުޅުމެއް ބޭއްވުމައް) މީހާ ވަރިކޮށްލާކަށް ދީނުގައި އަންގާފައި ނޯވެއެވެ.\nއެންމެ ބޮޑު ޚިޔާނާތް ކަމުގައިވާ ޒިނޭ އަކީވެސް، އެ މީހާ ތައުބާވެއްޖެނަމަ މާތްﷲ އެ ތައުބާ ޤަބޫލު ކުރައްވާނެ ފާފައެކެވެ. އަނބިމހާ ތައުބާވެ އިސްލާހުވެދާނެ ކަމަށް ފެންނަންޏާ އެނާއަށް އެ ފުރުސަތު ދިނުމަކީ އެއީ ރަނގަޅު ގޮތެކެވެ.\nމީހެއްގެ އަންބެއް ޚިޔާނާތްތެރިވެ، ޅަ ފިރިހެން ކުއްޖަކާއި ގުޅުން ހިންގަން އުޅުނު ވާހަކަ ޔޫސުފް ސޫރަތުގައި މާތް ﷲ ވަޙީ ކުރައްވާފައިވެއެވެ. އާދެ އެއީ ޢަޒީޒުގެ އަންހެނުން ޒުލޭޚާ ، ޔޫސުފްގެފާނާއި ހެދި އުޅުނު ވާހަކައެވެ. އެކަންތައް ފަޅާ އެރުމުން ، ޢަޒީޒު ޔޫސުފްގެފާނަށް އެންގެވީ އެ ކަންތައް ސިއްރު ކުރެއްވުމަށެވެ. އެއީ ޢާއިލާގެ އަބުރަށްޓަކައެވެ. އަދި އަންހެނުންނަށް އެންގެވީ ކުރެވުނު ފާފައަށް ތައުބާވެ ދެރަވުމަށެވެ.\n" އަދި ބުންޏެވެ. އޭ ޔޫސުފްއެވެ. މިކަންތަކުން ދުރުވެ ވަޑައިގެން މިވީ ކަންތައް ފޮރުއްވަވާށެވެ. އަދި ( އޭ ކަނބުލޭގެއެވެ) ކަނބުލޭގެ އަށް ވި ފާފައަށް ދެރަވެ މާފަށް އެދޭށެވެ. ހަމަ ކަށަވަރުން ކަނބުލޭގެ ވީ ކުށްވެރިންގެ ތެރެއިންނެވެ. " ( ޔޫސުފް ސޫރަތް / 29 )\nމި ހާދިސާއަށް ފަހު ، ޢަޒީޒު އޭނާގެ އަންހެނުން ވަރިއެއް ނުކުރައްވައެވެ. ވީމާ މިއިން އެނގެނީ އަނބިމީހާއަށް ކުށެއް ކުރެވުނަސް އޭނާ ވަރި ކުރުން އެއީ ލާޒިމު ކަމެއް ނޫންކަމެވެ. ވަރި ކުރުމުގެ ބަދަލުގައި، އަނބިމީހާ ތެދު ތައުބާއަކުން ތައުބާ ވެއްޖެނަމަ ކައިވެނި ކުރިއަށް ގެންދިއުމަކީ އިޚްތިޔާރު ކުރެވިދާނެ ގޮތެކެވެ.\nމަތީގައި ގެނެވިފައިވާ ސޫރަތުއް ނިސާގެ 31 ވަނަ އާޔަތަކީ، މިފަދަ މައްސަލަތައް ޙައްލު ކުރުމުގައި ދީނުގައި ނެގިދާނެ އެއް އުސޫލެވެ. އެގޮތުން ނަސޭޙަތް ދީ، ފާފަ ކުރުމުން ލިބެން އޮތް ޢަޛާބާއި ، ސުވަރުގޭގެ ނިޢްމަތްތައް ހަނދާން ކޮށްދެވިދާނެއެވެ. އަދި ﷲ އަށް ބިރުވެތިވުމަށް ނަސޭހަތް ދީ، ނުކިޔަމަންތެރިވެ، ޚިޔާނާތްތެރިވުމުން ދެފަރާތު ޢާއިލާއަށާއި ލިބިފައި ތިބި ދަރިންނަށް ކުރާނެ ނޭދެވޭ އަސަރުވެސް ހަނދާން ކޮށް ދެވިދާނެއެވެ. އަދި މިނުންވެސް ކިތަންމެ ގޮތަކުން ނަސޭޙަތްތެރިވެވިދާނެއެވެ. އޭގެ ފަހުން އޮތް ގޮތަކީ އެއްދާން ކުރުން ވަގުތީގޮތުން ހުއްޓާލުމެވެ. މި އީ ކުރިންވެސް ބުނިހެން ހުރިހާ ޙާލަތެއްގައި ހުރިހާ އެންމެން ކައިރީ ޙައްލަކަށް ނުވެދާނެއެވެ. ދެން އޮތް ގޮތަކީ އަނިޔާ ނުވާނެ ފަދައަކުން މަޑުން ޖެހުމެވެ. ޙަޤީޤަތުގައި މި ގޮތް މަންފާ ކުރާނީ ، އަދަބުވެރި ދީންވެރި އަންހެންވަންތަ ނަމަވެސް ބައެއްފަހަރު ނުކިޔަމަންތެރި އަނބީންނާއެކުގައެވެ. ވަގު ފިރިގެންގުޅޭ މީހަކާ އެކު މިއީ ޙައްލު ގެނެސްދޭ ކަމަކަށް ނުވެދާނެއެވެ.\nމި ހިސާބަށް ކަންތައް ދާ އިރަށް، އޭނާ އިޞްލާޙްވާނެ ކަން ނޫންކަން ގިނަފަހަރަށް އޮންނާނީ އެނގިފައެވެ. ވީމާ އިޞްލާޙް ނުވެއްޖެނަމަ ދެން އޮތް ޙައްލަކަށް ވާނީ، ޙަލާލްކަންތަކުގެ ތެރެއިން މާތްﷲ އެންމެ ރުހިވޮޑި ނުގަންނަވާ ކަމެވެ. އެއީ ވަރި ކުރުމެވެ.\nއުސޫލެއްގެ ގޮތުން ބަލަންވީ ކަމަކީ ލޯބިވާ އަނބިމީހާ، އަދި ދަރިންގެ މަންމަ އަށް ނުބައި ކަމެއް ކުރެވުނަސް މަޢާފް ކުރެވިދާނެކަމެވެ. އަދި އިޞްލާޙްވެގެން މާޒީ ހަނދާން ނައްތާލާފައި އުފާވެރިކަމާއެކީ މުސްތަޤްބަލް ހޭދަވެސް ކުރެވިދާނެ ކަމެވެ. އެކަމަކު މިއީ ކުށަށް ތައުބާވެ، އެކަމާ ދެރަވެ، އުޅުން އިޞްލާޙް ކުރާ އަނބިންނާ އެކުގައެވެ.\nތިމާއަށް އެނގިގެން ފާފަކޮށް ޚިޔާނާތްތެރިވާ އަންބެއް ތައުބާވެ އިޞްލާޙް ނުވާނަނަމަ، އިނދެގެން އުޅުން ހުއްދައެއް ނުވާނެއެވެ. އަނބިމީހާގެ މިފަދަ ނުރަނގަޅު ޢަމަލުތަކަށް ރުހުމަކީ "ދައްޔޫޘް" (އަނބިމީހާއަށް ޣީރަތްތެރި ނުވާ މީހާ)ގެ ސިފަ ލިބޭ ކަމެކެވެ. އަދި މިފަދަ މީހުންނަކީ ޤިޔާމަތް ދުވަހު މާތް ﷲ ރުއްސެވުމުގެ ގޮތުން ބައްލަވައި ވޮޑި ނުގަންނަވާނެ މީހުންނެވެ.


Covid Fethuremun Dhanikoh Maduvvari Monitoring In Negumah Fahu, Raees E Rashah - Vaguthu\nރައީސް، ރ. އަތޮޅުގެ ރަށްތަކަށް ކުރައްވާ ދަތުރުފުޅުގެ ތެރެއިން\nކޮވިޑް-19 ފެތުރުމުންދާތީވެ މޮނިޓަރިގެ ހާލަތަށް ގެނެސްފައި އޮތް ރ.އަތޮޅު މަޑުއްވަރި މޮނިޓަރިންއިން ނަގައި، ރައީސް އިބްރާހިމް މުހައްމަދު ސޯލިހު އެ ރަށަށް ވަޑައިގަންނަވާ ގޮތަށް ހަމަޖެހިއްޖެއެވެ.\nމޮނިޓަރިންގެ ހާލަތަށް މަޑުއްވަރި ގެނެސްފައިވަަނީ މިދިޔަ މަހުގެ 19 ވަނަ ދުވަހު އެ ރަށުން ހަތް މީހަކު ފައްސިވުމުންނެވެ.\nބަލި އެއްކޮށް ކޮންޓްރޯލް ނުވަނީސް އިއްޔެގެ ވަގުތެއްގައި، ކުއްލި ގޮތަކަށް މަޑުއްވަރީ ވަނީ މޮނިޓަރިންއިން ނަގާފައެވެ. އެ ދާއިރާގެ ޕީއެންސީ މެންބަރު އަދާމް ޝަރީފް ވެސް ވަނީ ކުއްލިއަކަށް މޮނިޓަރިންއިން ރަށް ނެގުމަކީ ބަލި އިތުރަށް ފެތުރިދާނެ ކަމެއް ކަމަށް ވިދާޅުވެ ކަންބޮޑުވުން ފާޅުކުރައްވާފައެވެ.\nރަށް މޮނިޓަރިންއިން އިއްޔެ ނަގާފައި ވަނިކޮށް ރައީސް އޮފީހުން މިއަދު ވިދާޅުވީ ރައީސް ސޯލިހު ރ. އަތޮޅަށް ކުރައްވާ ދަތުރުފުޅުގައި މަޑުއްވަރީއަށް ވަޑައިގެންނެވުމަށް މިހާރު ހަމަޖެހިފައިވާ ކަމަށެވެ.\nމަޑުއްވަރިއަކީ ރައީސްގެ ދަތުރުފުޅުތައް ފެއްޓެވިއިރު ވަޑައިގެންނެވުމަށް ޝެޑިއުލްކޮށްފައިވާ ރަށެއް ނޫނެވެ. ރައީސްއާ އަނބިކަނބަލުން ރ އަތޮޅުގެ ރަށްތަކަށް ކުރައްވަމުން ގެންދަވާ ދަތުރުފުޅުގައި ރަށްރަށުގެ ކައުންސިލާ ސަރުކާރުގެ އިދާރާތަކާއެކު ބައްދަލުކުރައްވާ ގިނަ މަޝްވަރާތަކެއް ދަނީ ކުރައްވަމުންނެވެ.\nކޮވިޑް-19 މީގެ ކުރިން ވެސް ބައެއް ރަށްތަކުގައި ފެތުރިގެން ދިޔައީ މާލެ އިން އެކި ވަފުދުތައް ރަށްތަކަށް ދަތުރުކޮށް، ކޮވިޑުން ރައްކާތެރިވުމުގެ އުސޫލުތަކާއި ހިލާފުވެފައި ވަނިކޮށެވެ. މާލެ އިން ދަތުރުކުރާ ވަފްދުތަކުގެ ސަބަބުން ކޮވިޑް ފެތުރެމުންދާ ކަމުގެ ޝަކުވާ ބޮޑުވުމުން މިހާރު ހަމަޖައްސާފައި ވަނީ މާލެ އިން ރަށްތަކަށް ދަތުރު ކުރާ ފަރާތްތަކުން މާލެ ފުރުމުގެ ކުރިން ކޮވިޑަށް ޓެސްޓް ކުރާށެވެ.\nރައީސްގެ ދަތުރުފުޅުގައި ކޮވިޑުން ރައްކާތެރިވުމުގެ ގޮތުން އަތާއި އަތް ޖޯޑުކޮށް ސަލާމް ނުކުރެއްވި ނަމަވެސް އެމަނިކުފާނަށް މަރުހަބާ ދަންނަވަން ގިނަ ބަޔަކު އެއްތަނަކަށް ޖަމާކުރާކަން ފާހަގަ ކުރެވެއެވެ.\nތިން ގައުމަކުން ރާއްޖެއަށް ކަނޑައެޅި ސަފީރުންނަށް ރައީސް ފަތްކޮޅު އަރުވަައިފި\nސެޕްޓެމްބަރު 9, 2021 10:33\nއެޗް ޕީ އޭނިން ސަރުކާރެއްވެރިކަމުގައި ބޭތިއްބުމަށް ރައްޔިތުންގެ ފުރާނަ ނުރައްކަލަށް ލާގެން މިހިންގަމުންދާ ޖަރީމާ ދެންއަށްނަ ވެރިކަމެއްގައިބަލާ ގާނޫނުން ދެވެންއޮތް އެންމެ ހަރުކަށި އަދަބެއްދޭންވާނެ.\nސެޕްޓެމްބަރު 9, 2021 11:10\nމައިމޫނާ އިސްތިއުފާ މައިމޫނާ އިސްތިއުފާ މައިމޫނާ އިސްތިއުފާ މައިމޫނާ އިސްތިއުފާ\nސެޕްޓެމްބަރު 9, 2021 11:27\nރައްޔިތުން ވަރަށް ބާރަށް އަތްޖަހަންވާނެ. ަަަަަަަަަަަަަަަަަަަ ރާއްޖޭގެ ވޭރިއެންޓް ޕޮލިޓީޝަނުންދެކެ ބިރު ގަންނާނެއެ\nސެޕްޓެމްބަރު 9, 2021 11:52\nފެށުނީއްސުރެ ރާއްޖޭގަ ކޮވިޑްބަލި ސިޔާސީ ހަތިޔާރެއްގެ ގޮތުގަ ސަރުކާރުން ބޭނުންކުރަނީ\nސެޕްޓެމްބަރު 9, 2021 12:41\nއިބުރާ ދަތުރުކުރާނެކަމެއްނެތް ކަލެއައްނުލިބޭނެ ވަހީދުއައްލިބުނުވަރައްވެސް ވޯޓު\nސެޕްޓެމްބަރު 9, 2021 12:42\nމިކަހަލަ ކަންތައް ކޮއްގެން ބަލިފެތުރިގެން މީހުން މަރުވުމުން މިގޮތައް ކަންކުރި މީހުންނަށް މީހުން މެރުމުގެ ދައުވާ ކުރެވެންވާނެ.\nސެޕްޓެމްބަރު 9, 2021 13:14\nކުރިންވެސް މިހެން ހަދަމުން ދިއައީ ކޮވިޑްތެރޭ. ސަރުކާރުގެ ޚާއްސަ ހުއްދަ ލިބޭ މީހުންނަށް ކޮންމެ ގޮތަކަށްވެސް ދަތުރުކުރުން އޯކޭވެފަ އޮންނަނީ. އަނެއްކާ އެ މަންޒަރު މި ފެންނަން ފެށީ. މިމީހުން ބުނާ ގޮތުން ސަރުކާރުން ބޭނުންކަމެއް ކުރަން ޖެހުނީމަ ކޮވިޑްވެސް އެބަޖެހޭ ފިޔަވަޅެއް ނާޅާ ހުރި ތަނެއްގަ ހުއްޓެން. އެކަމު އެހެންނެއްނުވާނެ.\nސެޕްޓެމްބަރު 9, 2021 13:52\nގާނޫނުތަށް މީނަ ބޭނުންގޮތަކަށް ކޮށާ މަށާފަ ރަށްރަށަށް ކެންޕޭނަށް އެރިޔަސް ތިޔަ ރައީސަކަށް މިގައުމުގެ ވެރިކަމެއް ދެނެއް ނުލިބޭނެ ލިބޭނެހާވެސް ވެރިކަމަކީ ޖަލުގެ ވެރިކަން.\nސެޕްޓެމްބަރު 13, 2021 15:12\nސާބަހޭ. ސަރުކާރުގެ ވެރިންނާ ސަރުކާރު އޮފީސްތަކުގެ މީހުން ރަށް ރަށަށް ގޮސް ރަށްރަށުގައި ކޮވިޑު ފަތުރަނީ. މާސްކް ނާޅާ ގޮސް އުޅެނީ ރަށު ތެރޭގައި. މިހާރުވެސް ހިއުމަން ރައިޓްސް ކޮމިޝަންގެ މެންބަރުން ކުޅުދުއްފުށީގައި މާސްކް ނާޅާ މީހުންނާ ބައްދަލުކޮށް މުޅި ރަށު ތެރެ ކުޑަކުރަމުން ދަނީ. ނިމޭ އިރު ހުރިހާ ދެރައެއް ރަށުގެ ރައްޔިތުންނަށް. ޒިންމާ ނަގާނެ ބަޔަކު ނެތް.


Siren - 13 | Vaahaka ސައިރެން – 13 – Vaahaka\n1k 8 0\tFebruary 21, 2021\n"އެދެމީހުން އެހަށް އަހަރެންގެ ކޮޓަރީގައި ބެހެއްޓީމައި ރައްކާތެރިވާނީ." ޒައިކާން އެހެން ބުނުމަށްފަހު އަތުން އަލިތަކެއް ފޮނުވައިލައި ދެމީހުން އެތަނުން ގެއްލުވައިލިއެވެ.\nދެން ޒައިކާންގޮސް ނިކާން ބާއްވައިފައި އޮތް ކޮށީގެ މަތިނަގައި ނިކާންގެ ކަރުގައި ހިފިއެވެ. އެވަގުތު ނޫކުލައިގެ އަލިގަނޑެއް އަރައި ނިކާން ބަދަލުވީ ނޫކުލައިގެ ސައިރެންއަކަށެވެ. އޭނާ މަޑުމަޑުން ލޯ ހުޅުވައިލަމުން އޭނާގެ ކައިރީގައ ތިބި މީހުންނަށް ނަޒަރު ހުއްޓުވައިލިއެވެ.\n"ނޫރީން؟" ސައިރެންއެއްގެ ސިފައިގައި ނިކާންގެ ލޯބިވާ ކޮއްކޮ ހުރިކަމުގައި ވިއަސް އޭނާއަށް ނޫރީން ވަކިކުރަން އުނދަގުލެއް ނުވިއެވެ.\n"ދޮންބޭ!" ނޫރީން ރޮއެގަންނަމުން ނިކާންގެ ގައިގައި ބައްދައިލިއެވެ. "ނިކާން.." ޒައިކާން ނިކާންއަށް ހުރިހާ ވާހަކަތަކެއް ކިޔައިދިނުމަށްފަހު ޒައިނީމެންނާއި ތަޢާރަފުކޮށްދިނެވެ.\n"އަވިއާނާ......" ނޫރީންއަށް ބުނެވުނެވެ. "އަހަންނަށް ހީވަނީ އަވިއާނާ މިހާރުު އިންނާނީ.... އެފަށް ބާއްވައިފައި އޮންނަ ކޮޓަރީގަހެން." ޒަފްރުލް އެހެން ބުނުމާއިއެކު އެންމެން އެއްބަސްވީ އެކޮޓަރިއަށް ދިއުމަށެވެ.\nހުރިހާ ކުދިން އެތަނުން ނިކުންނަން ދޮރު ކުރިމައްޗަށްއެރި ތަނާ ހަމަ އެވަގުތު އެދޮރުގެ ކުރިމައްޗަށް އެރީ ދެއަންހެނުންނެވެ. ހުރިހާ ކުދިންނަށް އެދެމީހުން ރަނގަޅަށް ފެނުމާއިއެކު ލިބުނީ ބޮޑު ޝޮކެކެވެ.\n"މަންމާ؟" ނޫރީންއަށާއި ނިކާންއަށާއި ޒައިކާންއަށާއި ޒައިނީއަށް އެހެން ބުނެވުނީ އެއްފަހަރާއެވެ. އެތާ ހުރީ ޒާބިޔާ އާއި މާޔާއެވެ. އެދެމީހުންވެސް ތިބީ ސައިރެންގެ ސިފައިގައެވެ.\n"ދަރިފުޅުމެން މިތާ ކީތްކުރަނީ؟" ފާރަވެރިއަކަށް އަޑު އިވިދާނެތީ މާޔާ ވާހަކަ ދެއްކީ މަޑުންކަމުގައި ވިއަސް އެއަޑުގައި ހިތްހަމަނުޖެހުން އެކުލެވޭކަން އެކުދިންނަކަށް ސިއްރެއް ނުވިއެވެ.\n"މީ....." ޒައިކާން ބޮޑު ބިރެއް ފެނުނު ފަދައިން އެއްޗެކޭ ބުނަން އުޅުނެވެ.\n"ދޮން...ދޮންބެ ހައްޔަރުކޮށްފަ ހު..ހުރީމަ ދޮންބެ ސަލާމަތްކުރަން އައީ." ނޫރީން ބުންޏެވެ.\n"ދެން ބުނެބަލަ! ކީތްވެ ޒަފްރުލް އާއިއެކު ތިއުޅެނީ؟" މިފަހަރު ޒާބިޔާ ވާހަކަދެއްކި އިރު އެއަޑުގައި މަޑު ތުރުތުރުވުމެއްވާކަން އެކުދިންނަށް ފާހަގަވިއެވެ.\nނޫރީން ކުރިއަށް ޖެހިލުމަށްފަހު އެދެމީހުންނަށް ތެދުތެދަށް ހުރިހާ ވާހަކައެއް ކިޔައިދިނެވެ. ޒާބިޔާ އާއި މާޔާ ތިބީ ހައިރާންވެފައެވެ.\n"ދައްތާ! ސުވާލެއް އަހައިލަންތަ؟" ޒައިކާން މާޔާއަށް ބަލައިލުމަށްފަހު އެއްސެވެ. މާޔާ އާއެކޭ ބުންޏެވެ.\n"ތިއީ އަސްލު ނޫރައްތަ ތަ؟" ޒައިކާން އެހެން އެހުމާއިއެކު ނޫރީންއަށާއި ނިކާންއަށް ވަޓްއޭ ބުންވުނެވެ.\n"އޯލް ރައިޓް. އާނ! އަހަރެންގެ އަސްލު ނަމަކީ ނޫރާ ނުހާޒް... މާޔާ އަލީއެއް ނޫން. އަހަރެން ތިދެކުދިންނަށް އަސްލު ނަން އޮޅުވައިލީ ހަމަ ތިދެކުދިންގެ ރައްކަލަކަށް. އަހަރެންނަށް މަޖުބޫރުވީ. ތިދެކުދިންގެ އަސްލު ބައްޕައަކީ ޖުމާންއެއް ނޫން. ނިހާންއަކީ އަސްލު ތިކުދންގެ ބައްޕަ. އަހަރެންނާއި ނިހާން ދިމާވީ އަހަރެންގެ އުމުރުން 22 އަހަރުގަ. މޫދުގައި ގެނބެނިކޮށް ނިހާން އަހަރެން ސަލާމަތްކޮށްދިނީ. އޭގެ ފަހުން އަހަރެމެން ދެމީހުން އެކަކު އަނެކަކުދެކެ ލޯބިވެގެން އެއްއަހަރު ރައްޓެހިވެގެން އުޅުމަށްފަހު ކައިވެނި ކުރީ. އޭގެ އެއްއަހަރު ފަހުން ނިކީ ލިބުނީ. ނިކީ ލިބުނުތާ 2އަހަރު ފަހުން ނޫރީ ލިބުނީ. އޭގެ އަހަރުތަކެއް ފަހުން ނިހާން އަހަރެންނަށް ފަށެއް ދީފައި ބުނީ އެފަށް ރައްކާކޮށް އޭތި ގެންގުޅޭށޭ. ނިހާން ތިދެކުދިން ދޫކޮށްފަ ދިޔައި ހަމަ އަހރެމެންނަށްޓަކައި. އަހަރެމެން އުފަލުގައި އުޅުމަށް..." ނޫރާ ކިޔައިދިނެވެ.\n"އެހެންވީމާ އަހަރެންނަށް ވާހަކަ ދެއްކީ ބައްޕަ! ބައްޕާ!" ނޫރީންއަށް ބުނެވުނެވެ. "ފާރަވެރިންތަކެއް އަންނަންވާއިރަށް ދާން ހިނގާ!" ޒައިނީ ބުންޏެވެ.\nހުރިހާ އެންމެން ޒައިނީ އަށް އެއްބަސްވެ އެތަނުން ނިކުތެވެ. ޒަފްރުލް ފަރިތަކަމާއިއެކު ޖަލުކޮޓަރިއެއްގެ ކައިރިއަށް ދިޔައެވެ. އެއާއިއެކު އެތާނގައި ޖަހައިފައިވާ ބިއްލޫރިކޮޅަކުން ނޫރާ އެތެރެ ބަލައިލިއެވެ. ނޫރާއަށް އެތެރެ ފެނުމާއިއެކު އޭނާގެ ގައިން ހީބިހިނަގައިގަތެވެ. ނޫރާ އެހެން ދެލޯ ބޮޑުކޮށްލައިގެން ހުއްޓިފައި ހުރުމުން ނޫރީންވެސް އެތެރެ ބަލައިލިއެވެ. ނޫރީންއަށްވެސް ވީ ހަމަ ނޫރާއަށްވީވަރެވެ. އެދެމީހުން ހުރި ގޮތަށް ހުއްޓިފައި ހުރުމުން ޒައިކާން އެދެމީހުން ދުރުކޮށްފައި އެތެރެ ބަލައިލިއެވެ.\n"މަ...މަން..މަންމާ!" ޒައިކާންގެ އެހެން ބުނީ ތުރުތުރު އަޅާ އަޑަކުންނެވެ.\n"ކިހިނެތްވީ ޒައިކް؟" ޒާބިޔާ ހިތްއަވަސްކަމާއި އެކު އެހެން ބުނެލިއިރު ކޮންމެވެސް ސަބަބަކާއިހުރެ އޭނާގެ ހިތް ދިޔައީ ނޭނގޭ ބާރު މިނެއްގައި ތެޅެމުންނެެވެ.\n"ބައް.." "ބައްޕަ؟" ޒައިކާން ބުނަން އުޅުނު ބަސް ޒައިނީ ފުރިހަމަކޮށްދިނެވެ.\n"ވަޓް އާރ ޔޫ ޓޯކިންގް އެބައުޓް ޒައިކް؟ ހީ އިޒް ނޯ މޯރ. ހައު އިޒް އިޓް..." ޒައިނީ އެހެން ބުނެ ނުނިމެނީސް ޒައިކާންގެ ފައިން ދޮރުގައި ޖެހުމުން އެދޮރު ބިންދައިގެން ދިޔައެވެ.\n'ސައިރެން' ގެ 14ވަނަ ބަޔަށް އިންތިޒާރުކުރައްވާ!\nނޯޓް: މިހަފްތާއަށްފަހު މިވާހަކަ ދެން ގެނެވޭނީ މަދުވެގެން ހަފްތާއަކު 1 ދުވަހުއެެވެ.\nAnn February 22, 2021\nނެކްސްޓް ހަފްތާ އަށް ވެއިޓިންގ... 😋❤☺\nflame Gurl February 22, 2021\nހަހަހަ.. ޔެއަހް... ވެއިޓް ކުރޭ! 😉\n🌸ގާރލް🌸 February 23, 2021\nމި ބައި ވެސް ވަރަށް ރީތި. ވަރަށް ރީތި ވާހަކައެއް. އެކަމަކު ތަންކޮޅެއް ކުރު. ގުޑް ސްޓޯރީ!\nflame Gurl February 24, 2021\nއޯވްން.. ތެންކްސް ޑިއަރ 🙂 ނެކްސްޓް ޕާރޓްގަ ދިގުކޮށްލެވޭތޯ ބަލާނަން އިނގޭ 😊\n🌸ގާރލް🌸 February 25, 2021\nޔުއާ ސްޓޯރީ އިސް ވެރީ ނައިސް\nlolly pop February 23, 2021\nކޮން އިރަކުން ނެކްސްޓް ޕާޓް ކިޔާލަން ލިބޭނީ..؟؟\nމި ސަޓަރޑޭގަ ނޫނީ ފްރައިޑޭގަ.. އިންޝާﷲ 😁


Bar council ge raees kamah Maumoon hameed\nމައުމޫން ހަމީދު: ބާކައުންސިލްގެ ރައީސް ކަމަށް އިންތިހާބުވެ ވަޑައިގެންނެވި\nގާނޫނީ ފަންނުގެ ދާއިރާއަށް ބޮޑު އިންގިލާބެއް ގެންނާނެ ބާ ކައުންސިލްގެ އެގެޒެކެޓިވް ކޮމެޓީގެ ރައީސް ކަމަށް ގާނޫނީ ވަކީލް މައުމޫން ހަމީދު އިންތިހާބުވެވަޑައިގެންފި އެވެ. މައުމޫން ވާދަ ކުރައްވާފައި ވަނީ ކުރީގެ ބަންޑާރަ ނައިބު ހުސްނުއް ސުއޫދާއެވެ.\nނިމިދިޔަ ސަރުކާރުގައި މައުމޫން ހަމީދުގެ ނަން ޕްރޮސިކިއުޓާ ޖެނަރަލްގެ މަގާމަށް ވެސް ހުށަހެޅި އެވެ. ނަމަވެސް އޭނާއަށް އެ ފަހަރު ސަރުކާރު މެންބަރުންގެ ތާއީދެއް ނުލިބެނެވެ. އޭގެ ފަހުން މައުމޫން ހަމީދު ވަނީ ސިޔާސީ ބައެއް ބޭފުޅުންގެ ގާނޫނީ ވަކީލުކަން ކުރައްވާފަ އެވެ. އޭގެ ތެރޭގައި ރައީސް މައުމޫން އަބްދުލްގައްޔޫމް ހިމެނިވަޑައިގަންނަވަ އެވެ.\nބާ ކައުންސިލްގެ ރައީސް ކަމަށް މައުމޫން ހަމީދަށް ޕީޕީއެމް އާއި ޕީއެންސީގެ ތާއިދު އޮތްކަން ރޭ ވަނީ އިއުލާން ވެސް ކޮށްފަ އެވެ.\nސުއޫދަކީ މިހާރު ވެސް ރައީސް އިބްރާހިމް މުހައްމަދު ސޯލިހު އުފައްދަވާފައިވާ މަރު ކޮމިޝަންގެ ރައީސެވެ. ގާނޫނީ ފަންނުގެ ގާނޫނު ވުޖޫދަށް ގެނައުމަށް ސުއޫދު ގިނަ މަސަކަތްތަކެއް ކުރެއްވި އެވެ. އަދި ދާއިރާއަށް ވެސް ގިނަ ހިދުމަތްތަކެއް އަމިއްލަ ގޮތުން ކުރައްވާފައިވާ ސުއޫދަކީ ދައުލަތުގެ ގިނަ މަގާމުތަކެއް ވެސް ފުރުއްވި ބޭފުޅެކެވެ. ނިމިގެންދިޔަ ފަސް އަހަރުގެ ތެރޭގައި ސިޔާސީ ބައެއް ބޭފުޅުންގެ ވަކީލްކަން ވެސް ސުއޫދު ކުރެއްވި އެވެ.\nބާ ކައުންސިލްގެ ރައީސް ކަމަށް މައުމޫން ހޮވިވަޑައިގެންނެވުމުން ސުއޫދު ވަނީ މައުމޫނަށް މަރުހަބާ ދަންނަވާފަ އެވެ. މީގެ ކުޑައިރުކޮޅެއް ކުރިން ޓްވީޓެއް ކުރައްވައި ސުއޫދު ވިދާޅުވީ، މައުމޫނަށް މަރުހަބާ ދަންނަވާ ކަމަށާއި ވަކީލުން އެދޭ ގޮތަށް ގާނޫނީ ފަންނުގެ ދާއިރާއަށް އިންގިލާބީ ބަދަލެއް ގެނެސްދިނުމަށް އެދި ވަޑައިގަންނަވާ ކަމަށެވެ.\nމިއަދު ކުރިއަށް ދިޔަ މި ވޯޓުގައި ވޯޓުލުމުގެ ހައްގު 1487 ވަކީލަކަށް އޮތެވެ.\nމިއީ ގާނޫނީ ފަންނުގެ ގާނޫނުގެ ދަށުން މި އިންތިހާބު ބޭއްވި ފުރަތަމަ ފަހަރެވެ. ރައީސް އިބްރާހިމް މުހައްމަދު ސޯލިހު ތަސްދީގު ކުރެއްވާފައިވާ ގާނޫނުގައިވާ ގޮތުން އިންތިހާބުގެ ކަންކަން ބަލަހައްޓަން ޖެހޭނީ އިލެކްޝަން ކޮމިޝަނުންނެވެ.\nމި އިންތިހާބަށް ރާއްޖޭގެ ހުރިހާ ރަށެއްގައި ވޯޓު ފޮށި ބަހައްޓަން ނިންމި އެވެ. ނަމަވެސް ވަކީލުން އެވަރަށް ރަޖިސްޓްރީވެފައިނުވާތީ ވޯޓު ފޮށި ބެހެއްޓީ މާލޭގެ އިތުރުން އައްޑޫ ސިޓީގަ އެވެ.\nބާ ކައުންސިލް ޒިންމާ ކުރުކޮށް\nގާނޫނީ ހިދުމަތުގެ ދާއިރާ ރެގިއުލޭޓް ކުރުން\nވަކީލުންގެ ސުލޫކީ މިންގަނޑު އެކުލަވާލައި، ހުށަހެޅޭ ސުލޫކީ މައްސަލަތައް ބެލުން\nވަކީލުކަން ކުރުމުގެ ހުއްދަ ދޫކުރުން\nގާނޫނީ ހިދުމަތުގެ ދާއިރާ ކުރިއަރުވައި ތަރައްގީ ކުރުން\nޖޭއެސްސީގައި ވަކީލުންގެ ފަރާތުން އިންނަވާ މެންބަރު އިންތިހާބު ކުރުން\nގާނޫނު ކިޔަވައިދޭ ކޯސްތަކުގެ މުގައްރަރާބެހޭ ގަވާއިދު ހެދުން\nގާނޫނު ބުނާ ގޮތުން، ބާ ކައުންސިލްގެ އެގްޒެކެޓިވް ކޮމިޓީގައި ތިއްބަވާނީ ރައީސާއި ނައިބު ރައީސާއި ބަންޑާރަ ނައިބުގެ އިތުރުން ހަ މެމްބަރެކެވެ. އޭގެ ތެރެއިން ބަންޑާރަ ނައިބު ފިޔަވައި، އެހެން ހުރިހާ ބޭފުޅުން ވެސް އިންތިހާބު ކުރާނީ ވަކީލުންގެ މެދުގައި ނަގާ ވޯޓަކުންނެވެ.\nމިއަދު ވަނީ އެ މަގާމުތަކަށް ވެސް ވޯޓުލުން ކުރިއަށް ގޮސްފަ އެވެ. އެގެޒެކެޓިވް ކޮމެޓީގެ ނައިބު ރައީސް ކަމަށް ވެސް ދެ ބޭފުޅަކު ވާދަ ކުރެއްވި އެވެ. އެއީ ކުރިން ބަންޑާރަ ނައިބުކަން ކުރައްވާފައިވާ އަބްދުﷲ މުއިއްޒާއި، ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ. އެ ވޯޓު ކާމިޔާބު ކުރައްވާފައިވަނީ އަބްދުﷲ މުއިއްޒެވެ.\nކައުންސިލް މެމްބަރު ކަމަށް ކުރިމަތިލާފައިވަނީ، އަލީ ނަސީރު ގާސިމް، ޝަބާބު ރަޝީދު، އައިމިނަތު އަރީޖު ހުސައިން، އަނާރާ ނައީމް، އަހުމަދު މުއިޒު، މުހައްމަދު ޝަފާޒު ވަޖީހު، ޑރ.މުހައްމަދު އިބްރާހިމް، ޒުބައިރު އަހުމަދު މަނިކު، މުހައްމަދު ފައިސަލް، އަބުދުއްސަލާމް އާރިފު، އަނަސް އަބުދުއްސައްތާރު، މުހައްމަދު ވަހީދު ނަޖީބު، ސަފާ ޝަރީފު، އަބުދުލް މާނިއު ހުސައިން، މުހައްމަދު ފަރީދު، ޒިމްނާ އަބުުދުލް މުހުސިން، އައިޝާ ސުޖޫން، މުހައްމަދު އަސީލާއި، އަލީ ޝާހު އެވެ.\nމީގެ ތެރެއިން އިންތިހާބު ވާނީ ހަ މެންބަރުންނަކީ އަހުމަދު މުއިއްޒާއި އަނާރާ ނައިމާއި އަނަސް އަބްދުލް ސައްތާރާއި އައިޝާ ސުޖޫން މުހައްމަދާއި މުހައްމަދު ފައިސަލާއި މުހައްމަދު އަސީލެވެ.\nބާ ކައުންސިލްގެ ބިލް އެންމެ ފުރަތަމަ ސަރުކާރުގެ ފަރާތުން ހުށަހެޅީ ނިމިގެންދިޔަ މަޖިލީހަށެވެ. ނަމަވެސް އެ މަޖިލީހުން އެ ބިލް ފާހެއް ނުކުރި އެވެ. އޭގެ އެންމެ ބޮޑު ސަބަބަކީ ޖުޑީޝަލް ސާވިސް ކޮމިޝަން (ޖޭއެސްސީ)ގައި ވަކީލުންގެ ފަރާތުން އިންނެވި މެންބަރު، ލަތީފާ ގާސިމްގެ މަގާމު ބިލްގެ ސަބަބުން ގެއްލޭތީ އެވެ.\nއާ މަޖިލީހަށް ސަރުކާރުން އަލުން ބިލް ހުށަހަޅައި ބިލް ފާސްކޮށްފައިވާއިރު ލަތީފާ ގާސިމްގެ މަގާމު މިހާރު ވަނީ ގެއްލިފަ އެވެ. އާ ގާނޫނުގައިވާ ގޮތުން ޖޭއެސްސީގައި ވަކީލުންގެ ފަރާތުން އިންނަވާ މެންބަރަކީ ކައުންސިލްގެ އެގެޒެކެޓިވް ކޮމެޓީގެ މެންބަރެކެވެ. އެ ކޮމެޓީގެ ފުރަތަމަ ބައްދަލުވުމުގައި ޖޭއެސްސީއަށް ފޮނުވާނެ މެންބަރަކު ކަނޑައަޅަން ޖެހޭނެ އެވެ.\nމައުމޫން ހަމީދު ބާ ކައުންސިލް ޝަރުއީ ދާއިރާ + ގާނޫނީ ވަކީލުން ހުސްނުއް ސުއޫދު


Raluge Fake Baavatheh Buimuge Sababun 18 Meehaku Maruvejje ރަލުގެ ފޭކު ބާވަތެއް ބުއިމުގެ ސަބަބުން 18 މީހަކު މަރުވެއްޖެ – Huvadhoo News Raluge Fake Baavatheh Buimuge Sababun 18 Meehaku Maruvejje Huvadhoo News\nރަލުގެ ފޭކު ބާވަތެއް ބުއިމުގެ ސަބަބުން 18 މީހަކު މަރުވެއްޖެ\nއިންޑިއާގެ އަވަށެއްގައި ރަލުގެ ފޭކު ބާވަތެއް ބުއިމުގެ ސަބަބުން 18 މީހަކު މަރުވެއްޖެ ކަމަށް އެޤައުމުގެ މީޑިޔާ ތަކުން ރިޕޯޓްކޮށްފިއެވެ.\nރިޕޯޓްތަކުގައި ބުނާގޮތުން ފޭކު ރާ ބުއިމުގެ ސަބުން އިންޑިޔާގެ ޖަންގްރެދީ ގަދިމް ޓައުން އިން މިއަދު ދެ މީހުން މަރުވެފައިވާއިރު ގަންތޫރު ގަވަރމެންޓް ހޮސްފިޓަލްގައި އަންހެނަކަށް ފަރުވާދެމުންދާ އިރު އޭނާގެ ހާލު ސީރިއަސްއެވެ.\nއިންޑިޔާގެ އަންދްރަ ޕްރަދޭޝްގެ ވެސްޓް ގޯދާވަރީ ޑިސްޓްރިކްޓްގައި ފޭކު ރާ ބޮއެގެން މިހާތަނަނށް 18 މީހަކު މަރުވެފައިވާ ކަމަށް ވަނީ ރިޕޯޓްކޮށްފައެވެ. ރާ ބޮއެގެން ގިނަ އަދަދެއްގެ މީހުން މަރުވަމުންދާތީ ޕޮލިހުންނާއި އެސްއީބީ އަދި ސިއްހީ މާހިރުން ދަނީ މަރުގެ ސަބަބު ހޯދުމުގެ ގޮތުން އިތުރަށް ތަހުގީގު ކުރަމުންނެވެ.\nއެގޮތުން މަރުވެފައިވާ މީހުންގެ ގެތަކަށް ޒިޔާރަތް ކޮށް އެމީހުންގެ މައުލުމާތު ވަނީ އެއްކުރެވިފައެވެ. ފުލުހުންގެ ތަހުޤީގުން ދައްކާގޮތުގައި ފޭކު ރާ ބޯން ތިއްބާ އެމީހުންގެ މޫނުމައްޗަށް އަނދިރި އަރައި ހޮޑުލުލެވޭ ގޮތް ވުމާއި ބަނޑަށް ތަދުވެ އަދި ބޭރަށް ހިންގާތީ ޝަކުވާ ކޮށްފައިވާ ކަމަށް ރިޕޯޓުގައި ބުނެއެވެ.\nއިންޑިޔާގެ ފުލުހުން ދަނީ މިމައްސަލަ އިތުރަށް ތަހުޤިގު ކުރަމުންނެވެ.\nމި ހާދިސާގައި މަރުވެފައިވާ މީހުންނަކީ އުމުރުން 35 އަހަރާއި 65 އަހަރުގެ މީހުން ކަމަށް މީޑީޔާ ރިޕޯޓްތަކުގައި ހާމަކޮށްފައިވެއެވެ.\nއެ ސަރަހައްދުގެ އާއްމުން ގޮތުގައި ގަވައިދާ ހިލާފަށް ބަނގުރާ ވިއްކުމަކީ ޖަންގަރިދީ ގާދިމް އާއި އެ އަވަށުގެ ވަށައިގެންވާ އަވަށްތަކުގައި ވަރަށް އާއްމު ކަމެކެވެ.


Kudahuvadhoo airport ah furathama flight jassaifi | Mihaaru\nކުޑަހުވަދޫއަށް ޖެއްސި ފުރަތަމަ ޓެސްޓް ފްލައިޓުން ވަޑައިގެންނެވި ޓޫރިޒަމް މިނިސްޓަރު ޒަމީރު ރިއޮލޯގެ އިސްވެރިންނާ ސަލާމްކުރައްވަނީ. ފޮޓޯ: ޓޫރިޒަމް\nކުޑަހުވަދޫ އެއާޕޯޓަށް ފުރަތަމަ މަތިންދާބޯޓު ޖައްސައިފި\n01 ޖޫން 2017 - 11:07 104 comments\nދ. ކުޑަހުވަދޫގައި ރިއޯލޯ އިންވެސްޓްމަންޓްސްއިން ހެދި އެއާޕޯޓަށް ފުރަތަމަ މަތިންދާބޯޓު މިއަދު ހެނދުނު ޖައްސައިފި އެވެ.\n"ދާލު އެއާޕޯޓް"ގެ ނަމުގައި އަލަށް ހެދި އެއާޕޯޓަށް ދިޔަ ފުރަތަމަ ޓެސްޓް ފްލައިޓްގައި ޓޫރިޒަމް މިނިސްޓަރު މޫސާ ޒަމީރާއި ކުޑަހުވަދޫ ދާއިރާގެ މެމްބަރު އަހުމަދު އާމިރާއި ސިވިލް އޭވިއޭޝަންގެ ޗީފް އެގްޒެކްޓިވް ހުސެއިން ޖަލީލާއި އައިލެންޑް އޭވިއޭޝަންގެ މެނޭޖިން ޑިރެކްޓަރު އަބްދުލް ހާރިސް ވެސް ވަޑައިގެންނެވި އެވެ.\nކުޑަހުވަދޫއަށް ޖެއްސި ފުރަތަމަ ޓެސްޓް ފްލައިޓުން ވަޑައިގެންނެވި މަޖިލިސް މެމްބަރު އަހުމަދު ނިހާން ކުޑަހުވަދޫގެ ބައެއް މީހުންނާއި ސަލާމް ކުރައްވަނީ. ފޮޓޯ: ޓްވިޓާ\nޓޫރިޒަމް މިނިސްޓްރީން ބުނިގޮތުގައި މޯލްޑިވިއަންގެ މަތިންދާބޯޓު ދާލު އެއާޕޯޓަށް ޖެއްސީ މިއަދު ހެނދުނު 9:27ގަ އެވެ.\nއެ އެއާޕޯޓް ހިންގާ ކުންފުނީގެ އިސް އޮފިޝަލަކު ވިދާޅުވީ އެއާޕޯޓަށް ކުރިޔަށް އޮތް ދިހަވަރަކަށް ދުވަހުގެ ތެރޭގައި މޯލްޑިވިއަންގެ ޝެޑިއުލްގެ ދަތުރުތައް ފަށާނެ ކަމަށެވެ. އަދި ފުރަތަމަ ފަށައިގަންނައިރު ދުވާލަކު އެއް ދަތުރުކުރެވޭނެ ކަމަށް ވެސް އޭނާ ވިދާޅުވި އެވެ.\nފުރަތަމަ ޓެސްޓް ފްލައިޓުން ވަޑައިގެންނެވި ބޭފުޅުންނަށް މަރުހަބާ ދެންނެވުމަށް ކުޑަހުވަދޫގެ ރައްޔިތުންނާއި އެއާޕޯޓުގެ މުވައްޒަފުން ޓާމިނަލް ކައިރީގައި މަޑުކޮށްލައިގެން. ފޮޓޯ: ޓޫރިޒަމް\n"ދާލު އެއާޕޯޓް"ގެ ނަމުގައި މި އެއާޕޯޓް ހިންގާ ދާލު އެއާޕޯޓް ހޯލްޑިންސް އިން 62.81 ހެކްޓަރުގެ ބިން ހިއްކައިގެން 1،800 މީޓަރުގެ ދިގު ރަންވޭއަކާ އެކު ހެދި އެއާޕޯޓުގައި 42 ބޯޓަށް އެއްފަހަރާ ހިދުމަތް ދެވޭނެ އެވެ. އޭގެ ތެރޭގައި އެތެރޭގެ އުދުހުންތަކުގައި އާއްމުކޮށް ބޭނުންކުރާ ޑޭޝް-8 އަދި އޭޓީއާރު-72 މަރުކާގެ ބޯޓުތައް ހިމެނޭއިރު، މިއީ އަމިއްލަ މީހުންގެ ޖެޓުތައް ވެސް ޖެއްސޭ ގޮތަށް ރާއްޖޭގައި ތަރައްގީކުރި ފުރަތަމަ ޑޮމެސްޓިކް އެއާޕޯޓު ވެސް މެ އެވެ.\nއަމިއްލަ ހަރަދުގައި ކުޑަހުވަދޫގައި އެއާޕޯޓެއް ތަރައްގީކުރަން ރިއޯލޯ އިންވެސްޓްމަންޓްސްއާ ސަރުކާރުން ހަވާލުކުރީ 2013 ގަ އެވެ. އަދި އެއާޕޯޓް ހިންގާނީ ރިއޯލޯ ހިއްސާވާ ދާލު އެއާޕޯޓް ހޮލްޑިން ޕްރައިވެޓް ލިމިޓެޑުންނެވެ.\nކުޑަހުވަދޫއަށް ޖެއްސި ފުރަތަމަ ޓެސްޓް ފްލައިޓުން ވަޑައިގެންނެވި ޓޫރިޒަމް މިނިސްޓަރު ޒަމީރު ކުޑަހުވަދޫގެ ބައެއް މީހުންނާއި ސަލާމް ކުރައްވަނީ. ފޮޓޯ: ޓްވިޓާ\nރާއްޖޭގައި މިހާރު ވެސް 11 އެއާޕޯޓެއް އެބަ އޮތެވެ. އެއީ އިންޓަނޭޝަނަލް އެއާޕޯޓުތަކުގެ ގޮތުގައި ބަލާ ވެލާނާ އިންޓަނޭޝަނަލް އެއާޕޯޓާއި ގަން އެއާޕޯޓާއި އދ. މާމިގިލީ އެއާޕޯޓް އަދި ހދ. ހަނިމާދޫ އެއާޕޯޓުގެ އިތުރުން، ހަތް ޑޮމެސްޓިކް އެއާޕޯޓެވެ. އެއީ ފުވައްމުލައް، ބ. ދަރަވަންދޫ، ރ. އިފުރު، ގއ. ކޫއްޑޫ، ގދ. ކާޑެއްދޫ، ލ. ކައްދޫ އަދި ތ. ތިމަަރަފުށީގައި އޮންނަ އެއާޕޯޓެވެ.\nއިތުރު ލިޔުންތައް ޓޫރިޒަމް މިނިސްޓަރު ދ. ކުޑަހުވަދޫ ސިވިލް އޭވިއޭޝަން ދާލު އެއާޕޯޓް ރާއްޖޭގެ ރަށްތައް ދ. އަތޮޅު\nމޯލްޑިވިއަން އިން ކުޑަހުވަދު އަށް ދަތުރުތައް ފަށައިފި\nކުޑަހުވަދޫ އެއާޕޯޓަށް މުވައްޒަފުން ހޯދަނީ\nދާލު އެއާޕޯޓަށް ބުދަ ދުވަހު ދަތުރުތައް ފަށަނީ


Messi aai Ronaldo FahathahJahsaalumah Fahu Europe ge Molhukulhun Theriya ge Award Van Dijk Hoadhaifi – Iru\nމެސީ އާއި ރޮނާލްޑޯ ފަހަތަށް ޖައްސާލުމަށް ފަހު ޔޫރަޕްގެ މޮޅު ކުޅުންތެރިޔާގެ އެވޯޑު ވެން ޑައިކް ހޯދައިފި\nލިއޮނެލް މެސީ އާއި ކްރިސްޓިއާނޯ ރޮނާލްޑޯ ފަހަތަށް ޖައްސާލުމަށް ފަހު، ޔޫރަޕްގެ އެންމެ މޮޅު ކުޅުންތެރިޔާގެ އެވޯޑު ލިވަޕޫލްގެ ނެދަލެންޑްސް ޑިފެންޑަރު ވާޖިލް ވެން ޑައިކް ހޯދައިފިއެވެ.\nޔޫއެފާ އެންމެ މޮޅު ކުޅުންތެރިޔާގެ އެވޯޑު ވެން ޑައިކްއާ ހަވާލުކޮށްފައިވަނީ ފްރާންސްގެ މޮނާކޯގައި މިރޭ ބޭއްވި ޔޫއެފާ ޗެމްޕިއަންސް ލީގުގެ ގުރުނެގުމުގެ ރަސްމިއްޔާތުގައެވެ. މޮޅު ކުޅުންތެރިޔާގެ މަގާމްގެ އިތުރުން ޔޫރަޕްގެ އެންމެ މޮޅު ޑިފެންޑަރުގެ މަގާމް ވެސް ލިބިފައިވަނީ ވެން ޑައިކަށެވެ.\nމިދިޔަ ސީޒަނުގައި ލިވަޕޫލާ އެކު ޔޫއެފާ ޗެމްޕިއަންސް ލީގު ކާމިޔާބު ކުރުމުގެ އިތުރުން ވެން ޑައިކް ވަނީ ނެދަލެންޑްސްއާ އެކު ޔޫއެފާ ނޭޝަންސް ލީގުގެ ފައިނަލަށް ދަތުރުކޮށްފަ އެވެ. މިއީ 2005 ވަނަ އަހަރު ސްޓީވެން ޖެރާޑް ޔޫއެފާގެ މޮޅު ކުޅުންތެރިޔާގެ އެވޯޑް ހޯދިފަހުން ލިވަޕޫލްގެ ކުޅުންތެރިއަކަށް މި އެވޯޑް ލިބުނު ފުރަތަމަ ފަހަރެވެ. އަނެއްކޮޅުން ވެން ޑައިކް ވެފައިވަނީ ނެދަލެންޑްސްގެ ތާރީހުގައި މި އެވޯޑް ހޯދި ފުރަތަމަ ކުޅުންތެރިޔާއަށެވެ.\nޔޫއެފާ އެންމެ މޮޅު ގޯލްކީޕަރުގެ އެވޯޑު ހޯދީ ލިވަޕޫލްގެ ބްރެޒިލް ކީޕަރު އެލިސަން ބެކާއެވެ. އެންމެ މޮޅު މިޑްފީލްޑަރަކަށް މިދިޔަ ސީޒަނުގައި އަޔެކްސްއަށް ކުޅުނު ފްރޭންކީ ޑި ޔޮންގް ހޮވުނު އިރު، އެންމެ މޮޅު ފޯވަޑަކަށް ހޮވުނީ މެސީއެވެ.


Covid-19 Jehunu Zuvaaneh Ge Vaahaka "Neyvaa Nulevi, Harakaiy Huttunu" - Vaguthu\nކޮވިޑް-19 ޖެހުނު ޒުވާނެއްގެ ވާހަކަ "ނޭވާ ނުލެވި، ހަރަކާތް ހުއްޓުނު"\nކޮވިޑް-19 ގެ ވޭން ތަހައްމަލް ކުރަމުން ގެންދާ ތިންލައްކަ އާއި ގާތްކުރާ އަދަދެއްގެ މީހުން މިހާރު ވެސް އެބަތިއްބެވެ. ބަލި ފުރަތަމަ ފެތުރެން ފެށިއިރު މިއީ ސިއްހަތު ރަނގަޅު، އަދި ޒުވާނުންނަށް މާބޮޑު ނުރައްކަލެއް އޮތް ބައްޔެއް ނޫން ކަމަށް ލަފާކުރެވުނު ނަމަވެސް މިހާރު ރިޕޯޓްތައް ބުނާ ގޮތުގައި ކޮވިޑް-19 ޖެހިއްޖެނަމަ ޒުވާނުންގެ ހާލަތު ވެސް ނުރައްކާތެރި ހާލަތަކަށް ބަދަލު ކޮށްލައެވެ. އެކަމުގެ ހެއްކަކަށް އިނގިރޭސިވިލާތުގެ އުމުރުން 28 އަހަރުގެ މާކް ސްޓަބްސްގެ ވާހަކަ ފުދެއެވެ.\n"ކޮވިޑް-19 ފެތުރެމުންދާ ކަން އަހަރެންނަށް ވެސް އެނގޭ. ނަމަވެސް އަހަރެންނަށް ވެސް އަދި ގިނަ ޒުވާނުންނަށް ވެސް ހީވެފައި އޮތީ މިއީ ޒުވާނުންނަށް މާނުރައްކާތެރި ބައްޔެއް ނޫނޭ. އާދައިގެ ރޯގާއެއް ޖެހިފައި ރަނގަޅު ވެދާނޭ. ނަމަވެސް ކަންތައް ވެގެން ދިޔައީ އެހެންނެއް ނޫން." މާކް ކިޔައި ދިނެވެ.\nމާކް ބުނީ އޭނާ އަށް ފުރަތަމަ ޖެހުނީ އާދައިގެ ރޯގާ އެކެވެ. ހުން އަންނަން ފަށައި ހުން 40 ޑިގްރީއަށް ވުރެ މަތި ވުމުން ވެސް އެއީ ނުރައްކާތެރި ކަމެއްކަން އިހްސާސްއެއް ނުކުރެވެއެވެ.\n"އެކަމަކު ބަލިވިތާ ތިން ދުވަސް ވީއިރު އަހަރެންގެ ހާލަތު ވަރަށް ގޯސްވެއްޖެ. ގައިގަ ރިއްސާއިރު ހީވަނީ އަހަރެން އޮތީ ބޮޑު އެކްސިޑެންޓެއްގައި ޒަހަމްވެފައި ހެން. އެނދުމަތީގައި އޮވެފައި ފުރޮޅި ނުލެވޭ ވަރަށް އަހަރެންގެ ގައިގަ ދިޔައީ ރިއްސަމުން." މާކް ކިޔައި ދިނެވެ.\nއެހައި ހިސާބުން މާކް ހޮސްޕިޓަލަށް ގެންދިޔައެވެ.\nމާކް އަކީ އޭގެ ދުވަސްކޮޅެއް ކުރިން "އަޔަން މޭން" ރޭހުގައި ބައިވެރިވެ އެ ރޭސް ފުރިހަމަ ކޮށްފައި ހުރި ވަރަށް ފިޓް މީހެކެވެ. އެހެންކަމުން ކުއްލިއަކަށް އޭނާ އަށް މިދިމާވި ހާލަތުން އިތުރު ބިރުވެރިކަމެއް އޭނާ އަށް އިހްސާސް ކުރެވެމުން ދިޔައެވެ.\nމާކް ހޮސްޕިޓަލަށް ގެންގޮސް ފަރުވާ ދޭން ފެށިއިރު އޭނާ ބުނި ގޮތުގައި ނޭވާ ލާން ވެސް ދަތިވެއްޖެއެވެ.\n"އަހަރެންނަށް އޭރު އިހްސާސް ކުރެވެމުން ދިޔައީ އަހަރެން ދެން މާގިއިރު ދުނިޔޭގައެއް ނޯންނާނެއޭ. އަހަރެންނަށް އެއްވެސް ހަރަކާތެއް ނުކުރެވޭ. އަތް ވެސް ހިއްލާ ނުލެވޭ. އިނގިއްޔެއް ވެސް ހަރަކާތް ކޮށް ނުލެވޭ. ނޭވާ ލުން ބޮޑު ހަނގުރާމައެއް ކުރުން ފަދަ ކަމަކަށްވި. އޮކްސިޖަން ނުގުޅައި އަހަރެންނަށް ނޭވައެއް ނުލެވޭ. އެއީ ބިރުވެރި ވަގުތުތަކެއް." މާކް ކިޔައި ދިނެވެ.\n13 ދުވަހު ހޮސްޕިޓަލްގައި ފަރުވާ ދިނުމަށް ފަހު މާކް މިހާރު ވަނީ ދޫކޮށްލާފައެވެ. މިހާރު މާކްގެ ނަސޭހަތަކީ ކޮވިޑް-19 އަކީ ކުޑަ ކަމެއްގެ ގޮތުގައި ނުދެކި އެންމެން ވެސް ރައްކާތެރިކަމުގެ ފިޔަވަޅު އަޅާށެވެ. އެންމެން ގޭގައި މަޑުކުރާށެވެ. ޑޮކްޓަރުން ދެމުން ގެންދާ ލަފާ ގަބޫލު ކުރާށެވެ.\nމާޗް 26, 2020 05:51\nމާކް އަށް ވިސްނިއްޖެ މިހާރު، ތިޔަބޭފުޅުންވެސް މާކް އަށް ވީގޮތް ވުމުގެ ކުރިން ރައްކާތެރި ކަމުގެ ފިޔަވަޅު އަޅައިގެން އުޅެންވީ އެހެންވީމަ.


BREAKING NEWS: Addu Gai Nurahkaatheri Accident Eh Hin'gaa Ekaku ICU Gai - Vaguthu\nއައްޑޫގައި ނުރައްކާތެރި އެކްސިޑެންޓެއް ހިނގާ އެކަކު އައިސީޔޫގައި\nއައްޑޫ ސިޓީ ފޭދޫފައި ހިިނގި ނުރައްކާތެރި އެކްސިޑެންޓްއެއްގައި ދެމީހަކަށް އަނިޔާވެ އެކަކަށް އައިސީޔޫގައި ފަރުވާ ދޭން ފަށައިފިއެވެ.\nމައުލޫމާތު ލިބިފައިވާ ގޮތުގައި މިއެކްސިޑެންޓް ހިނގާފައިވަނީ މިރޭ 01:30 ހާއިރު ދެ ސައިކަލު ޖެހިގެންނެވެ. މިއެކްސިޑެންޓް ހިނގާފައިވަނީ ފޭދޫ ބޮޑު މަގުގައެވެ. އެކްސިޑެންޓްގައި އަނިޔާވެ ފަރުވާ ދެމުން އަންނަނީ ފޭދޫ ޒުވާނަކަށާއި ހިތަދޫ ޒުވާނަކަށެވެ.\nމައުލޫމާތު ލިބިފައިވާ ގޮތުގައި ހިތަދޫ ޒުވާނާގެ ލޯމަތިން ޒަޚަމްތަކެއް ލިބިފައި ހުރިއިރު އިތުރު މާބޮޑު އަނިޔާއެއް ލިބިފައެއް ނުވެއެވެ. ފޭދޫ ޒުވާނާއަށް އައިސީޔޫގައި ފަރުވާ ދެމުން އަންނަ އިރު މިޒުވާނާއަށް ލިބިފައިވާ ޒަޚަމްތަކުގެ ތަފްސީލެއް އަދި ނުލިބެއެވެ.\n"ވަގުތަށް" މައުލޫމާތު ލިބިފައިވާ ގޮތުގައި މިމީހާއަށް ފަރުވާ ދެމުން ދަނީ ވެންޓިލޭޓަރެއްގައެވެ.\nމި އެކްސިޑެންޓްގައި ސީރިއަސް އަނިޔާ ލިބިފައިވަނީ ފޭދޫ އަފްރާހު (ޔޫޓީ)އަށެވެ.\nއައްޑޫ އެކްސިޑެންޓް ހިނގި ތަނުގައި ނުރައްކާތެރި އިތުރު އެކްސިޑެންޓެއް\nޖޫން 27, 2018 04:00\nއެއްލަކިން ލައިސަންސް ނެގި މީހުން މިއުޅެނީ...\nޖޫން 27, 2018 06:43\nހެޔުނުވާނެ ޔާމީނު، އައްޑޫ ލިންކު ރޯޑު ގައި މަގު ފަޅިކުރާ ފެންސު ޖަހާދީބަލަ، އެއިރުން ތަންކޮޅެއް އެކްސިޑެންޓުތައް މަދުވާނެ، މިއީ ޤައުމީ ފެންވަރުގައި ވިސްނައި ފިޔަވަޅުއަޅަންޖެހޭ މައްސަލައެއް، ޙައްލުލުރެވޭނެ މައްސަލައެއް ކީއްވެގެން ޙައްލުނުކުރައްވާގެން އުޅުއްވަނީ، .... މައްސަލައަކީ ހޭބަލިވެން ދުއްވާމީހުންގެ ޝިކާރާއަކަށް ގިނަފަހަރު ވަނީ ކުށެއްނެތް މަޑުންދުއްވާފައިދާމީހުނާއި މާދުރުން ހިގާފައިދާ މީހުން... އިންތިޚާބަށް ކެމްޕެއިނު ކުރައްވާއިރު ތަރައްޤީއޭ ކިޔާފައި ގާފުނިތަކެއް މައްޗައް އުފުލިއަކަސް ނުފުދޭ، ޙަޤީޤީ ތަރައްޤީ އަކީ ފަރުދުންގެ މިނިވަންކަމާއި ރައްޔިތުމީހާއަށް އަމާން ވެއްޓެއް ޤާއިމުކޮށްދިނުން... ފަސޭހަކޮށް އުޅެވޭނެއް މާޙައުލެއް ކަށަވަރުވުން... އިގޭ މިލިއުންކޮޅު ނުޖަހާނެކަން ވެސް، ނަމަވެސް ހިތުގެ އުދާސްތައް ލިޔެލީ... މިވާހަކަކޮޅާއިމެދު ހިއްޕުޅާނުވާނަމަ މާފަށްއެދެން،...\nޖޫން 27, 2018 08:00\nކޮއްކޯ ހަމަ ހޭބަލިވާ ސްޕީޑުގައި ސައިކަލު ދުއްވާ އިނގޭ،. ތިމާގެ ސަބަބުން އެހެން މީހުންނަށްވާ ގެއްލުމަކަށް ނުބަލާތި. މާދަންވެސް ރަނގަޅުވެގެން ދޫކޮށްލާއިރަށް އެނެއްކާވެސް ސައިކަލަށް އަރާ އެންމެ ހައި ސްޕީޑުގައި ދުއްވާލަ. ތިއޮތީ ސައިކަލެއް ލިބިފަ ދުއްވަން.\nޖޫން 27, 2018 09:24\nޒުވާނުން ދެއްތޯ؟؟ އިތުރު ތަފްސީލެއް ބޭނުމެއްނޫން!!


އާރުކޭސީ މުއާހަދާގެ ސަބަބުން ދައުލަތައް ލިބޭ އާމްދަނީ އިތުރުވެގެންދާނެ- ކަސްޓަމްސް އާރުކޭސީ މުއާހަދާގެ ސަބަބުން ދައުލަތައް ލިބޭ އާމްދަނީ އިތުރުވެގެންދާނެ- ކަސްޓަމްސް\nރިވައިޒްޑް ކިޔޯޓޯ ކޮންވެންޝަން، އާރުކޭސީގައި ރާއްޖެއިން ބައިވެރިވުމުގެ ސަބަބުން ދިވެހި ދައުލަތަށް ލިބޭ އާމްދަނީ އިތުރުވެގެންދާނެކަމަށް މޯލްޑިވްސް ކަސްޓަމްސް ސަރވިސްއިން ވިދާޅުވެއްޖެއެވެ.\nމި މުއާހަދާގައި ރާއްޖެއިން ބައިވެރިވެފައިވަނީ މިމަހުގެ 20 ވަނަ ދުވަހު ބެލްޖިއަމްގެ ބްރަސަލްސްގައި ހުންނަ ދުނިޔޭގެ ކަސްޓަމްސް ޖަމިއްޔާގެ (ޑަބްލިއުސީއޯ)ގެ މައި އިދާރާގައި ބޭއްވި ރަސްމިއްޔާތެއްގައެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގުރާމްގައި ވާހަކަދައްކަވަމުން ޗީފް ކަސްޓަމް އޮފިސަރ ޒޫނާ އަޙްމަދު ވިދާޅުވީ، މި މުއާހަދާގައި ރާއްޖެއިން ބައިވެރިވުމުގެ ސަބަބުން ގިނަ ފައިދާތަކެއް ލިބިގެންދާނެކަމަށެވެ. އެގޮތުން ދައުލަތައް ލިބޭ އާމްދަނީ އިތުރުވެގެންދާނެކަން އޭނާ ވަނީ ފާހަގަކުރައްވާފައެވެ.\nޒޫނާ ވިދާޅުވީ، މި މުއާހަދާގެ ސަބަބުން މުދާ ކްލިއަރކުރުން އަވަސްވެ، މުދާ ބޭލުން އިތުރުވެގެންދާނެކަމަށެވެ. މީގެއިތުރުން ކަސްޓަމްސްގެ މަސައްކަތް ހަރުދަނާވެ ނޭދެވޭ ގޮތުގައި ރައްޖެ އެތެރެކުރެވޭ ތަކެތިން ދާ ރެވެނިއު ލީކްއޭޖް މަދުވެގެންދާނެއެވެ. އަދި ފޮރިން ޑައިރެކްޓް އިންވެސްޓްމަންޓް އިތުރުވެ، ވިޔަފާރީގައި ވާދަވެރިކަން އިތުރުވެގެންދާނެކަންވެސް އޭނާ ވަނީ ފާހަގަކުރައްވާފައެވެ.\n"މި މުއާހަދާގެ ސަބަބުން ދައުލަތުގެ އާމްދަނީ އެބަ އިތުރުވޭ. ކަސްޓަމްސްގެ އެންމެ މައިގަނޑު އެއް ރޯލެއް އެއީ ދައުލަތުގެ އާމްދަނީ ހިމާޔަތްކުރުން. މުދާ ކްލިއަރކުރުން އަވަސްކޮށްދޭ. ވިޔަފާރީގެ ހަރަދުކުޑަވެގެންދާނެ. ކަސްޓަމްސް ޕްރޮސީޖަރތައް ސިންޕްލިފައިވެގެންދިއުމާ އަދި ހަމަ މުދާ ބަނދަރުގައި ހޭދަވާ ވަގުތު މަދުވުމުން މުދާ ބޭލުން އިތުރުވެގެންދާނެ. އެތެރެވަމުންދާ މުދާތައް އިތުރުވެ، ދައުލަތައް ލިބޭ އިންޕޯޓް ޑިއުޓީ އިތުރުވެގެންދާނެކަމަށް ބެލެވޭ." ޒޫނާ ވިދާޅުވިއެވެ.\nކަސްޓަމްސްގެ ގިނަ މިންގަނޑުތަކާއި އާރުކޭސީގެ ގިނަ މިންގަނޑުތަކާއި މިހާރުވެސް ވަނީ އެލައިންވެފައިކަމަށް ކަސްޓަމްސްއިން ވިދާޅުވެއެވެ. އަދި ބައެއް މިންގަނޑުތައް އިސްލާހުކުރުމުގެ މަސައްކަތް ކަސްޓަމްސްއިން މިހާރު ދަނީ ކުރަމުންނެވެ.


Europe Gai Kulhey Woo Lee Aky Raajje Ah Kurimathivaane Bireh - Vaguthu\nމުޅި ދުނިޔެއަށް ބޮޑު ރޯގާއެއް ފެތުރިދާނެ ކަމުގެ އިންޒާރު - 21 ގަޑިއިރު ކުރިން\nޔޫރަޕްގައި ކުޅެމުން އަންނަ ވޫ ލީ އަކީ ރާއްޖެ ޓީމަށް ކުރިމަތިވާނެ ބިރެއް\nމިރޭ ރާއްޖެ ގަޑިން 20:00 ގައި ވޯލްޑްކަޕް އަދި އޭޝިއަން ކޮލިފިކޭޝަންގެ މެޗެއްގައި ރާއްޖެ އާއި ޗައިނާ ބައްދަލުކުރާ މެޗަކީ ގިނަ ބައެއްގެ ލޯ އަމާޒުވެފައިވާ މެޗެކެވެ. އަމިއްލަ ފަސްގަނޑުގައި ރާއްޖެ ޓީމުން މީގެ ކުރިން އޭޝިއާގެ ބޮޑެތި ބާރުތަކާއި ކުޅެ ރަނގަޅު ނަތީޖާތަކެއް ނެރެފައިވާއިރު މިރޭގެ މެޗުގައި ވެސް ދިވެހިން އުއްމީދު ކުރަނީ އެފަދަ ނަތީޖާ އަކަށެވެ.\nދުނިޔޭގެ ތާރީޚުވެސް ދުށް އެންމެ މޮޅު އެއް ކޯޗު ކަމަށްވާ މާސެލޯ ލިއްޕީގެ އިރުޝާދުގެ ދަށުން ދޮންވެ ފައްކާވެފައި އޮތް ޗައިނާގެ ވަރުގަދަ ޓީމާ ދެކޮޅަށް ރާއްޖެ ނުކުންނަ އިރު އެ ޓީމުގެ ފަރާތުން ރާއްޖެ ޓީމަށް ކުރިމަތިވާނެ އެންމެ ބޮޑު އެއް ދުއްތުރާ އަކަށްވާނީ ސްޕެއިންގެ އެސްޕާންޔޮލް އަށް ކުޅެމުން އަންނަ ތަޖުރިބާކާރު އަދި އެހާމެ ހުނަރުވެރި ފޯވަޑް ވޫ ލީ އެވެ.\nޗައިނާ ގައުމީ ޓީމުގައި ހިމެނޭ އެއް ކުޅުންތެރިޔަކު ފިޔަވާ އެހެން ހުރިހާ ކުޅުންތެރިންނަކީ ވެސް ޗައިނީސް ލީގުގައި ކުޅޭ ކުޅުންތެރިންނެވެ. ގައުމުން ބޭރު ލީގެއްގައި ކުޅޭ ހަމައެކަނި ކުޅުންތެރިޔަކީ ފޯވާޑް ވޫ ލީއެވެ. އޭނާ ވަނީ މިހާތަނަށް ގައުމީ ޓީމަށް 63 މެޗު ކުޅެދީ 15 ގޯލު ޖަހާފައެވެ.\nއުމުރުން 27 އަހަރުގެ ލީ އަކީ 2005 ވަނަ އަހަރު ޖެންބާއޮ ފުޓްބޯޅަ އެކަޑަމީން ތަމްރީން ލިބިގެން ޕްރޮފެޝަނަލް ފުޓްބޯޅަ އަށް ނޭވާލި ކުޅުންތެރިއެކެވެ. ޖެހިގެން އައި އަހަރު ޗައިނީސް ސުޕާ ލީގުގެ ޝަންގްހާއީ އެސްއައިޕީޖީ އަށް ކުޅެން ފެށި ލީ ވަނީ އެޓީމްގައި 13 އަހަރު ހޭދަކޮށްފަ އެވެ. 250 އަށްވުރެ މެޗު ކުޅެދީ 169 ލަނޑު ޖަހައި ކްލަބުގެ ތާރީޚުގައިވެސް އެންމެ ގިނަ ލަނޑު ޖެހި ކުޅުންތެރިއާ އަކީ މުޅި ޗައިނީސް ލީގުންވެސް ފާހަގަކޮށްލެވުނު އެންމެ މޮޅު އެއް ކުޅުންތެރިއާ އެވެ. އޭނާ އަކީ އެ ލީގުގައި ދެވަނަ އަށް އެންމެ ގިނަ ލަނޑު ޖަހާފައިވާ ކުޅުންތެރިއާކަންވެސް ފާހަގަކޮށްލެވެ އެވެ.\nޝަންގްހާއީ ޓީމާއެކު ކެރިއަރުގެ ބޮޑުބައެއް ހޭދަކުރުމަށްފަހު މިދިޔަ އަހަރުގެ ޖެނުއަރީ މަހު ލީ ސްޕެއިން އަށް ބަދަލުވި އެވެ. ތިން އަހަރުގެ ކޮންޓްރެކްޓް އެއްގެ ދަށުން ލީ ކްލަބް އެސްޕާންޔޮލް އަށް ބަދަލުވީ ދެ މިލިއަން ޕައުންޑްގެ ފީއެއްގަ އެވެ.\nލީ ފާހަގަކުރެވިފައިވަނީ ކޮއްޓަން މޮޅު، ގޯލާއި ރައްޓެހި އަދި ދަނޑުމަތީގެ މޫވްމެންޓް ވަރަށް ރަނގަޅު ކުޅުންތެރިއެއްގެ ގޮތުގަ އެވެ. ޔޫރަަޕްގަ އާއި ދުނިޔޭގައިވެސް ފާހަގަކޮށްލެވޭ މޮޅެތި ކުޅުންތެރިންނާއި ކުރިމަތިލައި ތަޖުރިބާ ހޯދާފައިވާ ލީ ކޮންޓްރޯލް ކުރުމަކީ މިރޭ ދިވެހި ޑިފެންޑަރުންނަށް ކުރިމަތިވާނެ އުނދަގުލަކަށްވާނެ އެވެ. އޭނާ އަކީ ހަލުވި އަދި ''އޮފްދަ ބޯލް'' ގައި ޗައިނާ ޓީމްގައި އެފަދަ ދެވަނަ އެއް ނެތް ތޫނުފިލި ފޯވަޑް އެކެވެ.\nރާއްޖެ އާއި ޗައިނާގެ މެޗު މިރޭ ފަށާއިރު މި މެޗަކީ ކޮލިފައިންގައި ކުރިއަށް ދިއުމަށް ދެޓީމަށްވެސް މުހިއްމު މެޗެކެވެ. ކޮލިފިކޭޝަންގެ ފުރަތަމަ މެޗުގައި ޗައިނާ ނުކުންނާނީ ސީދާ މޮޅަކަށް ކަމަށް އެޓީމުގެ ތަޖުރިބާކާރު ކޯޗު ލިއްޕީ ވަނީ ބުނެފަ އެވެ. ކޮންމެ ގޮތެއްވިޔަސް ރާއްޖެ މި ނުކުންނަނީ ގަލޮޅު ދަނޑުގައި ފެންނާނެ އެންމެ މޮޅު ކޯޗުގެ އިރުޝާދާއެކު މޮޅު ކުޅުންތެރިންތަކެއް ހިމެނޭ ޓީމަކާއި ދެކޮޅަށެވެ. އުނދަގޫ ވާނެކަން ޔަގީނެވެ.\nއެންމެ ބޮޑު އިސްކަމެއްދޭނީ ރައްޔިތުންގެ ސަލާމަތާއި ރައްކާތެރިކަމަށް- ޗައިނާ ރައީސް\nކޮވިޑް-19 އާއި ގުޅިގެން ޗައިނާއިން ތިން ނޫސްވެރިޔަކު ބޭރު ކޮށްފި\nކޮވިޑް-19: ޗައިނާގައި ބާއްވާ ބޮޑެތި މުބާރާތްތައް ފަސްކޮށްފި\nސެޕްޓެމްބަރު 10, 2019 14:55\nއަޅުގަނޑު ވަރައް އުފާވާނެ ޗައިނާ ތަފޯބޮކޮން ރާްްޢްޖެކޮޅައް 14 ވަރައް ގޯލުޖަހާ މެޗެއް ކުޅެން ދެން ނުކެރޭވަރައް ލަދުގަންނަވާލައިފިޔާ! ދިވެހިންނައް މިހާރުދެއް ނުވެއޮތް ކަމަކީ ވޯލްކަފައް އޮލިފައިވުންތޯ؟ ފުޓުބޯލަޔަކީ މިގައުމުގަ ދައުލަތައް އެއްވެސްޗެއްލިބޭ ކަމަކައް ނުވާއިރު، ބޮޑުހަދެއްކޮގެން ތިފަދަ މުބާރާތް ތަކުގަ ބައިވެރި ވުމަކީ އިސްރާފުކުރުން ކަމުގަދެކެން! އަހަރެމެނަކީ މުސްލިމުނައް ވާއިރު ތިފަދަ އިސްރާފުތަކާ ދުރުވުން ބުއްދިވެރި!\nސެޕްޓެމްބަރު 10, 2019 14:56\nސެޕްޓެމްބަރު 11, 2019 06:26\nސެޕްޓެމްބަރު 11, 2019 06:31


މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ\nމިނިސްޓްރީ އޮފް ނޭޝަނަލް ޕްލޭނިންގ، ހައުސިން އެންޑް އިންފްރާސްޓްރަކްޗަރގެ ފަރާތުން އައްޑޫސިޓީގައި ގާއިމް ކުރުމަށް ހަމަޖެހިފައިވާ ޕްރޮޖެކްޓް އިމްޕްލެމެންޓޭޝަން ޔުނިޓްގެ އޮފީސް ހިންގުމަށް 1 (އެކެއް) އަހަރު ދުވަހަށް 1500 އަކަ ފޫޓަށް ވުރެން ކުޑަ ނުވާ އިމާރާތެއް ސ.ހިތަދޫ އިން ކުއްޔަށް ދޫކުރާނެ ފަރާތެއް ހޯދުމަށް\nމިނިސްޓްރީ އޮފް ނޭޝަނަލް ޕްލޭނިންގ، ހައުސިން އެންޑް އިންފްރާސްޓްރަކްޗަރގެ ފަރާތުން އައްޑޫސިޓީގައި ގާއިމް ކުރުމަށް ހަމަޖެހިފައިވާ ޕްރޮޖެކްޓް އިމްޕްލެމެންޓޭޝަން ޔުނިޓްގެ އޮފީސް ހިންގުމަށް 1 (އެކެއް) އަހަރު ދުވަހަށް 1500 އަކަ ފޫޓަށް ވުރެން ކުޑަ ނުވާ އިމާރާތެއް ސ.ހިތަދޫ އިން ކުއްޔަށް ދޫކުރާނެ ފަރާތެއް ހޯދުމަށް ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުތުހަމަވާ ހުރިހާ ފަރާތްތަކަށް ހުޅުވާލަމެވެ.\nބީލަމާއި ގުޅޭ މަޢުލޫމާތު ސެޝަން 21 އޮކްޓޯބަރ 2021 ވާ ބުރާސްފަތި ދުވަހުގެ ހެނދުނު 11:00ގައި އޮންލައިންކޮށް ބޭއްވުމަށް ވަނީ ހަމަޖެހިފައެވެ. އެހެންކަމުން މަޢުލޫމާތު ސެޝަންގައި ބައިވެރިވާން ބޭނުންވާ ފަރާތްތަކުން 20 އޮކްޓޯބަރ 2021 ވާ ބުދަ ދުވަހުގެ ހެނދުނު 14:00 ގެ ކުރިން [email protected] އަށް އީމެއިލް މެދުވެރިކޮށް އަންގަވައިދެއްވުން އެދެމެވެ.\nއިތުރު މަޢުލޫމާތު ސާފުކުރައްވަން ބޭނުންފުޅުވެ ވަޑައިގަންނަވާނަމަ 25 އޮކްޓޯބަރ 2021 ވާ ހޯމަދުވަހުގެ މެންދުރު 12:00ގެ ކުރިން [email protected] އަށް އީމެއިލް ކޮށްދެއްވުން އެދެމެވެ.\nބިޑްހުޅުވުމަށްހަމަޖެހިފައިވަނީ26 އޮކްޓޯބަރ 2021 އަންގާރަ ދުވަހުގެހެނދުނު 11:00ގައި ސ.ހިތަދޫ ޕަބްލިކް ވާރކްސް ސާރވިސް ސައިޓް އޮފީހުގައެވެ.\nމި ދުވަސްވަރަކީ ކޮވިޑް-19 ގެ ބަލިމަޑުކަން ބާރުމިނުގައި ފެތުރެމުންދާ ދުވަސްވަރެއްކަމުން ބީލަން ހުށަހެޅުއްވުމަށް ވަޑައިގަންނަވާ ފަރާތްތަކުން ހެލްތް ޕްރޮޓެކްޝަން އޭޖެންސީއިން ދެއްވާފައިވާ އިރުޝާދާއި އެއްގޮތްވާ ގޮތަށް ޢަމަލު ކުރުމަށް ދަންނަވަމެވެ.\n08 ރަބީޢޫލްއައްވަލް 1443 ހ.\n14 އޮކްޓޯބަރ 2021 މ.\nޕަބްލިޝްކުރި ގަޑި: 17:11\nސުންގަޑި: 26 އޮކްޓޫބަރު 2021 11:00\n- ީމައުލޫމާތު ކަރުދާސް


Karantu massala haluhvaan othee cable Network badhalukoh,ithuru generator eh libigen: Nellaidhoo council\nނެއްލައިދޫ ކައުންސިލްގެ ރައީސް އިބުރާހިމް ނާޒިމް: ކޭއޯ ފޮޓޯ\nކަރަންޓްގެ މައްސަލަ ހައްލުވާން އޮތީ ކޭބަލް ނެޓްވޯކް ބަދަލުކޮށް އިތުރު ޖަނަރޭޓަރެއް ލިބިގެން: ނެއްލައިދޫ ކައުންސިލް\nއިތުރު ޖަނަރޭޓެއް ގެނެސް، މިހާރު ހުރި ޖަނަރޭޓަރުތައް އޯވާހޯލް ކުރި ނަމަވެސް ކަރަންޓު ގުޅާފައިވާ ކޭބަލްތައް ބަދަލު ނުކުރާނަމަ ކަރަންޓުގެ މައްސަލައަށް އެކަށީގެންވާ ހައްލެ ނުލިބޭނެކަމަށް ނެއްލައިދޫ ކައުންސިލް ރައީސް އިބްރާހިމް ނާޒިމް ވިދާޅުވެއްޖެ އެވެ.\nކޭއޯއަށް މައުލޫމާތު ދެމުން ނާޒިމް ވިދާޅުވީ ކޭބަލް ނެޓުވޯކަކީ ގިނަ ދުވަސްވެފައިވާ ނެޓުވޯކަކަށްވެފައި އެކަށީގެންވާގޮތުގައި ގޭބިސީތަކަށް ކަރަންޓު ފޯރުކޮށް ނުދެވޭ ކަމަށެވެ. އަދި ކޭބަލްތައް ބަދަލު ކުރުމުގެ ރަސްމީ ލިޔެކިޔުންތައް މިހާތަނަށް ލިބިފައިނުވިނަމަވެސް ފެނަކައިން ކޭބަލް ހޯދުމުގެ މަސައްކަތް ކުރަމުންދާކަމަށް އެފަރާތުން ވިދާޅުވެފައިވާކަމަށް ނާޒިމް ވިދާޅުވި އެވެ.\nމިވަގުތު ނޮޅިވަރަމުން 180 ކިލޯގެ ޖަނަރޭޓަރެއް ގެނެސް އިންސްޓޯލް ކުރުމުގެ މަސައްކަތް ކުރަމުން ދާކަމަށާއި އެ ޖެނަރޭޓަރު އިންސްޓޯލް ކުރެވުނުހާ އަވަހަށް ރަށުގައި ބޭނުން ކުރަމުން އައި ދެ ޖަނަރޭޓަރު އޯވާހޯލް ކުރުމުގެ މަސައްކަތް ފަށާނެ ކަމަށެވެ.\n" ނޮޅިވަރަމުން ގެނައި ޖަނަރޭޓަރު އިންޖީނުގެ ގެއަށް ވައްދާނެހާ ޖާގަ ނެތުމުން އިންޖީނުގޭގައި ވަގުތީ ތަނެއް ހަދާ ދާއިމީކޮށް އެ އިންޖީނު ބެހެއްޓޭނެ ވަރު ބެޑެއް އަޅައިގެން އެ އިންޖީނު އިންސްޓޯލް ކުރުމުގެ މަސައްކަތް ކުރަމުން ދަނީ" ނާޒިމް ވިދާޅުވި އެވެ.\nނާޒިމް ވިދާޅުވީ އެ އިންޖީނު އިންސްޓޯލް ކުުރެވުމުން ރަށުގައި ހުރި އިންޖީނުތައް ފަހަރަކު އިންޖީނެ އޯވަހޯލް ކުރުމުގެ މަސައްކަތް ފެށޭނެ ކަމަށާއި މިވަގުތުވެސް ފެނަކައިގެ ޓީމް އެރަށުގައި ހަރަކާތްތެރިވަމުންދާ ކަމަށެވެ.\nމިހާރުވެސް ދޭތެރެ ދޭތެރެއިން ރަށުން ކަރަންޓު ކެނޑެމުން ދާކަން ފާހަގަކޮށް ނާޒިމް ވިދާޅުވީ ރޭ ދަންވަރުވެސް ކަރަންޓު ކެނޑުނު ކަމަށާއި، މިހާރު ކަރަންޓު ފޯރުކޮށްދިނުމަށް އަޅާފައިވާ އެންމެ ފަލަ ކޭބަލްވެސް ވަނީ ހަލާކުވެފައިކަމަށެވެ.\nނާޒިމް ވިދާޅުވީ ރޯދަމަހު ކަރަންޓް ބޭނުންކުރާ ވަރު އިތުރުވާނެ ކަމަށާއި އެހެންކަމުން އިންޖީނު އިންސްޓޯލްކޮށް ހޯވަހޯލްކުރިނަމަވެސް ކަރަންޓްގެ މައްސަލަ ރޯދަމަހުވެސް ހައްލުވާނެކަމަށް ލަފާނުކުރެވޭ ކަމަށެވެ. މިހާރުވެސް ދުވަހެއް ދުވަހަކަށް އިލެކްޓޯނިކްސް ސާމާނު ގެނެސް އެތަކެތި ގޭބިސީތަކުގައި ބޭނުންކުރާ މިންވަރު އިތުރުވަމުންދާކަން ފާހަގަކުރައްވަމުން ނާޒިމް ވިދާޅުވީ މިހާރުކުރަމުންދާ މަސައްކަތުން ލިބިގެންދާނީ އަހަރެއްހާ ދުވަހުގެ ވަގުތީ ހައްލެއް ކަމަށެވެ.\nމިހާރުވެސް ގޭބީސީތަކުން ގާތްގަނޑަކަށް 230 ކިލޯ ވޯޓުގެ ކަރަންޓު ދުވާލެއްގެ މައްޗަށް ބޭނުކުރަމުން ދާއިރު މިއީ ކޭބަލްތައް ބަދަލުކޮށް އިތުރު ޖެނެރޭޓަރު ހޯދައިގެން ނޫނީ ހައްލު ނުވާނެ މައްސަލައެއްކަން ނާޒިމް ވިދާޅުވި އެވެ.\nލޯޑްބޮޑުވުމުގެ ސަބަބުން ދޭތެރެ ދޭތެރެއިން އެރަށުން ކަރަންޓް ކެނޑޭތާ ދެމަހަށްވުރެ ގިނަ ދުވަސްވަނީ ވެފައި އެވެ. އަދި މިމަހު 10 ވަނަ ދުވަހުން ފެށިގެން ފެނަކައިގެ ޓީމެއް ކަރަންޓު މައްސަލަ ހައްލު ކުރުމަށް އެރަށުގައި ދަނީ ހަރަކާތްތެރި ވަމުންނެވެ.


މުޞީބާތްތައް ލުއިވާނީ ކިހިނެތް2– DhiSalafiyyah\nމުޞީބާތްތައް ލުއިވާނީ ކިހިނެތް 2\n31/12/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nﷲ ތަޢާލާގެ ނިޔާކުރެއްވުމާއި ޚަލްޤުކުރެއްވުމާ އަދި ތަދުބީރުކުރެއްވުމާމެދު ޔަޤީންކުރާށެވެ. އަދި އެއިލާހު މެދުވެރިކުރެއްވާ އިމްތިޙާނުތަކާއި ކުރައްވާ ޙުކުމްފުޅުތަކަށް ކެތްތެރިވާށެވެ. އަދި އެއިލާހުގެ އަމުރުފުޅަށް ބޯލަނބާށެވެ. ފަހެ ދުނިޔެ ވަށާލެވިގެންވަނީ އުނދަގޫތަކާއި ކިލަނބުކަމުންނެވެ. އަދި އެތަނުގެ ތަބީޢަތުގައިވަނީ ދަތިކަމާއި ނާމާންކަމެވެ.\nއިބްނު މުފްލިޙު ވިދާޅުވިއެވެ. ޝައިޚުލް އިސްލާމް (އިބްނު ތައިމިއްޔާ)، ވަރަށް ގިނައިން މިބައިތުތަކުން މިޘާލު ޖައްސަވައެވެ.\nبَينا يَرى الإِنسان فيها مُخبِراً … حَتّى يُرى خَبَراً مِنَ الأَخبارِ\nطُبِعَت عَلى كدرٍ وَأَنتَ تُريدُها … صَفواً مِنَ الأَقذاءِ وَالأَكدارِ\nމާނައީ: އެއްދުވަހު، އިންސާނާއީ ޚަބަރު ފަތުރާ މީހަކަށް ވެދާނެއެވެ. އެހެން އުޅެނިކޮށް ފެންނާނީ އޭނާވެސް ޚަބަރަކަށްވެފައި ވަނިކޮށެވެ.\nކިލަނބުކަމެއްގައި (ދުނިޔެ) ލެއްވިފައިވާއިރުވެސް ތިބާ ތިޔަ ބޭނުންވަނީ އެއްވެސް ހަޑިކަމެއް، ކިލަނބުކަމެއް ނުވާ ސާފު އެއްޗެއްގެ ގޮތުގައި އެހޯދާށެވެ. (މިޅެމަކީ އަބުލް ޙަސަން އައްތިހާމީ، އެކަލޭގެފާނުގެ ދަރިކަލުން ނިޔާވުމުން ލިޔުއްވި ޅެމެކެވެ.)\nޤަޟާ ޤަދަރަށް އީމާންވާށެވެ. އެއަށް އީމާންވުމަކީ އީމާންކަމުގެ ރުކުންތަކުގެ ތެރެއިން ރުކުނެކެވެ. ތިބާ އެދޭ ކޮންމެ ކަމެއް ޙާޞިލެއް ނުވާނެއެވެ. މެދުނުކެނޑި ﷲގެ ޙަޟްރަތުގައި ދުޢާދަންނަވާށެވެ. އަދި ﷲ އަށްޓަކައި އިޚްލާޞްތެރިވާށެވެ. ތިބާއަށްޓަކައި ދޮރުތައް ހުޅުވިގެންދާނެއެވެ. އަދި އެދޭ ކަންތައްތައް ޙާޞިލުވަމުން ދާނެއެވެ. އަދި މީސްތަކުންގެ އަތުގައިވާ އެއްޗަކާމެދު އުންމީދު ކަނޑާލާށެވެ. އޭރުން ތިބާވާހުށީ އެންމެ ފުދުންތެރި މީހާއަށެވެ. އަދި މާޔޫސް ނުވާށެވެ. އެއީ ތިބާ ނިކަމެތިވެގެންދާނެ ކަމެކެވެ.\nއަދި ﷲ ތަޢާލާ ތިބާއަށް ދެއްވި ގިނަގުނަ ނިޢުމަތްތަކުގެ މަތިން ހަނދުމަކުރާށެވެ. އަދި ﷲ ތަޢާލާގެ ނިޔާއާމެދު ރުހި، ހިތާމަތައް ފިލުވާލާށެވެ. ރޭގަނޑު ދިގުލައިގެން ދިޔަސް ހެނދުނުގެ އަލިކަމާއެކު އެކަން ނިމޭނެއެވެ. ކަންބޮޑުވުމުގެ އެންމެ ފަހު ކޮޅަކީ ލުއިކަމުގެ ފެށުމެވެ. ﷲ ތަޢާލާގެ ޙަޟްރަތުގައި އާދޭސް ދަންނަވާށެވެ. ތިބާއަށް ދިމާވެފައިކަން، ލުއިފަސޭހަކަމަށް ބަދަލުވާނެއެވެ. ﷲ ތަޢާލާގެ ޙަޟްރަތުން ވާތްގަށް އެދޭމީހަކު، ކެތްތެރިކަމުގެ ތަށިން އުނދަގުލާއެކުވިޔަސް ބޮއެފިނަމަ އެމީހަކަށް (އުނދަގޫތަކުން) ނުކުންނާނެ މަގެއް ފެނިގެންދާނެއެވެ.\n الآداب الشرعية 2/247


Nirubaverikamuge Thuhumathugai Vilimale'in Meehaku Hayyarukohfi - Vaguthu\nވިލިމާލެ-- ފޮޓޯ: މުހައްމަދު ސުވައިދު\nނިރުބަވެރިކަމާއި ދެކޮޅަށް ފުލުހުން ހިންގި އޮޕަރޭޝަނެއްގައި ވިލިމާލެއިން މީހަކު ހައްޔަރުކޮށްފިއެވެ.\nއެނގިފައިވާ ގޮތުގައި ވިލިމާލެއިން ފުލުހުން ހައްޔަރު ކުރީ ފިރިހެނެކެވެ. އޭނާ ހައްޔަރުކޮށް ބަންދާއި މެދު ގޮތެއް ނިންމަން އިއްޔެ ކްރިމިނަލް ކޯޓުގައި ސިއްރު އަޑުއެހުމެއް ކުރިއަށް ދިޔައެވެ.\nކްރިމިނަލް ކޯޓުގައި އަޑުއެހުމެއް އޮތް ކަން އެ ކޯޓުން ޔަގީން ކޮށްދީފައިވެއެވެ. ފުލުހުން ވިދާޅުވެފައިވަނީ، ވިލިމާލޭގައި ކުރިއަށްދާ ފުލުހުންގެ އޮޕަރޭޝަނާއި ގުޅޭ ގޮތުން މައުލޫމާތު ފަހުން ހާމަ ކުރާނެ ކަމަށެވެ.\nމިދިޔަ މެއި މަހުގެ ހަވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އަވަހާރަކޮށްލަން ދިން ބޮމުގެ ހަމަލާއަށް ފަހު، ފުލުހުންގެ އޮޕަރޭޝަންތައް ވަނީ ވަރުގަދަކޮށްފައެވެ.\nފުލުހުން ވަނީ މާލެ ސަރަހައްދުގެ އިތުރުން މާލެ އަތޮޅުގެ އެކި ރަށްރަށާއި އައްޑޫ ސިޓީގައި ވެސް ބޮޑު އޮޕަރޭޝަނެއް ހިންގައިފައެވެ.\nމެއި ހައެއްގެ ހަމަލާގެ ކުރިން ވެސް، ރ. މަޑުއްވަރީއާއި ތ. ތިމަރަފުށީގައި ފުލުހުން ހިންގި އޮޕަރޭޝަނެއްގައި ހަރުކަށި ފިކުރު ފަތުރާ ކަމުގެ ތުހުމަތުގައި ބަޔަކު ހައްޔަރުކޮށްފައިވެއެވެ.\nނަޝީދު އަވަހާރަކޮށްލަން ދިން ބޮމުގެ ހަމަލާގެ އިތުރުން، މަޖިލީހުގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލުމާއި، ނޫސްވެރިޔާ އަހްމަދު ރިލްވާނާއި ބްލޮގަރު ޔާމީން ރަޝީދު މަރާލުމުގެ ފަހަތުގައި ވެސް ތިބީ ހަރުކަށި ފިކުރު ފެތުރުމުގެ ވިއުގައެއްގެ ބަޔަކު ކަމަށް ފުލުހުން ބުނެއެވެ.\nއިންސާނެެއްގެ ފުރާނަ ދުއްވާލަން ތައްޔާރަށް ތިބޭ ވަރަށް ދީނީ ގޮތުން ފިކުރު ހަރުކަށި ވެފައި ތިބި 1،400 އަށް ވުރެ ގިނަ ދިވެހިން ރާއްޖޭގައި އުޅޭ ކަމަށް ޕޮލިސް ކޮމިޝަނަރު މުހައްމަދު ހަމީދު ވިދާޅުވެފައިވެއެވެ.


Covid -19 ge balimadukan ekkoh nahthaalun naadhiru: WHO | Hurihaa.mv\nކޮވިޑް -19ގެ ބަލިމަޑުކަން އެއްކޮށް ނައްތާލުން ނާދިރު: ޑަބްލިއުއެޗްއޯ\nPublished on 09 Sep 2021, 06:13\nޑަބްލިއުއެޗްއޯގެ ހެލްތު އެމަޖެންސީ ޕްރޮގްރާމްގެ އެގްޒެކެޓިވް ޑިރެކްޓަރު މާކް ރަޔާން މީޑިއާތަކާ ވާހަކަ ދައްކަވަނީ.\nޖެނީވާ (08 ސެޕްޓެމްބަރު) - ދުވަހަކަށް ވުރެ ދުވަހެއް ކޮވިޑް -19 މިއުޓޭޓްވެ، އާދައިގެ ރޯގާއަކަށް ބަދަލުވަމުން ދާތީ މި ބަލިމަޑުކަމުން އެއްކޮށް ސަލާމާތްވުން ނާދިރު ކަމަށާއި މި ބަލިމަޑުކަން ދިގު މުއްދަތަކަށް އަހަރުމެންނާއެކު ވުން އެކަށީގެންވާ ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ބުނެފި އެވެ.\n"އިންފްލުއެންޒާ ވައިރަސްތަކާ އެއްފަދައިން މި ވައިރަސް ވެސް މިއުޓޭޓްވެ ދިގު މުއްދަތަކަށް އަހަރުމެންނާއެކު ވުމުގެ ފުރުސަތު ވަރަށް ބޮޑު،" ޑަބްލިއުއެޗްއޯގެ ހެލްތު އެމަޖެންސީ ޕްރޮގްރާމްގެ އެގްޒެކެޓިވް ޑިރެކްޓަރު މާކް ރަޔާން ވިދާޅުވި އެވެ.\nމީގެ ކުރިން ވެސް އެ ޖަމިއްޔާއިން ވަނީ ވެކްސިންއިން ކޮވިޑް -19 ބަލިމަޑުކަން ދުނިޔެއިން އެއްކޮށް ނައްތާނުލެވިދާނެ ކަމަށް ބުނެފަ އެވެ. އޭގެ އިތުރުން ގިނަ ސިއްހީ މާހިރުން ވެސް ވަނީ ކުރިއަށް އޮތް ދުވަސްތަކުގައި ޖެހޭނީ ކޮވިޑާއެކު ދިރިއުޅެން ކަމަށް އިންޒާރު ދީފަ އެވެ.\n"ކުރިން ބަލި ނައްތާލެވިދާނެ ކަމުގެ އުއްމީދު އޮތް ނަމަވެސް މިހާރު އެއީ ވަރަށް ނާދިރު ކަމެއް،" ރަޔާން ވިދާޅުވި އެވެ.\nކޮވިޑްގެ ޕެންޑެމިކް ފެށިގެން އައި އިރު ބަލިމަޑުކަމާ ދެކޮޅަށް ދުނިޔޭގެ ގައުމުތަކުން އެދެވޭ ފިޔަވަޅުތަކެއް އެޅި ނަމަ މިއަދުގެ ހާލަތު ވަރަށް ތަފާތުވީސް ކަމަށް ޑަބްލިއުއެޗްއޯގެ އޮފިޝަލުން ބުނެ އެވެ. – ސީއެންބީސީ\nކޮވިޑް-19 ދުނިޔެ ޑަބްލިއުއެޗްއޯ\nލލ 1 month ago\nކޮވިޑަކީ އޭގެ ފެށުމުގައި ވެސް އިންފުލުއެންޒާ ފޫލޫ އާދައިގެ ރޯގާއެއް. މީތި ބޮޑުކުރީ ވެސް ތިޔަ ޑަބުލިއެޗްއޯ އަދި ކުޑަކޮށް އާދައިގެ ރޯގާޔަކަށް ހެދިވެސް ތިމީހުން. ޔަހޫދީން ޗަރުކޭސް ކުޅެނީ!


galehiri: ބާރުގަދަ އަތޮޅުވެރިން\nއަތޮޅުވެރިންގެ ބާބަކީ ކިޔައި، ނިމިފައިވާ ބާބެކެވެ. މިހާރު ކިޔަމުންދަނީ އަތޮޅު ކައުންސިލަރުންގެ ބާބެވެ. ނަމަވެސް ހަނދާނާއި ތާރީޚަށްޓަކައި އަތޮޅުވެރިންގެފޮތް ހުޅުވައިލައި އޭގެތެރެއިން ބާރުގަދަ އަތޮޅުވެރިންގެ ބާބު ކިޔައިލުމަކީވެސް އޮތްކަމެއް ނޫންތޯއެވެ. އަތޮޅު ކައުންސިލަރުންގެ ބާބު ފެށިފައިވަނީ ލާމަރުކަޒީ ގާނޫނޭ ކިޔުނު އެފަދަ ދެވަނައެއްނެތް ކަމަށް ބުނެވޭ ފުރިހަމަ ގާނޫނަކަށް ޢަމަލުކުރަންފެށި ފަހުންނެވެ. އޭގެކުރިން އިދާރީގޮތުން ހިންގުމުގެ ފަސޭހައަށްޓަކައި ބަހާލައިފައިވާ ރާއްޖޭގެ ކޮންމެ އަތޮޅެއްގައި ހުންނަވާ އެންމެ އިސް ވެރިއަކީ އަތޮޅުވެރިޔާއެވެ. އެންމެ ބޭފުޅެކެވެ.\nލާމަރުކަޒީ ގާނޫނޭ ކިޔުނު ގާނޫނަށް ޢަމަލުކުރަން ފެށިފަހުން ކޮންމެ އަތޮޅެއްގައި އެތައް އަތޮޅު ކައުންސިލަރުން ތިއްބަވައެވެ. ކައިރި މުސްތަޤުބަލެއްގައި ރާއްޖޭގެ މީހުންއުޅޭ ކޮންމެރަށަކަށް ނިސްބަތްވާ އަތޮޅު ކައުންސިލަރެއް ހުންނެވުމަކީވެސް ދުރުގައިއޮތް ކަމެއްނޫނެވެ. ވެދާނެކަމެކެވެ. އެއީ ރާއްޖޭގެ އަތޮޅުތަކުގައި މީހުންއުޅޭ ކޮންމެރަށެއް އަތޮޅު ކައުންސިލުގައި ތަމްސީލުކުރުމަކީ ބޭނުންތެރިކަމަކަށް ވެދާނެތީއެވެ.\nބާރުގަދަ އަތޮޅުވެރިންނަކީ ރައީސް މައުމޫންގެ ވެރިކަމުގެ ފަހުގެ އަހަރުތަކުގައި ޚާއްޞަބާރާއި ފުރިހަމަ އިޚުތިޔާރު ދެއްވައި އަތޮޅުތަކަށް ފޮނުއްވިކަމަށް ބުނެވޭ އަތޮޅުވެރިންނެވެ. މިއީ މިލިޔުމުގެ ފޮޓޯއިން ފެންނަގޮތަށް ކޮންމެހެން ހަށިގަނޑުގެ ބާރުގަދަ ބޭފުޅުންނެއްނޫނެވެ. އެބޭފުޅުންނަކީ އެހުރި ގޮތެއްގައި އެހުރި ބާރެއް އިންތިހާދަރަޖައިން މައްޗަށްގޮސް، ދަރަޖަތައްބަލާ އާލާތްތަކަށްވެސް އެދަރަޖައެއް އެނގުމެއްނުވާ އަތޮޅުވެރިންނެވެ.\nބާރުގަދަ އަތޮޅުވެރިންނޭ މިލިޔުމުގައި ދަންނަވާފައި އެވަނީ އެފަދަ ބޭފުޅުންނަށެވެ. މިހެންވުމުން މިލިޔުމުގެ ސުރުޚީއާއި ފޮޓޯއިން މާނަކުރެވޭ އެއްޗަކާއި ލިޔުމުގައި ދަންނަވާ އެއްޗަކާއި ދިމާނުވެޔޭ ހީފުޅުވެދާނެއެވެ. މިހީފުޅަކީ ތެދު ހީފުޅެކެވެ. ނަމަވެސް އެއީ އެހާ ބޮޑުކަމަކަށް ނުބެއްލެވުން އެދެމެވެ. އެހެނީ އަޅުގަނޑުމެންނަށްވުރެ މިގައުމުގެ ބޮޑެތިމީހުންނޭ އެބުނެވޭ ބައެއް ބޭފުޅުންވެސް އެބޭފުޅުން ވިދާޅުވާއެއްޗަކާއި އެބޭފުޅުން ޢަމަލުފުޅުކުރައްވާ ގޮތަކާއި ދިމަލެއް ނުވެއެއް ނޫންތޯއެވެ. މިއީ ދިވެހިރާއްޖެ މިދެކޭ ޒަމާނީ ޑިމޮކްރަސީގެ މުޅިން އައުބާބެއް ނޫންތޯއެވެ.\n"އަތޮޅުވެރިން" ކިޔަން ފެށުމުގެކުރިން އަތޮޅުތަކުގައި އެމަސައްކަތްކުރެއްވި ބޭފުޅުންނަށް "ކާރުދަވެރިން" "ވާރުވެރިން"ވެސް ކިޔައިފައިވެއެވެ. ކޮންމެނަމެއް ކިޔާފައި ވިޔަސް އެބޭފުޅުންގެ މަސްއޫލިއްޔަތަކީ އެފަހަރެއްގެ ގާނޫނާއި ގަވަޢިދާ އެއްގޮތަށް ނުވަތަ އެފަހަރެއްގެ ސަރުކާރުން އަންގަވާ ގޮތެއްގެމަތިން އެއަތޮޅެއްގައި ކަންހިންގަވައި ބެލެހެއްޓެވުމެވެ. ކާރުދަވެރިންނާއި ވާރުވެރިންނާއި އަތޮޅުވެރިންނަކީ ޒަމާނުއްސުރެ ފަތްކޮޅުދެއްވާ މަގާމެއްގެ ބޭފުޅުންނެވެ. މިކަން މިގޮތަށް ހިނގަމުންގޮސް ރައީސް ނާޞިރުގެ ވެރިކަމުގެ ފަހުކޮޅުގައި ފަތްކޮޅުދެއްވުން ނޯންނަ ދުވަސްވަރެއް ދިޔައެވެ. ނަމަވެސް އޭގެފަހުން ރައީސް މައުމޫންގެ ވެރިކަންފެށި އެވެރިކަން ނިމެންދެން ފަތްކޮޅުދެއްވުން އޮތެވެ. އޭގެފަހުން ރައީސް ނަޝީދުގެ ވެރިކަމުގައި އެމަގާމުގެ ބަދަލުގައި އަތޮޅު ކައުންސިލަރުގެ މަގާމު އުފައްދަވައި އެމަގާމަށް ބޭފުޅުން ހަމަޖެއްސެވިއެވެ.\nޚާއްޞަ ބާރާއި ފުރިހަމަ އިޚުތިޔާރުދެއްވި ކަމަށް ބުނެވޭ އަތޮޅުވެރިންނަކީ، ރާއްޖޭގައި ހަދާފައިހުރި ގާނޫނުތަކާއި ގަވަޢިދުތަކާއި ފޮތްފޮތުގައިވެސް އެބޭފުޅުންނަށް ދެއްވިކަމަށް ބުނެވޭ ޚާއްޞަ ބާރާއި ފުރިހަމަ އިޚުތިޔާރުގެ ވާހަކަ ޢާއްމުކޮށް ލިޔެވިގެންވާތީ ބަޔަކަށް ފެނިފައިނުވާ އަތޮޅުވެރިންނެވެ. އެބޭފުޅުންނަކީ ރާއްޖޭގެ އެންމެމަތީ ވެރިކަމުގެފަރާތުން އެބާރާއި އެއިޚްތިޔާރު ދެއްވާފައިއޮތް ބޭފުޅުންކަން އެހެންބަޔަކަށް އެނގެނީވެސް އެބޭފުޅުންނަށް މަގާމުގެ ފަތްކޮޅު ދެއްވުމަށްފަހު އަތޮޅާއި ޙަވާލުވެވަޑައިގަތުމަށް އަތޮޅަށް ވަޑައިގަންނަވާއިރު އަތޮޅުގެ މީސްތަކުންނަށް އަތޮޅުވެރިޔާ ތަޢާރަފްކޮށް ދެއްވުމަށްޓަކައި ފުރަމާލެއިން ވަޑައިގަންނަވާ ބޭފުޅަކު، މީސްތަކުން އެއްކޮށްގެން އެވާހަކަ ވިދާޅުވުމުންނާއި އަދި އޭގެފަހުން އެއަތޮޅުވެރިއެއްގެ ވާހަކަފުޅާއި އަދި ޢަމަލުފުޅުތައް ހުންނަ ގޮތުންނެވެ. އޭނާކުރައްވާ ކަންކަމުންނެވެ.\nރާއްޖޭގެ ބައެއް އަތޮޅުތަކުގެ އަތޮޅުވެރިންގެ ކިބައިން ޚާއްޞަބާރާއި ފުރިހަމަ އިޚުތިޔާރުގެ ރަނގަޅުނޫން ކަންކަންވަނީ ރާއްޖޭގެ ރައްޔިތުންނަށް ފެނި ތަޖުރިބާކުރެވިފައެވެ. ނަމަވެސް މިއާއިއެކުމެ ވަރަށްރަނގަޅު ޚުލްގުހެޔޮ، ރައްޔިތުންނަށާއި ދައުލަތަށާއި ގައުމަށް ވަފާތެރި ތެދުވެރި ބައެއް އަތޮޅުވެރިންވެސް ދިވެހި ގައުމުވަނީ ދެކިފައެވެ. ކުރިން ދެންނެވި ޚާއްޞަ ބާރާއި ފުރިހަމަ އިޚުތިޔާރުދެއްވި އަތޮޅުވެރިންތައް ފެނިފައިވަނީ ރައީސް މައުމޫންގެ ވެރިކަން ނިމުމުގެފެށުމާއި ހަމައިންނެވެ. ރާއްޖޭގެ ވެރިކަމުގެ އެންމެމަތީ ފަރާތްޕުޅުން މިއަތޮޅުވެރިން ތަކަށް ދެއްވިކަމަށް ބުނެވޭ އެފަދަ ޚާއްޞަބާރާއި ފުރިހަމަ އިޚުތިޔާރުގެ ދަށުން އެބޭފުޅުން އަތޮޅުތަކުގައި ކުރައްވަމުން ގެންދެވި ކަންކަމާއި އޭގެ ނަތީޖާއަކަށްވާނީ ކޮން ކަންކަމެއް ކިހިނެއްވުންކަން އޭރުވެސް އެނގިވަޑައިގެން އެވާހަކަފުޅު ދެއްކެވި މަދުނޫން ފަރާތްތަކެއް މިހާރުވެސް އެތިއްބެވީއެވެ.\nރާއްޖޭގެ އަތޮޅުތަކަށް އަތޮޅުވެރިން ހަމަޖެއްސެވުމުގައި ރާއްޖޭގައި އެފަހަރަކަށް އޮތް ވެރިކަމެއްގެތެރޭ ނުފޫޛުހުރި ބަސްވިކޭ ބައެއް ފަރާތްތަކުގެ ބާރު ފޯރުއްވަވައި އެކަން އެގޮތަށް ހިނގާފައިހުރިކަމުގެ ހެކި ލިބެއެވެ. ދިވެހިރާއްޖެދުށް ތަފާތު ވެރިންގެ ތަފާތު ވެރިކަމުގެތެރެއިން މިކަހަލަ ކަންކަމުގައި ކަމާއިނުބެހޭ މީހުންނަށް "ދަނޑި ނުބޭނުނު" ވެރިކަމަކީ ރައީސް ނާޞިރުގެ ވެރިކަންކަމުގައި ބުނާމީހުން މަދެއްނޫނެވެ. ރައީސް މައުމޫންގެ ވެރިކަމުގެ ނިމުމުގެފެށުން ފެށި އެވެރިކަން ފަސްތަނުން ބަނދެ ކަށްވަޅަށް ތިރިކުރުމާ ހަމައަށްވެސް ރާއްޖޭގެ އަތޮޅުތަކަށް އަތޮޅުވެރިން ހަމަޖައްސަވައި ފޮނުއްވުމުގައި ވަކިވަކި ބޭފުޅުންކޮޅެއްގެ ބާރު އޭގެތެރޭ އޮތްކަމަށް ބުނެވެއެވެ.\nމިކަމުގައި ވަކިކަހަލަ އުޞޫލުތަކެއް ރައީސް މައޫމުން ގެންގުޅުއްވިނަމަ އެއީ ކޮންކަހަލަ އުޞޫލުތަކެއްތޯ، އެއުޞޫލުތަކުގެ ސަބަބުން ދިވެހި ރައްޔިތުންނަށާއި އެމަނިކުފާނުގެ ވެރިކަމަށް އިތުރު ކުރިއެރުމެއް ބަދަހިކަމެއް އައިތޯ، ނުވަތަ ނޫންތޯ، އެކަން ހިނގާފައިވަނީ ކިހިނެއްތޯ، އެބޭފުޅުންތައް މިއަދު ކޮބައިތޯ، ކިހިނެއްތޯ، މިކަންކަން ރައީސް މައުމޫން ދެނެވަޑައިގަންނަވާނެއެވެ. އެމަނިކުފާނު އެހުންނެވީއެވެ. އަދި އެއަށްވުރެވެސް ބޮޑަށް މިބޭބޭފުޅުންގެ މަގުޞަދާއި، ނިޔަތާއި، ޢަމަލުފުޅުތައް ހުރި ނެތްގޮތް ދެނެވޮޑިގަތުމާއި އެނގިވޮޑިގަތުމުގައި މަތިވެރި ﷲގެ ކުޅަދުންވަންތަކަން ހާސްބައި ބޮޑެވެ.\nހެދިބޮޑުވާ ގަހާއި ހެދިފައިހުރި ގަސްތައް އެންމެއަވަހަށް ހިކި އަނަރޫފަވެ، ބިމުންލުހިގެން ވެއްޓިގެންދާނީ އެގަހެއްގެ މޫތައް އުފުރައިލެވުނު ގޮތަކުން އުފުރައިލުމުންނެވެ. މިވަރުންވެސް ނުފުދޭނަމަ އެގަހެއްގެ އެކިއެކި ގޮފިތައް ވަކިވަކިން ކަނޑާލައި، ތޮށިގަނޑު ނޮޅައިލުމަކީވެސް އެގަހެއް ވުޖޫދުން ނެތިގެންދިޔުން އަވަސްވެގެންދާނެ ކަމެކެވެ. ރައީސް މައުމޫންގެ ވެރިކަން ނެތިގެންދިޔުމުގައި މިފަދަ އެތަކެއް ޙަގީގީ ކަންތައްތަކެއް ހިނގާފައިވާކަމީ، އިންކާރު ކުރެވެން ނޯންނާނޭ ތެދު ޙަގީގަތެވެ.\n18 ޖުލައި 2013މ.


Mask elhun fashion'akah?!!\nކޮވިޑް-19 އާ އެކު މާސްކްތައްވެސް ބަދަލުވުން\nމާސްކް އެޅުން ފެޝަނަކަށް؟!!\nމަގްބޫލުުކަން އިތުރުވާން މިހާރު ވަނީ ފަށާފައި\nސާޖިކަލް މާސްކު އަޅައިގެން އުޅޭ މީހުން ތިބޭނީ ހާސް ކަމެއްގައި: ފެޝަން ޑިޒައިނަރުން\nގިނަ މީހުންނަށް ފެޝަން މާސްކު ކަމުދޭ\nކ. މާލެ | 16 މެއި 2020 | ހޮނިހިރު 19:53 | 3,871\nނައިޖީރިާގެ ފެޝަން ޑިޒަައިނަރު ސެފިޔާ ޑޭޖަމާ - ރޮއިޓަރސް\nކޮވިޑް-19 ދުނިޔޭގައި ފެތުރެމުންދާއިރު ބަލިން ރައްކާތެރިވުމުގެ ގޮތުން ބޭރަށް ނިކުމެ އުޅޭއިރު މާސްކު އެޅުން ވަނީ މަޖްބޫރު ވެފަ އެވެ. އެކި މީހުން އަޅަނީ އެކި ކަހަލަ މާސްކެވެ. ތަފާތު އެކި ކުލަތަކުގެ މާސްކެވެ. އެކި ގޮތްގޮތްތަކަށް ޑިޒައިން ކޮށްފައި ހުންނަ މާސްކްތަކެވެ.\nފެޝަނަށް އޮންނަ ލޯބި ދައްކުވައިދީ ނައިޖީރިއާގެ ފެޝަން ޑިޒައިނަރު ސެފިޔާ ޑޭޖަމާވެސް އޭނާގެ ޝޫއުރުތައް ފާޅުކޮށްލީ ރީތީ އަދި އެހާމެ ޗާލު މާސްކު ތަކުންނެވެ. ސެފިޔާގެ ނަޒަރުގައި ލޮކްޑައުންކޮށްފައި އޮތަސް މީހާގެ ސްޓައިލް އަށް ބަދަލެއް އަންނާކަށް ނުޖެހެ އެވެ. ލައިގެން ހުރި ހެދުމާއި ގުޅޭހެން ރަން ކުލައިގައި ހުރި މާސްކްތައް އަޅައިގެން ހުރި ސެފިޔާ ބުނީ، ސާޖިކަލް މާސްކު އަޅައިގެން ނިކުމެ އުޅޭ މީހުން ފެންނަނީ ހާސް ކަމެއްގެ ތެރޭގައި ކަމަށެވެ. އެކަމަކު ރީތީ ސްޓައިލުގެ މާސްކު އަޅައިގެން ބޭރަށް ނިކުމެ އުޅޭއިރު ހަނގުރާމައަކާއި ދެކޮޅަށް މަސައްކަތް ކުރާހެން ހީނުވާ ކަމަށެވެ.\nސެނެގަލްގެ ފެޝަން ޑިޒައިނަރު ސޯފީ ޒިންގާ: ލޮކްޑައުންއާ އެކު މާސްކު އުފެއްދުމުގެ މަސައްކަތް\nއެފްރިކާގައި ފެޝަން މާސްކުގެ މަގްބޫލުކަން ބޮޑުވަމުން އަންނައިރު ސެނެގަލްގެ ފެޝަން ޑިޒައިނަރު ސޯފީ ޒިންގާ އަކީ ވެސް މި ލިސްޓުގައި ހިމެނޭ އެކެކެވެ. އާމްދަނީ ހޯދުމުގެ ގޮތުން އެ މަސައްކަތް ކުރަމުން އަންނަ ސޯފީ ބުނީ، "އޯގާނިކް ކޮޓަން" އިން މާސްކު ހަދަން ފެށީ ކުރިޔަށް އޮތް ތަނުގައިވެސް ބޭނުން ކުރެވޭ ގޮތަށް ހެދުމަށެވެ.\nއެކި ޑިޒައިންތަކުން ހަދާފައިވާ މާސްކުތައް. ފޮޓޯ:\nސެނެގަލް އާ މާ ދުރު ނޫން ހިސާބެއްގައި އޮންނަ ސައުތް އެފްރިކާގެ ލެދަރ ވިއްކަމުން ދިޔަ އިންގާވެސް މިހާރު ކުރާާ މަސައްކަތަކީ މާސްކު ހެދުމެވެ. ވައިރަސް ފެތުރޭތީ ސައުތް އެފްރިކާވެސް ލޮކްޑައުން ކުރުމާއު އެކު އިންގާގެ ވިޔަފާރިވެސް އައީ ހުއްޓުމަކަށެވެ.\nމުޅި ޤައުމުގައިވެސް މާސްކުގެ ދަތިކަން އޮތުމާއެކު، އިންގާގެ ކުންފުނިން ބޭނުންވީ އެއް ފަހަރު ބޭނުންކޮށްފައި އެއްލާލުމުގެ ބަދަލުގައި ގިނަ ދުވަހަަށް ބޭނުން ކުރެވޭ ކަހަލަ މާސްކެއް ހެދުމެވެ. އެއާއި އެކު އޭނާގެ ވިޔަފާރި އަށް ވެސް މިހާރު ދަނީ ކާމިޔާބީ ތަކެއް ލިބެމުންނެވެ.\nއެފްރިކާގައި އެކި ސްޓައިލްގެ މާސްކުތައް ދަނީ ގިނަވަމުން\nމި ޑިޒައިނަރުން ތައާރަފް ކުރި މާސްކް އާއި އެކު މުޅި އެފްރިކާގައި މާސްކުގެ މަގްބޫލުކަން މިވަނީ އިތުރުވާން ފަށާފައެވެ. ރީތި އެކި ޑިޒައިންތަކުގެ ފެޝަން މާސްކުތައް މިވަނީ ފެންނަން ފަށާފައެވެ. އަބަދު ސަރޖިކަލް މާސްކާއި، ސިއްޙީ އާލަތްތައް ފެނި ހިތަށް ވެރިވާ ނުތަނަވަސްކަން، ކުލަކުލައިގެ ހިތްގައިމު މާސްކުތަކުން މިދަނީ ކުޑަކޮށްދެމުންނެވެ. އާންމު ރައްޔިތުންގެ ހިތްތަކަށްވެސް ހިތްހަމަޖެހުން ގެނުވަމުންނެވެ.


Adhaalathuge inthihaabu baathil kuran court ah\nއަދާލަތުގެ އިންތިހާބު ބާތިލުކުރަން ކޯޓަށް\nއަދާލަތުގެ މިހާރުގެ ރައީސް އިމްރާން އަބްދުﷲ --\nއަދާލަތު ޕާޓީގެ ތިން ވަނަ ދައުރަށް އެޕާޓީގެ ރައީސާއި ނާއިބު ރައީސް އިންތިހާބު ކުރުމަށް ކުރިއަށް ގެންދިޔަ އެތެރޭގެ އިންތިހާބު ބާތިލުކޮށް ދިނުމަށް އެދި އެ ޕާޓީގެ އާންމު މެންބަރަކު ސިވިލް ކޯޓަށް މައްސަލަ ހުށައަޅައިފި އެވެ.\nއަދާލަތު ޕާޓީގެ ރައީސް ކަމަަށް އެ ޕާޓީގެ މިހާރުގެ ރައީސް އިމްރާން އަބްދުﷲ އިންތިހާބު އިންތިހާބު ކޮށްފައިވަނީ މިދިޔަ މަހުގެ 30 ވަނަ ދުވަހު ބޭއްވި އީ-ވޯޓިން އިންތިހާބެއްގައެވެ. ހާހެއްހާ މީހުން ވޯޓްލީ އިންތިހާބުގައި އިމްރާން ކުރި ހޯއްދެވީ 900 ވުރެ ގިނަ ވޯޓުންނެވެ. އަދާލަތުގެ އިންތިހާބު އިއުލާނު ކުރުމާއެކު އެ ޕާޓީއާ ގުޅޭ ގިނަ މައްސަލަތަކެއް އާންމު މެންބަރުން އިލެކްޝަންސް ކޮމިޝަނަށްވެސް ހުށައެޅިއެވެ. ނަމަވެސް މެންބަރުންގެ ޝަކުވާތަކާއި މައްސަލަތައް ބެލުމަށްފަހު އިލެކްޝަންސް ކޮމިޝަނުން ނިންމީ އަދާލަތުގެ މިހާރުގެ ލީޑާޝިޕާ އެއްކޮޅަށެވެ.\nއިންތިހާބު ބާތިލް ކޮށްދިނުމަށް އެދި ސިވިލް ކޯޓަށް ހުށައަޅާފައިވާ މައްސަލާގައި ބުނެފައިވަނީ މިދިޔަ މަހު ބޭއްވި އިންތިހާބު ބާތިލްކޮށް އިލްމުވެރިންގެ މަޖިލީހުގެ ބެލުމުގެ ދަށުން އާ އިންތިހާބެއް ބާއްވައި ދިނުމަށެވެ. އަދި އެ ޕާޓީގެ ކޮންގްރެސްއެއް ވަކި މުއްދަތެއްގައި ބާއްވައި ދިނުމަށް އަމުރު ކޮށް ދިނުމަށެވެ.\nމި މައްސަލާގައި ޑިސްޕިއުޓް މަރުހަލާ އިއްޔެ ވަނީ ކުރިއަށް ގެންގޮސްފައެވެ. ޑިސްޕިއުޓްއިން ނިމުނީ މައްސަލަ ޝަރީއަތަށް ގެންދާށެވެ.\nއަދާލަތުގެ ލީޑާޝިޕާމެދު ޕާޓީގެ އާންމު މެންބަރުންގެ ވަރަށް ބޮޑު ކަންބޮޑުވުމެއް އޮތްއިރު މިއީ މި ފަހުން ޕާޓީއަކުން ބޭއްވި އެތެރޭގެ އިންތިހާބެއްގައި މިހާ މަދުން މެންބަރުން ވޯޓްލީ ފަހަރެވެ.\nއަދާލަތު ޕާޓީ އިލެކްޝަންސް ކޮމިޝަން އިމްރާން އަބްދުﷲ + ސިވިލް ކޯޓް\n"އަދާލަތު ނައްތާލަން ކުރީ ސަރުކާރު މަސައްކަތްކުރި"\nއަދާލަތުގެ މައްސަލައެއް ކޯޓަކު ނެތް ކަމަށް ބުނެފި\nއިމްރާނާ އަލީ ޒާހިރު މަގާމުގައި ތިބީ ރަނގަޅަށް\nއަދާލަތުގެ ރައީސްކަމަށް އިމްރާން ކުރިމަތިލައްވައިފި\nބޮޑު ޗުއްޓީއަށް ފަހު ކޮވިޑްގެ އިތުރު ރާޅެއް\nއިމްތިހާނު ނެތި 25 ގައުމެއްގެ މީހުންނަށް ލައިސަންސް ދޫކުރަނީ


Raajje in dhanee hithun thankolheh dheefai: Sonakshi | Mihaaru\nކޮންމެފަހަރަކު ރާއްޖޭން ދަނީ ހިތުން ތަންކޮޅެއް ދީފައި: ސޮނާކްޝީ\n30 ނޮވެމްބަރ 2020 - 07:48\nދިވެހިރާއްޖެ އަށް ޒިޔާރަތްކޮށްފައި އެނބުރި ގައުމަށްދާ ކޮންމެ ފަހަރަކު ދަނީ ހިތުން ތަންކޮޅެއް ރާއްޖެ އަށް ދީފައި ކަމަށް ބަތަލާ ސޮނާކްޝީ ސިންހާ ބުނެފި އެވެ.\nރާއްޖެ އަށް އެންމެ ގިނައިން އަންނަ ބޮލީވުޑްގެ ތަރިންގެ ތެރޭގައި ހިމެނޭ ސޮނާކްޝީ ރާއްޖެ އަށް އޮތް ޝައުގުވެރިވާކަން ހާމަކޮށްފައި ވަނީ މިދިޔަ ހަފުތާގައި ރާއްޖޭގައި ޗުއްޓީ ހޭދަކުރި އިރު ނަގާފައިވާ ފޮޓޯއެއް އިންސްޓަގްރާމްގައި ހިއްސާކޮށެވެ. ސޮނާކްޝީ މި ފަހަރު ޗުއްޓީ ހޭދަކުރީ ގްރޭންޑް ޕާކް ކޮއްދިޕަރު ރިސޯޓްގަ އެވެ.\nއެތަނުގައި ނަގާފައިވާ ފޮޓޯތަކެއް ކުރިން ވެސް އާންމުކޮށް އޭނާ އަކީ "އައިލެންޑް ގާލް" އެއްގެ ގޮތުގައި ސިފަކޮށްފައިވެ އެވެ. ސޮނާކްޝީ ބުނެފައިވާ ގޮތުގައި ރާއްްޖެ އައިސް އެންމެ ގަޔާވާ އެއް ކަމަކީ ރާއްޖޭގެ ސާފު ރީތި މޫދުތެރޭގައި ވަގުތުތައް ހޭދަކުރުމެވެ.\nމި ފަހަރުގެ ދަތުރުގެ ތެރެއިން ސޮނާކްޝީ ވަނީ އޯޕަން ވޯޓާ ޑައިވިން ކޯހެއް ވެސް ހަދައި އެއިން 100 މާކްސް ވެސް ހޯދައިފަ އެވެ. އޭގެ ފޮޓޯއަކާ އެކު އެ ވާހަކަ ވެސް އިންސްޓަގްރާމްގައި ހިއްސާކޮށްފައިވެ އެވެ.\nސޮނާކްޝީ އަކީ ފިލްމު "ދަބަންގް" އިން 2010 ގައި ބޮލީވުޑަށް ތައާރަފުވި ބަތަލާއެކެވެ. އޭނާގެ އެންމެ ފަހުގެ ފިލްމަކީ މިދިޔަ އަހަރުގެ "ދަބަންގް 3" އެވެ. ސޮނާކްޝީ ދެން އެންމެ އަވަހަށް ފެންނާނެ ފިލްމަކީ ޑިޒްނީ ޕްލަސް ހޮޓްސްޓާ އިން ޕްރިިމިއާކުރަން ހަމަޖެހިފައިވާ އަޖޭ ދޭވްގަންގެ "ބޫޖް؛ ދަ ޕްރައިޑް އޮން އިންޑިއާ" އިންނެވެ.\nސޮނާކްޝީގެ ކުރިއަށް ހުރި ޕްރޮޖެކްޓްތަކުގެ ތެރޭގައި "ފޯލެން" ކިޔާ ވެބް ސީރީޒެއް ހިމެނެ އެވެ. އޭގެ މަސައްކަތް އޭނާ މިހާރު އަންނަނީ ކުރަމުންނެވެ.\nސޮނާކްޝީ، 33، ފާހަގަކޮށްލެވޭ ބައެއް ފިލްމުތަކުގެ ތެރޭގައި "ލުޓޭރާ" އާއިި "ރައުޑީ ރާތޯޑް" އަދި "އަކީރާ' ފަދަ ފިލްމުތައް ހިމެނެ އެވެ. ސޮނާކްޝީ އަކީ ކުރީގެ މަޝްހޫރު އެކްޓަރު ޝަތުރަގަން ސިންހާގެ ތިން ދަރިންގެ ތެރެއިން ހަމައެކަނި އަންހެން ދަރިފުޅެވެ.\nދިވެހިރާއްޖެ ބޮލީވުޑް އިންޑިއާ ޗުއްޓީ ދުވަސްވަރު ޓޫރިސްޓުން ޓޫރިޒަމް އެކްޓްކުރުން ބޮލީވުޑް ފިލްމު ސޮނާކްޝީ ސިންހަ ފީނުން\nދެން ރާއްޖޭން މީހަކާ އިންނަން ވީނުން،\nތިޔަ ފެންނަނީ އިންޑިޔާ އިން ރާއްޖެ އައް އަތްގަދަ ކުރުމުގެ މަލަމަތި\nސޮނާކްޝީއެވެ.މި ނަލަނަަލަ ރާއްޖެއަށް ހިތުން ތަންކޮޅެއް ދެންޏާ މުޅި ހިތް މި ރީތި މިނިވަން ރާއްޖެއަށް ދެވޭނެ ނޫންހެއްޔެވެ.މަ މިހިރީ ތިޔަ ހިތް ހޯދަން ކެއްމަދުވެފައެވެ.އަހަރެންނަށް ތިޔަ ހިތް ދޭށެވެ.މަށަކީ ފުރިހަމަ ދިވެއްސެކެވެ.ދިވެހިންގެ މި ޤައުމުގައި ފިސާރިއަށް ތިބާ އުފަލުގައި ގެންގުޅެން މަ މިހިރީ ކެއްމަދުވެފައެވެ.\nއިންޑިއާ މީހުން ރާއްޖެ ދެކެވާ "ލޯތްބެއް" ގެ ބޮޑުކަން ދެކެފައި މަ ވަރަށް ބިރު ގަނެއެވެ. ރާއްޖެ އަކީ ދުނިޔެ މަތީ ސުވަރުގެ އޭ އެމީހުން ކިޔާ ތީއެވެ. ފަހަރަކު "ހިތުން ތަންކޮޅެއް" ދެމުން ދެމުން ގޮސް ހިތާ ނަފްސާ ޖާނާ މާލު ރާއްޖޭގެ އެއްޗެއް ކަމަށް ހަދާފާނެ ތީއެވެ.\nބިރު ނުގަނޭ. ފިލްމުސްޓާރުން މިވީތަނަށް ގައުމެއް ހިފިކަން އެނގިފަކާ ނެތް. ކުންފުނިތަކާ ވިޔަފާރިވެރިންނާ ........\nގަމާރީ މިކޮމެންޓު ލިޔުނުމީހާ..